
Pentru David, 


Cu iubire. 


20 aprilie 2020, Bordighera 


Doamne, 


pogoară-Ţi Duhul Sfânt 


în mintea 


şi-n inima mea, 


iar inima mea 


S-aştearnă această 


Carte. 


Capitolul I 
Începutul călătoriei 
Seară de trecere dintre ani, în bătrânul Cişmigiu al Bucureştilor. 


În pustiul parcului, doar vântul rece se plimba nestingherit printre copaci, 
însufleţind zăpada inocentă. 


Amina, întinsă în mijlocul rondului central, îşi deschise mâinile larg într-un 
gest de abandonare totală. Simţi cum tot corpul i se destinde şi se afundă 
moale în albul zăpezii. Închise ochii şi zâmbi imperceptibil. Se gândi că aşa 
cum stătea, întinsă pe spate, cu picioarele şi mâinile depărtate de trup, 
trupul ei forma o stea... Steaua Bunei Vestiri. Începu să murmure încet: 


Avu-n d-b-ishmâyya, 
Net-qăddash shimmu-kh, 
Te—teh malciutu-kh 
Neh-ve sovyânu-kh 
Eiciâna d-bishmâyya.... 


In liniştea îngheţată a parcului, aramaica rugăciunii se auzea ca un cântec de 
leagăn. Era legătura ei tainică cu Dumnezeu, care îi dădea tărie şi echilibru. 


De la un timp de vreme era tot mai nemulțumită de ea însăşi. Avea 21 de 
ani şi era de părere că nu făcuse nimic special până la vârsta asta; doar 
şcoală, şcoală şi iar şcoală, un traseu comun şi nepretenţios al unui copil 
iubit, dintr-o familie de profesori, care avea o pasiune - pianul şi o dorinţă 
din copilărie - să ajungă în Ţara Sfântă. 


Simţea că trebuie să facă ceva cu viaţa ei, să schimbe ceva, poate chiar pe 
ea însăşi. Să încerce să fie mai bună, mai recunoscătoare, mai umilă. Parcă 
ceva din interior o îndemna să fie mai receptivă, să îşi deschidă inima şi să 
lase Universul, acest infinit înţelept, să vorbească inimii ei, prea tinere şi 
prea trufaşe, să o înveţe lucrurile bune ale vieţii. Trebuia să înveţe să 
asculte, să accepte, să îşi lase orgoliile de-o parte şi să îşi ceară iertare, 
multumind firesc şi sincer, ca orice om de Dumnezeu: „Mulţumesc, 
Doamne, pentru toate câte mi le dai: pentru bine şi rău, pentru mult şi puţin, 
pentru tot”. Zâmbi deznădăjduită şi îşi spuse că nu foloseşte la nimic toată 
această pocăință, dacă nu încearcă să schimbe cu adevărat ceva în viaţa ei. 
Nu voia să sfârşească lamentabil, ca mulţi dintre tinerii pe care îi cunoştea, 
prizoniera unui destin placid şi anost, orânduit metodic în mici parcele de 
viaţă: carieră, casă, cumpărături, un teatru sau un cinema, un Ateneu pe 
săptămână şi eventual o sindrofie în familie, la care era nevoită să mimeze 
fericirea, de dragul celorlalţi. Simţea că destinul ei e altul şi mai simţea că, 
pe drumul ei, va ajuta tot atâţia oameni câte suflete a mântuit lisus. Oare va 
recunoaşte vreodată acest drum? Multe întrebări şi puţine răspunsuri. 


Se ridică brusc şi începu să meargă cu paşi precipitaţi spre casă. „Poate că 
mama e deja îngrijorată la ora asta; dacă nu mă grăbesc, pierd trecerea în 
noul an.” 


Nu anunţase pe nimeni de ieşirea ei în parcul de lângă casă şi acum îi părea 
rău. Nu făcuse caz nici de faptul că trecuse timpul şi răsărise Luna; din 
contră, se bucurase văzând-o cum apare dintre norii goniţi de vânt. Stătea 
aşa, frumoasă, ca o icoană înconjurată de stele... şi liniştită, împăcată cu 
sine însăşi. „Oare i-a părut vreodată rău de condiţia ei în Univers? Nu e 
decât un satelit, un corp ceresc ce se va roti în jurul altei planete, până când 
Dumnezeu va decide să îi schimbe traiectoria, sau poate destinul, şi atunci 


va trebui să facă altceva. Ca şi noi, în fiecare altă viaţă, când cu voie, fără 
voie, suntem un alt personaj, într-un alt scenariu. Care o fi personajul meu 
de data asta?” Ştia că îi era dat să înfăptuiască ceva pe drumul ei; să ducă la 
bun sfârşit o cauză, să îi ajute pe oameni şi pe ea totodată. Şi era fericită că 
cerul a ales-o pe ea; dar, în acelaşi timp, o speria gândul că ar putea 
dezamăgi şi oamenii ar pune-o la zid în loc să îi aprecieze efortul de a-şi 
duce crucea. Se gândi din nou la Luna şi la perseverenta ei revoluţie în jurul 
Pământului, mereu în jurul lui, cu tenacitate de Sisif, zi după zi şi noapte 
după noapte, acelaşi drum care dă cadență lumii noastre, care ne spune că 
după noapte va veni zi, care de fapt ne spune că trăim într-o lume guvernată 
de această constantă implacabilă: Timpul. 


Se opri şi se întoarse în loc pentru a privi pentru o ultimă dată tot peisajul la 
care şi ea lua parte cu bucuria unui copil. Îmbrăţişă într-o ultimă privire 
parcul în care stătuse până acum, omul de zăpadă ridicat de copiii vecinilor, 
Luna şi norii care alergau spre o altă zi, spre o altă minune a lui Dumnezeu. 
Nu voia să se despartă de acest tablou şi şi-ar fi dorit să îl poată imortaliza 
pe vecie. Îşi spuse că va rămâne ca o amprentă în sufletul ei noaptea asta 
dintre ani, cu tot parcul copilăriei, cu vântul rece care îi îngheţa nările şi cu 
tot cerul ăsta inundat de stele. 


Începu din nou să meargă spre casă cu paşi mari, apăsaţi, cu mâinile 
îndesate adânc în buzunare şi capul plecat în piept, strivind zăpada cu 
ghetele ca să o audă scârţâind tare, ca atunci când era mică şi se plimba în 
parc, agăţată de mâna lui buni. 


Foşnetul unor frunze îngheţate pe ram îi străbătu sufletul cu un fior rece. Şi 
simţi cum sufletul i se strânge într-un spasm al trezirii la realitate: oare va 
reuşi? Mâine va pleca în călătoria pe care şi-a dorit-o dintotdeauna şi pe 
care o voia Drumul ei, şi spera într-o schimbare, căci ştia că doar aşa putea 
să evolueze, să fie o alta, poate chiar cea pe care şi-o dorea. 


Privi mai atentă copacul îngheţat de la capătul aleii şi-l simţi viu sub scoarţa 
dură şi rece, şi intui cum, paradoxal, se bucura pentru îngheţul iernii. El ştia 


că, într-o zi, va veni peste toţi Primăvara cu toată renaşterea şi seva ei 
nebună. „Este o mare virtute să accepţi suferinţa, aşteptând cu credinţă 
bucuria schimbării”, îi răsunară în urechi cuvintele lui David. Poate că ar 
trebui să gândească la fel pentru călătoria sa. Va fi un drum al schimbării, la 
capătul căruia îşi dorea să fie o alta. De ce să nu creadă? Dacă va crede, 
probabil că într-o zi se va şi împlini, cine poate şti? 


Ceea ce nu ştia Amina era faptul că această călătorie începuse de mult, în 
trecut, în clipa în care a văzut lumina zilei şi a scos primul sunet. Atunci a 
început odiseea ei, călătoria în lumea visului palpabil. Drum bun şi măreț, 
copilă, şi Dumnezeu să fie cu tine! 


Amina deschidea portita de la grădina casei tocmai când orologiul bătea 
miezul nopţii. Dintr-o dată, cerul se lumină de o ploaie de stele căzătoare şi, 
în scurt timp, artificiile transformară noaptea într-o zi cu străluciri 
intermitente. Prietenii şi familia ei sărbătoreau gălăgios trecerea dintre ani. 
Casa vibra de muzică şi dorinţe de împlinit, amestecate de-a valma cu 
îmbrăţişări, şampanie şi urări de bine pentru Noul An, aflat la primele 
secunde. Ajunsă pe peluza casei, păşi în confuzia momentului şi se lăsă 
învăluită şi inundată de toată acea bucurie ameţitoare pe care o simţea 
venind spre ea în valuri. Acea stare de bine ce plutea în aer o făcu să-şi uite 
pentru moment temerile şi să se lase cuprinsă de toată efervescenţa 
petrecerii. Inima îi prinsese curaj şi îi spunea că din Ierusalim nu se va mai 
întoarce ea; va veni înapoi o altă Amina: mai bună, mai recunoscătoare, mai 
umilă. 


Inchise ochii şi, pentru frântura aceea de fericire şi speranţă, mulţumi cu 
adevărat, din inimă, Universului. 


K KK K K K K 


Un râset în cascadă şi un ropot de picioruşe tropăite coborând scările o 
treziră pe Ada. 


„Oare ce-o mai face iar năzbâti-aia mică? Trezeşte toată casa cu râsetele ei. 
Ooof, Doamne, în fiecare duminică, aceeaşi poveste. Sunt prea bătrână să 
mă mai scol în gălăgie, în singura mea zi tihnită.” 


Copilăria Aminei era o tomadă de râsete, tropote, cântece şi aplauze de 
bucurie. Cea mai importantă zi a săptămânii era Duminica, când zbura în 
viteză peste scările din lemn pentru a ajunge mai repede în bucătăria în care 
mama pregătea un mic dejun special: prăjitura de duminică. 


Avea 6 ani şi era un copil răsfăţat, cu ochi rotunzi şi verzi şi cârlionţi blonzi, 
săltându-i pe frunte dezordonat ca un témpo allegro vivace, în timp ce 
cobora scările din camera ei. Era o fugă în strigăte de bucurie, amestecate 
cu scârțâitul treptelor ce dispăreau grăbit sub picioruşele ei fremătânde, 
învârtite ca o morişcă de jucărie. lubea cu toată inima acest ritual de sfârşit 
de săptămână, pentru că reunea mica ei familie într-o atmosferă de pace şi 
binecuvântare patriarhală; era bucăţica ei de fericire. Năvălea ca o tornadă 
desculţă în bucătărie pentru a-şi îmbrăţişa mama, închizând ochii de 
plăcere, ca să poată savura momentul şi aroma prăjiturii proaspete. Apoi se 
arunca în canapeaua pufoasă şi încăpătoare din salon, unde se cuibărea 
chicotind încet. Părea o caricatură cu zulufi, cu ochii mari şi verzi, care 
râdea din adâncul sufletului, cu o gură întinsă pe toată faţa. Pentru câteva 
clipe rămânea atentă, nemişcată şi concentrată ca o felină la pândă, ca să 
poată auzi de departe paşii tatălui, care intra, o săruta pe frunte mângâind-o 
patern pe păr, încercând, de fiecare dată fără succes, să îi astâmpere 
cârlionţii rebeli; se resemna după câteva încercări nereuşite şi se aşeza cu 
plăcere la masa imensă, ovală şi grea ce guverna în mijlocul încăperii. 
Începea să se bucure pe îndelete de aroma cafelei, citind „Săptămânalul de 
artă”, în timp ce îşi mângâia barba cu mişcări lungi, moi şi satisfăcute, 
concentrat la noutăţile jurnalului. Era o apariţie charismatică, nobilă, 
elegantă, un bărbat frumos, bine legat, cu ochi mari, albaştri şi faţa 
prelungă, păr grizonant, purtat cu cărare într-o parte după moda anilor '70, 
barbă conică, întotdeauna frumos tăiată şi îngrijită, ce-i dădea un aer de 
antic filosof grec, serios şi mai matur decât vârsta pe care o avea. Ceea ce 
frapa la el era contrastul dintre culoarea tăioasă a ochilor albaştri cu nuanţe 


de oţel şi privirea blândă şi caldă născută din gheaţa acestor două lacuri, 
profunde şi reci. Era întotdeauna tăcut, grav, calm şi calculat, impunând 
respect prin simpla lui prezenţă. Cu toate acestea, atitudinea glacială se 
topea instantaneu la apariţia iubirii lui, Adelaide. Ochii i se inundau de o 
duioşie nemărginită şi-i citeai în privire toată dragostea pe care o purta 
acestei fiinţe, la care se uita de parcă atunci ar fi văzut-o pentru prima dată: 
o zeiţă născută din soare. Cu toate că micuța Amina îi purta un soi de 
respect amestecat cu teamă, simţea în inima ei de copil că sub înfăţişarea 
severă şi sobră se ascundea un suflet nobil, generos, cald şi protector. Pentru 
ea, era tatăl ideal, pe care îl iubea intens şi necondiţionat. Andrei, căci aşa îl 
chema, era un exemplu de mărinimie şi filantropie, gata oricând să sară în 
ajutorul oricui i l-ar fi cerut. În tot ceea ce făcea era stăpânit de dorinţa 
interioară de a fi sprijin şi ajutor pentru cei din jur, fie că erau membri ai 
familiei, prieteni sau chiar necunoscuţi. Era animat de visul de a face o 
lume mai bună pentru toţi sau cel puţin de a îndulci viaţa celor care aveau 
nevoie. În cercul lor de prieteni era stimat pentru calităţile de profesionist, 
incurabil perfecţionist, inteligent şi sever analist, dar şi iubit în aceeaşi 
măsură pentru că el le oferea întotdeauna un umăr pe care să poată plânge, 
un suflet înţelegător care să le mângâie inima fără să îi judece, unde cei 
răniţi găseau alinare, cei deznădăjduiţi ajutor, cei şovăielnici un sfat. Era o 
persoană în continuă evoluţie şi, pentru sinele lui, marea provocare era să 
înveţe să-şi asculte vocea inimii. Familist convins, ţinea foarte mult la 
micile tabieturi în familie şi de aceea, pentru el, duminica era ziua cea mai 
frumoasă a săptămânii, pe care ţinea să o sărbătorească împreună cu cei 
dragi. 


Venirea mamei era anticipată de parfumul proaspăt şi dulce al prăjiturii, 
amestecat cu acordurile pianului lui Chopin, ce răzbăteau la deschiderea 
uşii, de la radioul din bucătărie. Adelaide era o simfonie a bucuriei şi a 
iubirii. O fiinţă dinamică şi inteligentă, zâmbitoare şi plină de farmec; când 
apărea, i se vedeau doar ochii migdalaţi de un verde-smarald concentrat, 
strălucitor, stropiţi cu picături de miere, înconjurați de buclele largi ale 
părului de culoarea chihlimbarului. Era ca o adiere proaspătă de primăvară; 
activă şi independentă, feminină şi comunicativă, rafinată, erudită, 
sofisticată, un amestec alchimic de senzualitate, inteligenţă şi forţă. 
Înclinată spre cultură, meditaţie şi frumos, preferând lucrurile fine şi 


delicate, cea mai mare parte din timpul ei o dedica lui Andrei, Aminei şi 
muzicii. Era deschisă la nou, fiecare provocare fiind pentru ea o şansă de a 
învăţa ceva şi de a se adapta oricărei situaţii, chiar şi celor ivite din senin. 
Adora drumeţiile lor din Munţii Bucegi, din vacanţele de vară petrecute cu 
Amina la bunicii paterni, natura şi mai ales momentele de singurătate în 
doi, pe care şi le-ar fi dorit lungi cât eternitatea: doar ea şi Andrei. Cu toate 
astea, erau în permanenţă înconjurați de prieteni şi cele mai frumoase, 
savuroase şi incitante serate literare se petreceau în casa lor, unde se adunau 
la sfârşit de săptămână persoane cu experienţe de-o viaţă, de o certă etate şi 
cultură, împreună cu tineri moderni, progresişti şi inteligenţi, cu toţii, 
oameni din sfera artelor frumoase. 


Adelaide şi Andrei erau cele două jumătăţi ale unui unic suflet, armonizate 
şi contopite perfect, ca două vibrații complementare ale aceleiaşi surse. 


Ajunsă în salon cu platoul de prăjituri, Adelaide îi strecura o bucăţică lui 
Andrei în gură, apoi se aşeza lângă el la masa ovală, masivă, din salon, 
amândoi nerăbdători de a sta împreună şi de a vorbi despre evenimentele 
oraşului, ultimele trăsnăi ale Aminei, întâmplările de la serviciu, noutăţile 
artistice, mulţumiţi că au timp doar pentru ei şi nu trebuie să îl împartă cu 
nimeni. Văzându-i cum şuşoteau râzând, ca doi adolescenţi târzii, prizonieri 
într-o eternă poveste de dragoste, Amina se prelingea imperceptibil de pe 
canapea şi pleca în întâmpinarea bunicii. 


În sfârşit, ultima, îşi făcea apariţia buna şi înţeleapta Ada, bunica maternă. 


Venea agale, cu pas legănat, târşâind papucii şi aducând botoşeii Aminei, cu 
un surâs în care se ghicea bucuria şi nerăbdarea vederii puiului ăsta mic şi 
gălăgios care o făcea să priceapă că era duminică şi se reuneau toţi pentru 
micul dejun în salon. Buna Ada era bunica perfectă, care îndura cu stoicism 
toate capriciile micuţei ei nepoate. O iubea aşa cum numai un bunic îşi 
poate iubi nepoţii şi, oricât de obosită era sau oricât de înaintat era ceasul în 
noapte, nu refuza niciodată nimic din ceea ce avea legătură cu Amina. În 
absenţa părinţilor erau nedespărţite, unite într-o dependenţă viscerală. 


Uneori se închideau în bucătărie unde începeau să prepare câte-o surpriză 
dulce, chiar dacă, la sfârşit, toată încăperea arăta ca un adevărat câmp de 
luptă; alteori se găteau amândouă şi mergeau la biserică, cumpărau fructe şi 
legume din piaţa de zarzavat unde Ada o învăţa arta alegerii produselor 
proaspete, mergeau la teatrul pentru copii, citeau poveşti sau croşetau până 
seara târziu, râzând de schimonoselile micuţei care se împungea în glumă 
sau îşi împletea degetele în macramé, doar ca să-şi amuze bunica, repetau 
solfegii la pian, ca să exerseze copila şi să scape de mustrările mamei, în 
fine, aveau micul lor univers în care se bucurau pentru fiecare zi petrecută 
împreună, aşteptând reuniunea familiei în „Ziua Mare a săptămânii” pe care 
o iubeau cu toţii şi care îi făcea să se simtă unici şi uniţi într-o mică magie 
de fericire. 


Peste ani, Amina avea să poarte în suflet spiritul deosebit al acestei zile ce 
începea ca un ritual special în familia sa, iar parfumul acesta de fericire 
avea să îi trezească cea mai plăcută şi profundă amintire a copilăriei ei. 


K KK K K K K 


[> 


„Bravo, Amina, mi bemol şi... do major!”, o corectă mama cu pedanterie 
pedagogică, bătând ritmul cu tactul şi tacul profesoarei de pian, bucuroasă 
că puseseră la punct, împreună, compoziţia ei preferată. Partitura nu era 
prea dificilă; de vină era doar nerăbdarea unei fetiţe de 10 ani, vrăjită de 
primăvara ce plesnea în floare mugurii grădinii şi făcea să năvălească în 
salon un parfum proaspăt de trandafiri tineri. 


Trecuseră patru ani şi Amina, care studiase pianul cu mama ei, îşi dorea să 
facă o impresie bună la deschiderea anului şcolar, de la Şcoala de Muzică şi 
Arte Plastice. De aceea, se străduise ca ultimele repetiţii să iasă bine. Era 
printre primele ei apariţii în faţa unui public adult, unde ascultătorii nu 
aveau păpuşi sau maşinuţe şi nu plecau la mijlocul piesei, precipitat, spre 
baie. 


În aula de spectacole a şcolii, decorată pentru festivitate de către copiii din 
clasele mai mari, se lăsase o linişte care o apăsa. Încercă să gândească 
pozitiv şi să se bucure de faptul că, deşi pretenţiile erau mai mari, publicul 
avea o educaţie muzicală şi îi va aprecia efortul. Simţea o nervozitate 
dureroasă în degete şi se străduia să rămână calmă şi să nu exagereze 
importanța momentului. „Sunt o învingătoare şi voi reuşi!”, repeta cu 
înfrigurare, ca să îşi dea curaj, în timp ce îşi încălzea degetele cu mişcări 
ritmice. Îşi căută maestra instinctiv din priviri şi simţi că un val de încredere 
şi iubire se răsfrânge asupra ei în momentul în care întâlni căldura ochilor 
mamei. După primele acorduri, Amina se simţi absorbită şi transportată de 
magia muzicii; degetele începură să alunece cuminţi şi antrenate pe 
claviatură, iar atmosfera se umplu de sunetele perfecte şi înălţătoare ale 
muzicii lui Chopin. 


K KKK K K K 


„Amina, doar încrederea în tine te va elibera de teama asta paralizantă şi te 
va ajuta să fii tu! Aminteşte-ţi că suntem mereu aici, cu tine”, îi răsunau în 
urechi cuvintele de încurajare ale tatălui ei. Întotdeauna fusese prezent în 
viaţa ei de copil pianist, care călătorea mult şi trebuia să se adapteze din 
mers cerinţelor unui public variat; el era sprijinul ei şi chiar dacă de cele 
mai multe ori nu îl vedea, ştia că el era mereu acolo. În umbră, calm, 
liniştit, pregătit să îi accepte şi să îi susţină toată nervozitatea, toată frica, 
toată îndoiala şi tot consumul emoţiilor unui eveniment din viaţa ei. Mereu 
acolo, cu inima bătând la unison cu a ei şi încercând să îi transmită starea 


lui interioară de pace şi iubire. 


Era mai emoţionată ca niciodată, pentru că la nici 16 ani avusese şansa să 
fie aleasă pentru un recital de pian pe una din scenele mari ale lumii: Opera 
Metropolitană din New York. Dar acum, în loc să se bucure de moment, era 
speriată şi copleşită de grandoarea evenimentului. „Copila mea, calmează- 
te! Respiră profund, lent şi regulat. Doar aşa te poţi concentra, iar liniştea 
va deveni starea ta naturală. Dacă mă asculţi acum, vei reuşi întotdeauna. 
Este doar o interpretare, ca atunci când faci repetițiile acasă; vei avea multe 
alte examene ale vieţii, iar acelea vor fi cu adevărat cele ce vor conta. Cu 


trecerea anilor, îţi vei da seama că toată emotia de azi a fost doar o lecţie 
pentru a învăţa să te stăpâneşti şi să îţi controlezi mintea.” 


K KK K K K K 


Avea 21 de ani şi îşi susținea lucrarea de diplomă la Facultatea de Litere. 
Era cu siguranță copilul părinţilor ei, pasionaţi dintotdeauna de artă şi de tot 
ceea ce însemna frumos, căci alesese o călătorie în lumea fantastică a 
literaturii, fascinată de forţa cuvintelor şi de puterea lor de a transforma 
lumi. Studiase cu sârguinţa unui elev conştiincios tot ceea ce maeştrii îi 
ceruseră şi acum, la examenul final, trebuia să aducă dovada muncii ei şi a 
strădaniei dascălilor. Spera să lase o impresie bună comisiei, pentru că 
majoritatea profesorilor erau colegi ai lui Andrei şi voia, ca orice copil 
iubit, să nu îşi dezamăgească părinţii. 


Ar fi vrut din inimă să ştie că tatăl ei este acolo, într-un con de umbră, de 
unde o urmăreşte şi o susţine; sau măcar să fie capabilă să găsească, prin 
ungherele creierului ei speriat, câteva dintre sfaturile lui, atât de folositoare 
în astfel de momente. 


Închise ochii, capitulând într-o disperare neputincioasă şi încercă să facă un 
lucru elementar: să îşi domolească ritmul sacadat al respirației şi să îşi 
amplifice mişcările cutiei toracice. După câteva respiraţii profunde şi lente, 
simţi cum un fior rece îi împarte fruntea în două şi, pentru prima dată în 
viaţa ei, în acest moment de tensiune, în care se concentra doar la ritmul 
respirului, mintea i se lumină de chipul bunicii Ada, îngerul bun al 
copilăriei ei: 


Eu sunt Sufletul, 


Eu sunt Lumina Divină, 


Eu sunt Iubire, 


Eu sunt Voința, 


Eu sunt Planul Stabilit. 


Un ocean de linişte şi armonie îi inundă sufletul; din acel moment a ştiut că 
va fi bine şi că va reuşi. 


Capitolul II 


Ţara Sfântă 


Era seara de 2 ianuarie 20... şi Amina, ghemuită pe bancheta taxiului care o 
ducea de la aeroportul din Tel-Aviv la hotelul din Ierusalim, se gândea că îşi 
lăsase acasă părinţii înconjurați de prietenii ei şi ai lor şi fugise grăbită, aşa 
cum fac de obicei cei care vor să lase în urmă amintiri dureroase. Nu era 
cazul ei şi se simţea şi mai tristă gândind că ”maman, papă şi buna Ada”, 
cele trei mari iubiri, rămăseseră undeva departe, tensionaţi pentru călătoria 
puiului lor. Simţea că îşi lăsase în urmă inima, viaţa, identitatea şi plecase 
goală, doar ea şi amintirile fericite ale unui copil iubit. Simţea că, 
îndepărtându-se de casă, se îndepărtează de copilăria ei şi se maturizează în 
grabă, odată cu trecerea orelor. Se gândise tot drumul la ei, mai ales în 
avion, dar acum încerca să îşi închipuie ce ar fi făcut fiecare dintre ei la 
acea oră târzie din noapte, reuşind să îi simtă mai aproape şi să îşi umple 
golul din suflet. Se gândi că, în curând, era duminică şi....... „Doamne, nu 
sunt acasă! Sper ca buna să nu plângă pe furiş şi nici ca mama să încerce să 
îl consoleze pe papă”. Nu îi ieşea niciodată şi, la sfârşit, începea să plângă 
de-a binelea, un pic pentru neputinţa ei, un pic pentru supărarea lui. 


Zâmbi nostalgic, gândindu-se că îi lăsase singuri, ca să aibă grijă unul de 
altul şi amândoi de buna Ada. 


Cu toate acestea, Amina detesta să aibă astfel de momente de slăbiciune, în 
care să lăcrimeze, închipuindu-şi tristeţi ale celor dragi, pentru că ea plecase 
ca să-şi împlinească o chemare. Simţea că această călătorie nu o va schimba 
doar pe ea, ci o va ajuta să schimbe lumea, lumea ei şi chiar şi-a altora. 
Avea încredere în propriile-i simţuri şi, chiar dacă era un copil căruia îi 
lipsea experienţa, compensa cu inconştientul curaj al tinereţii. Aproape că îi 
părea rău de tristeţea ei şi o considera o lipsă de recunoştinţă; ajunsese de 
câteva ore în [ara Sfântă şi nu se putea bucura de împlinirea visului 
copilăriei ei. 


—Ce crezi că sunt sentimentele, David? Adică dacă ar fi să ţi le închipui, 
cum ţi le-ai închipui? întrebă cu voce joasă, dusă pe gânduri, urmărind cu 
privirea alunecarea împiedicată a picăturilor de ploaie de pe geamul 
maşinii. Eu cred că sunt emanaţii de energie ale sufletului nostru, emoţii 
colorate în culorile curcubeului. Furia e roşie, compasiunea e albastră, 
speranţa este verde şi iubirea e... lumină strălucitoare. lar aceste vibrații de 
culoare confluează în aura care ne înconjoară... eu aşa îmi închipui. Tu ce 
crezi, David? îl interpelă, oprindu-se brusc din monologul ei, fixându-şi 
ochii în ai lui. 


Îl întreba cu inocenţa unui copil mic, dar nu pentru că diferenţa de vârstă 
dintre ei era de 12 de ani, ci pentru că el era David, un rege înţelept. Şi ea 
era obişnuită ca el, în înţelepciunea lui, să aibă mereu un răspuns pregătit 
pentru ea. 


Era cel mai bun prieten al familiei Aminei şi acceptă cu bucurie să-i fie 
mentor şi însoțitor, în prima ei călătorie pe Tărâmul Sfânt. Aflase de dorinţa 
fetei cu câteva luni în urmă, întâmplător, de la bunica Ada şi se aştepta ca 
bunul său prieten să îi ceară ajutorul. Şi aşa se şi întâmplă. Descoperi cu 
uimire că această călătorie a fost alegerea ei, ca dar de absolvire a facultăţii, 
în favoarea unui cadou pe care toţi tinerii l-ar fi preferat: o maşină. De fapt, 
surprinderea i-a fost şi mai mare când a aflat că acela care i-a sădit această 
dorinţă în suflet şi i-a hrănit-o cu povestiri despre Pământul Sfânt a fost 
chiar el, David. Într-un fel, se bucura de lucrul ăsta, dar era convins şi că 
această dorinţă era dublată de o chemare a sufletului ei; avea impresiak că 
Amina iubea acele locuri, necunoscute ei, în aceeaşi măsură în care le iubea 
el, cu diferenţa că rădăcinile lui se găseau chiar în acel pământ mult râvnit. 


Oricum, nimic nu conta, pentru că David iubea această familie şi ar fi 
întreprins, dacă ei i-ar fi cerut, chiar şi o călătorie la capătul Pământului. Ei 
erau familia lui şi nimic din ceea ce ar fi făcut pentru ei, nu i se părea dificil 
sau imposibil de realizat. 


Părinţii lui fuseseră cei mai dragi prieteni ai părinţilor Aminei şi, pentru că 
David avea doar 14 ani când îi pierduse, prietenii lor deveniră peste noapte 
şi tutorii lui. Amina nu îşi mai amintea nimic despre nefericitul eveniment, 
pentru că era la vârsta la care încă învăţa să vorbească; îl întrebă mai târziu 
pe David, dar nici el nu părea să ştie prea multe, deoarece pe atunci trăia 
departe de casă, într-o Mănăstire în Tibet, unde a şi rămas până la vârsta de 
20 de ani, în grija Maestrului său. 


Acum era un tânăr bărbat de 33 de ani, înalt, brunet şi bine legat, cu pielea 
arămie şi trăsături de maur, ce degaja un amestec rar de virilitate şi 
blândeţe, stârnind curiozitatea prin discursul elevat şi comportamentul 
elegant. Întotdeauna amabil, discret, modest şi serios, activ, gata oricând să 
experimenteze ceva nou sau să ajute pe cineva la nevoie, era o apariţie 
nobilă, distantă, originală şi rece; doar ochii, de un negru tăciune, ardeau 
intens, cu pâlpâiri de smoală, trădându-i latura intuitivă, mintea critică şi 
focul inimii. În prezenţa lui te simţeai dezarmat, dar calm şi liniştit, într-o 
stare de desăvârşire şi siguranţă, cu sentimentul că totul va fi bine. 


Privirea-i pătrunzătoare îţi transmitea forţa enormă a sufletului, atât de 
puternică încât părea palpabilă şi te făcea să simţi printr-o chimie 
neobişnuită cum gândurile lui te invadau subtil, indiferent de dialog, 
circumstanţe sau distanţă. Înclinat spre ocultism, spiritualitate, religie şi 
artă, adora natura în mijlocul căreia se simţea el cu adevărat, gustând 
momentele de singurătate. Era întotdeauna împăcat cu sine şi cu Dumnezeu. 
Emana linişte şi integritate şi puteai să îi simţi înţelepciunea lăuntrică, ca pe 
ceva ce exista dincolo de cuvinte. Părea un bătrân „din sfatul bătrânilor”, 
cum îi plăcea Aminei să îl prezinte prietenilor, iar el era fascinația ei. 
Fusese obişnuită de mică cu prezenţa lui în casa părintească şi, pentru ea, 
David era al treilea părinte sau fratele mai mare. Cu toate astea, în ciuda 
acestei familiarităţi, ştia destul de puţine lucruri despre el. Uneori, doar de 
dragul amuzamentului, îi plăcea să le spună prietenelor mai curioase, care 
chicoteau intimidate de apariţia lui, că este reîncarnarea unui faraon 
egiptean. 


Când era mai mică, îl credea un mag cu puteri supranaturale şi uneori se 
gândea că, ceea ce ea îşi dorea, în realitate nici măcar nu erau dorinţele ei, 
ci doar gândurile lui magice. 


Şi această idee i se părea atât de copilărească şi de înspăimântătoare 
totodată, încât râdea de una singură, până când se repeta: întotdeauna, de 
Crăciun, David îi aducea cadoul pe care ea şi-l dorea cel mai mult. S-ar fi 
aşteptat să îl primească din partea părinţilor sau a bunicii şi, pentru mult 
timp, a bănuit că erau ei cei care îi dădeau sfaturi ajutătoare; drept pentru 
care nu şi-a mai destăinuit nimănui micile ei dorinţe. Şi totuşi, cadourile din 
partea lui veneau cu aceeaşi precizie, împlinindu-i şi cele mai năstruşnice 
vise. De bucurie, nu pierdea niciodată timpul să dezlege enigma, dar după 
ce febra sărbătorilor trecea şi se aşterea liniştea în casă, începea să se 
gândească la lucrul acesta, întotdeauna fără niciun rezultat. La o lună după 
sărbători, totul era de domeniul trecutului şi parcă nici nu se întâmplase 
vreodată. Viaţa intra în matca ei şi totul se reîntorcea la rutina zilnică. Era 
atât de obişnuită cu prezenţa calmă şi imperturbabilă a lui David în casa lor, 
încât ori de câte ori se întâmpla ca el să lipsească mai mult, începea să simtă 
un gol fizic, de parcă un ingredient important al vieţii ei lipsea din reţeta 
fericirii cotidiene. 


—Cred că sentimentele sunt rezonanţe ale sufletului nostru, îi răspunse 
David la fel de încet, privind întunericul şi umbrele fugare de afară. Nu cred 
că poate spune cineva ce fel de culori sau forme au; doar intensitatea lor 
contează, căci sunt stări, emoţii, pasiuni, vibrații. 


Când eram copil şi mă jucam în Cetatea Veche a Ierusalimului, ştiam că 
acolo unde eu păşeam, cu 2000 de ani în urmă Mântuitorul trăise, îşi purtase 
crucea şi îşi împlinise minunile, din iubire pentru noi. Pentru mântuirea 
noastră. Pentru a-l face loc lui Dumnezeu în inimile noastre metodice şi 
sterile. Ca mulţi alţii, îmi doream să găsesc o cale prin care să Îl percep cu 
simţurile mele, astfel încât să pot convinge oamenii de ceea ce ei refuzau să 
creadă: existenţa unui Creator divin şi perfect. Şi aş fi făcut orice pentru 
asta. 


Când am mai crescut, am început să am convingerea că Dumnezeu ne-a 
plămădit din energia Lui, folosindu-se pe Sine drept tipar, a modelat un 
suflet perfect, după chipul şi asemănarea Sa, i-a spus Adam şi l-a trimis să 
trăiască pe Planeta Pământ. Convingerea asta m-a făcut să îmbrăţişez 
budismul şi am început să studiez harta centrelor de lumină şi a corzilor 
energetice ale corpului nostru, gândind că într-o zi voi găsi arhitectura 
Marelui Creator şi voi demonstra lumii că suntem una cu El. 


Într-un final, am înţeles că El este vibrația din care se nasc galaxiile, noi şi 
întreaga materie; că El este energia care ne înconjoară şi ne pătrunde. 
Suntem uniţi prin mii de corzi invizibile, cu toate lucrurile văzute şi 
nevăzute. Fiecare lucru are la bază matricea Divinităţii: „Eu sunt tot ceea ce 
sunt”, exact aşa cum i-a spus lui Moise. 


Dumnezeu este o simfonie infinită în care, la un moment dat, există un mic 
refren. lar refrenul acela suntem noi; acea energie emanată în culorile 
curcubeului, în cele şapte note muzicale, într-o infinitate de forme ce rezidă 
în final într-un cerc perfect. Suntem lumină condensată, iubire divină 
colapsată în materie. Nu comunicăm cu divinitatea, deşi suntem parte din 
ea, pentru că nu credem. Ne e mai comod să spunem că Dumnezeul nostru 
este undeva acolo sus, „în ceruri”, de unde ne priveşte şi ne orânduieşte 
vieţile, decât să încercăm să Îl descoperim în noi sau în semenii noştri. Cred 
cu tărie că El este Cel care ne-a creat şi ne conţine; nu e nici departe, nici 
aproape, este noi. „Eu sunt tot ceea ce există”, pretutindeni, oriunde, oricum 
şi dintotdeauna. Trebuie doar să acceptăm că şi noi, ca tot ceea ce există, 
facem parte din El. lisus ne-a spus aşa: „În Dumnezeu trăieşti, te mişti şi ai 
fiinţa ta, pentru că Împărăţia lui Dumnezeu este în jur şi, de asemenea, în 
interiorul tău”. Însă noi, oamenii, nu credem asta. Ce s-ar fi întâmplat cu 
tine dacă ţi-aş fi spus în fiecare zi că eşti unica persoană minunată de pe 
Pământ? 


—Hahaha, aş fi devenit o înfumurată! glumi Amina, râzând cu poftă, 
lăsându-se pe spătarul banchetei, amuzată. 


—Nici pe departe. Dacă nu ai fi fost minunată, ai fi devenit, doar pentru 
faptul că ai fi început să crezi. Noi, oamenii, suntem creaturi perfecte, copii 
divini; noi suntem Dumnezei, nu trebuie să ne străduim să devenim; trebuie 
doar să ne trezim, să acceptăm şi să începem să credem. Să credem asta cu 
toată fiinţa noastră, căci e adevăr. Îţi aduci aminte cum ne îndemna lisus? 


„Aveţi credinţă! Dacă aţi avea credinţă cât un grăunte de muştar, aţi spune 
muntelui: Ridică-te şi aruncă-te în mare! Şi muntele v-ar asculta porunca”. 


Dacă am fi în stare să ne amintim Solfegiul Original, muzica primordială a 
Universului, am crea ritualuri care să ne purifice şi să ne dea forţa de a 
genera miracole; am avea puterea de a ne vindeca bolile, angoasele, 
bătrâneţea, de a ne transforma în oameni mai recunoscători, mai paşnici, 
mai buni, mai iubitori, mai încrezători în noi înşine, mai vizionari. Ne-am 
schimba principiile, ne-am mântui şi am deveni ceea ce Adam şi Eva au 
fost atunci, demult, în momentul creaţiei: Maeştri. 


Amina îl privea cu admiraţie cum vorbea cu entuziasm. Se gândi că nu l-a 
văzut niciodată să vorbească cu atâta ardoare, nici măcar când se înflăcărau 
polemici între invitaţii seratelor de weekend, strânşi la un pahar de vorbă, în 
sufrageria casei lor. 


Amina nu a ştiut mult timp cu ce se ocupa David în viaţa de zi cu zi. Când 
era mică, se gândea că trebuia să fie destul de bogat ca să vină mereu cu 
acele cadouri costisitoare. Într-o zi, şi-a întrebat mama, în treacăt, din pură 
curiozitate. 


Fin observator şi fire analitică, David alesese să fie istoric şi critic de artă, 
dar, pentru că nu trăia din acest venit, hotărâse să îl doneze unui leagăn de 
copii. După vârsta majoratului, devenise moştenitorul unei averi 
substanţiale lăsate de părinţii lui, drept pentru care orice alt venit 
suplimentar pe care îl avea, îl dăruia. Nu vorbea niciodată despre situaţia lui 
materială, din respect pentru ceilalţi, dar şi pentru că i se întâmplase acest 


schimb dureros la o vârstă fragedă, în care destinul îi luase părinţii şi îi 
dăduse banii. În general, evita prieteniile cu iubitorii banilor, acei 
materialişti bântuiţi de idealuri mercantile, ale căror discuţii degenerează 
invariabil în cursuri bursiere sau investiţii profitabile. Le detesta 
ataşamentul şi îi compătimea pentru condiţia lor de sclavi, tributari banului 
şi deşertăciunii. În schimb, spunea puţinilor prieteni pe care îi avea şi care îl 
înconjurau cu dragoste şi cu o prietenie adevărată, că cea mai prețioasă 
avere a lui este amintirea copilăriei din Ierusalim. Şi întotdeauna, când 
începea să vorbească despre Pământul Sfânt, un licăr de nostalgie şi dor 
înăbuşit i se citea în ochi şi pentru câteva clipe era un om transfigurat, 
transportat cu totul în atmosfera aridă a vechiului oraş atât de încercat. Îi era 
greu Aminei să înţeleagă de ce acest om, care suferea pentru o amintire, 
continua să trăiască cu această sfâşiere în suflet şi nu fuge spre pământul 
natal, dacă asta era tot ceea ce îi lipsea pentru a fi fericit. Îi era greu să 
înţeleagă şi amestecata lui origine dintr-un tată sirian şi o mamă evreică şi 
se gândea că totul în sufletul lui atinge valori exponenţiale, el fiind suma 
pasiunilor a două popoare atât de pătimaşe. 


De câte ori David îi vorbea, Amina era intimidată de vocea lui, chiar dacă 
vocea lui avea mereu aceeaşi cadență calmă şi liniştită. Îşi propusese ca în 
această călătorie să nu se mai comporte ca veşnicul copil neastâmpărat cu 
zulufi, care îşi consideră prietenul de familie un mag. Se gândea că ar fi fost 
momentul ca David să o perceapă altfel, să descopere că între timp a crescut 
şi că a devenit o persoană matură şi mai responsabilă. 


Într-un târziu, se surprinse pradă propriilor promisiuni şi tresări fâstâcită, 
crezând că vorbise cu voce tare. Probabil că David aştepta un răspuns de la 
ea şi nu era pregătită să i-l dea. Providența o salvă, pentru că taxiul opri în 
faţa hotelului lor, iar tânărul coborî pentru a căuta pe cineva care să îi ajute 
cu bagajele. 


leşind din maşină, Amina se simţi scăldată de parfumul suav al ploii din 
Ierusalim. Era pentru prima dată în acel an când Magicul Oraş Alb se 
primenea cu stropii unei ploi sfioase de iarnă. Găsi în acest lucru un semn 


providenţial şi consideră că Absolutul îi oferă un cadou de bun venit şi se 
simţi fericită. 


K KK K K K K 


Trecuseră câteva ore de când era în Țara Sfântă, alergând într-un taxi spre 
Ierusalim, şi ea nu făcuse altceva decât să fie atentă la David. Dar, cu toate 
astea, fascinația omului de lângă ea nu o lăsa să se simtă vinovată. Un 
sentiment straniu şi plăcut o cuprindea încet şi era atât de surprinzător încât 
nu ştia dacă să se bucure sau doar să se mire: simţea că a ajuns acasă. 
Închise ochii şi lăsă capul pe spate, aşa cum făcea în copilărie, în fiecare 
duminică dimineaţa, când îşi îmbrăţişa cu iubire mama; de astă dată o făcu 
pentru a simţi pe obraji picăturile moi şi prietenoase ale ploii. Avea 
sentimentul că, dacă va deschide braţele, va reuşi să îmbrăţişeze Lumea, cu 
tot cu Dumnezeu, şi începu să murmure uşor, ca într-un ritual de 
recunoştinţă şi iubire nesfârşită: 


Eu sunt Sufletul, 

Eu sunt Lumina Divină, 
Eu sunt Iubire, 

Eu sunt Voința, 


Eu sunt Planul Stabilit. 


Capitolul III 


Privirea 


Dimineaţă senină şi însorită în Ierusalim. 


Amina fremăta de nerăbdare să îşi înceapă vizita în Oraşul Vechi, după o 
noapte în care îi urmărise ritmul nocturn de pe pervazul ferestrei hotelului. 
Era fascinată de măreţia zidurilor şi a clădirilor tăcute, luminate ca ziua. La 
primele ore ale dimineţii, Cetatea veche era încă cufundată în tăcere. 
Zidurile înalte ce o împrejmuiau îi păreau Aminei străjeri ursuzi, tăcuţi, la 
datorie. Şi, cu toate acestea, îi plăcea culoarea lor de cretă, ascuţimea 
lustruită a muchiilor, forma aproape cubică a pietrelor ce îi amintea de 
Piramide. 


Coborâse din camera ei în sala restaurantului de la parter, acolo unde se 
servea micul dejun, înaintea lui David, şi îşi alesese de la bufet câteva 
prăjituri şi o cafea, lângă care aştepta cuminte sosirea lui David. Tânărul 
coborâ şi el din camera lui după ceva timp, odihnit, relaxat şi fără grabă, ca 
orice turist aflat în vacanţă; cumpătat şi cu grijă îşi alesese micul dejun, pe 
care începu să îl mănânce tacticos, cu plăcere, după ce se aşeză lângă 
tovarăşa lui de călătorie. 


Nerăbdătoare, Amina defrişă în câteva minute farfuria şi, în timp ce îi 
urmărea mişcările calme şi aproape ritualice ale lui David, se gândea cum ar 
putea să grăbească tot acest spectacol de bune maniere care acum o irita şi îi 
dădea impresia că va dura un secol de aşteptare. Se foia pe scaun, atentă la 
înghiţiturile lui David, ca un copil nerăbdător în aşteptarea unei surprize, şi, 
chiar dacă încerca să pară indiferentă, o trăda de departe limbajul trupului. 


—La ce te gândeşti, Amina? o surprinse David, aruncându-i o privire 
fugară, în timp ce îşi întindea untul pe o felie de pâine. Ştiu că eşti 


nerăbdătoare, dar istoria va fi acolo şi peste un sfert de oră, aşa cum este şi 
acum. Ea are timp să aştepte. Are tot timpul din lume. 


O învălui într-o privire liniştită şi paternă, aşa cum făcea adeseori când o 
simţea nervoasă. 


—Nu vreau să par nepoliticoasă, dar sunt cam nerăbdătoare să văd ce este 
dincolo de zidurile acelea groase, îndrăzni Amina, cu voce de copil 
îmbufnat. Mi se pare că te mişti dinadins aşa de încet, dar ar fi chiar egoist 
din partea mea să îţi cer să te grăbeşti. La urma urmei suntem în vacanţă..... 


—Amina, Cetatea este acolo de 5000 de ani şi tot acolo va fi şi după 
plecarea noastră. Cred că ceea ce îţi lipseşte ţie, ca tuturor tinerilor, de 
altfel, este răbdarea sau, mai precis, bucuria de a trăi clipa. Uite, ca să îţi fac 
pe plac, beau cafeaua şi plecăm imediat. Mulțumită? 


—Nu reuşeşti să mă faci să mă simt vinovată; ştii bine că mâine dimineaţă 
vei găsi acelaşi bufet, la fel de generos. 


—Nu este vorba de ceea ce se va întâmpla mâine, Amina, este vorba de 
ceea ce ţi se întâmplă acum. Şi eu am fost un copil nerăbdător, dar viaţa m-a 
făcut să înţeleg că trebuie să frânez acest carusel nebun şi să fiu atent la 
clipa pe care providenţa mi-o dă, căci trebuie trăită ca şi cum ar fi ultima. 
Gândeşte-te dacă s-ar întâmpla acum ceva care să ne curme viaţa 
amândurora, ultima ta trăire s-ar rezuma la o aşteptare nervoasă, iar a mea, 
la plăcerea unui dejun în compania ta. Învață să nu mai trăieşti în viitor; dar 
să trăieşti prezentul, pentru că doar aşa cinsteşti viaţa pe care cerul ţi-a 
dăruit-o şi doar aşa vei putea să-i vezi minunile, să te îmbogăţeşti de ele, de 
parfumul lor, de culorile lor şi de emoţiile pe care ţi le trezesc, şi să 
mulţumeşti. Trăind permanent în aşteptarea unei minuni, aceasta poate să 
treacă pe lângă tine fără ca tu să o observi, pentru că eşti prea concentrată să 
priveşti în zare, să întrezăreşti mai repede ce îţi oferă viitorul. Dacă gândul 
tău este îndreptat mereu la ceea ce se va întâmpla, niciodată nu vei şti ce se 


întâmplă acum cu tine; pentru tine, prezentul este o necunoscută, pentru că 
nu îl trăieşti, ci doar îl mimezi. Tu trăieşti acolo unde îţi sunt gândurile, 
adică doar în viitor — o valoare puţin controlabilă; el este cum vrei tu să fie, 
dar este aşa pentru că este viu doar în imaginaţia ta. Trebuie să ştii că cel 
mai de preţ dar al nostru este Prezentul. Este unicul pe care îl putem 
controla; nu putem schimba nimic din trecut, dar putem schimba viitorul 
prin prezent. 


—Am scăpat de prelegerile tatei şi acum am parte de ale tale. Mulţumesc, 
ripostă Amina mai mult pentru ea, supărată de eşecul încercării de a-l urni 
din loc mai repede. 


David se prefăcu că nu o aude, surâse îngăduitor, uşor amuzat şi se gândi 
încă o dată că Amina, deşi ar vrea să fie tratată ca un adult, va rămâne 
pentru mult timp un copil iubit şi răsfăţat. 


Soarele se ridicase pe cer şi încălzea plăcut aerul. Era o zi perfectă pentru o 
plimbare în istorie. leşiră din hotel într-un final, spre bucuria Aminei, şi 
începură să meargă cu pas moderat spre oraş. Pentru că plouase uşor toată 
noaptea, atmosfera era pură şi înmiresmată. Se simţea în aer miros proaspăt 
de tămâie şi mirt; David mulţumi proniei pentru această primire şi se simţi 
norocos şi fericit că era, în acest moment, aici. Ar fi vrut să aibă mai multe 
cuvinte de mulţumire, dar ştia că trăirea unei emoţii profunde şi adevărate 
este deja o expresie a recunoştinţei faţă de Dumnezeu. Lângă copilul acesta 
cu părul rebel, sufletul lui devenea mai pur şi adolescentin şi se bucura că 
putea să participe la această călătorie a ei. Ştia că Amina caută răspunsuri la 
întrebări încă nerostite şi îşi dorea din tot sufletul să îi facă acest drum mai 
Uşor. 


Odată cu trecerea anilor, David învățase de la viaţă că lucrurile bune vin aşa 
cum fiecare le merită şi, mai cu seamă, către cel care cunoaşte răbdarea şi 
ştie să aştepte. Şi mai învățase să aibă un entuziasm constant, izvorât din 
credinţa că tot ceea ce i se întâmpla avea întotdeauna o rațiune, înţeleasă 
sau intuită, iar asta îl făcea să găsească plăcere şi mulţumire în orice, 


indiferent de situaţie. Ştia că rezolvarea unei probleme, în bine sau în mai 
puţin bine, stă în modul de cum este înţeleasă de minte şi filtrată de inimă. 
Maestrul lui îl învățase să îşi asculte cu atenţie inima, care îi şoptea 
întotdeauna la nevoie, arătându-i drumul karmic de urmat. Păcat că toate 
acestea nu le putea spune Aminei aşa, pur şi simplu. Tinereţea ei lipsită de 
răbdare nu o lăsa să îl asculte şi inima ei năvalnică nu era pregătită să-şi 
facă auzite poveţele pe care le ştia de milenii. 


Străbătuseră drumul până la Cetate tăcuţi. Amina nu îşi închipuise vreodată 
că locurile acestea îi vor fi atât de familiare, chiar dacă nu le mai văzuse 
până atunci decât în albumele sau în cărţile pe care i le dăruia David sau le 
găsea pe rafturile bibliotecii de acasă. 


—Ce simţi acum? îl întrebă Amina şoptit, atingând câteva pietre albe, ca pe 
nişte prieteni vechi şi dragi. 


—Multă pace. Eu, ori de câte ori vin aici, sunt acasă. Nu pot decât să mă 
consider norocos că m-am născut şi am crescut aici, pe meleagurile Ţării 
Sfinte. 


Amina simţea sub degete poveştile acestor pietre atât de încercate. Zidul 
vechi părea un uriaş blând care îşi accepta cu supunere soarta de a străjui 
cel mai încercat şi râvnit oraş de pe Pământ. Cu atât mai mult cu cât 
ascundea în spatele lui una dintre cele mai minunate taine: Învierea, 
triumful spiritului asupra materiei. 


Pe aleea ce ocolea Cetatea, mergea încet, venind spre ei, un bătrânel slab şi 
scund, adus de spate, îmbrăcat în straie de călugăr, cu o pereche de ochelari 
cu rame rotunde, negre şi groase, ce păreau mai mari decât el. Trecând pe 
lângă ei, înclină capul în semn de bineţe şi îi zâmbi prietenos şi îngăduitor 
Aminei. Fata îi întoarse zâmbetul la fel de binevoitor, dar nu dintr-un gest 
reflex sau din politeţe, ci pentru că simţi că într-un fel îl cunoştea, iar 
imaginea lui îi răsărea din ungherele unei memorii pierdute. Se opri în loc, 


un pic surprinsă de această simtire, căci inima voia să îi spună ceva, dar ea, 
ca orice tânăr atotştiutor, obişnuia să o ignore şi să îşi asculte doar raţiunea. 
lar raţiunea ei se împotrivea acum unor punți peste timp, unor amintiri 
rămase în cotloanele acestui suflet vechi, cu o minte nouă. Şi totuşi, avea 
acest sentiment atât de ciudat şi atât de profund, legat de acest monah 
bătrân, ca un legământ ce venea de dincolo de veacuri, un dejă-vu; îşi spuse 
că nu era decât un gând rebel, rătăcit printre sinapsele memoriei, o simplă 
suprapunere a imaginii acesteia noi, peste o alta, veche. Pentru ea, era 
singurul răspuns raţional pe care şi-l putea inventa. 


— Mergem? o scutură întrebarea lui David din plăsmuirea minţii ei. Şi 
pentru mine e o figură cunoscută, dar aici vezi oameni ai bisericii 
pretutindeni. Mai târziu, am să îţi vorbesc despre el, căută David să o scoată 
un pic din propria-i dilemă, simțind că Amina încerca să-şi dea un răspuns 
logic şi nu unul ezoteric. 


—Da, mergem, acceptă Amina, mai umilă ca niciodată şi mirată că David îi 
ghicise confuzia. Dar îl cunoşti? 


—Să zicem că da, îi răspunse tânărul, laconic. 


Ceea ce o bulversa nu era senzaţia în sine, ci mai degrabă dorinţa ei de a 
scăpa cu o explicaţie logică de această confuzie deranjantă. 


Pentru prima dată, se dădea o luptă între mintea şi inima ei, pentru că inima 
îi amintea emoţii demult trăite, iar mintea o îndemna să nu le creadă, 
spunându-i că nu pot fi adevărate. Încercă să nu se mai gândească şi să se 
concentreze la itinerariul lor din acea zi. Dintr-un instinct de conservare, îl 
apucă pe David de mână, ca atunci când era copil şi, aflându-se în faţa a 
ceva nou, se ancora de mâna tatălui, pentru a se simţi în siguranţă. Nu ar fi 
avut motiv acum, dar simţea nevoia unei apropieri umane şi a unei tăceri. 


Trecură fără grabă şi fără să mai schimbe vre un cuvânt pe sub 
impunătoarea Poarta Jaffa, pe lângă Turnul lui David, şi apucară pe drumul 
destul de aglomerat la acea oră, spre Catedrala Adormirea Maicii 
Domnului. Forfota Cetăţii nu se lăsase simțită din spatele zidurilor tăcute. 
Strada, pavată cu dale mari de piatră, era populată de o mulţime eterogenă 
de comercianţi care îşi deschiseseră prăvăliile încă din zorii zilei, pentru a- 
şi aranja afară, în stradă, o parte din marfă, ca nişte vânzători ambulanți. 
Astfel, atmosfera se anima de culori vii şi de gălăgia amestecată a 
negustorilor şi a turiştilor curioşi, care se opreau la fiecare magazin, făcând 
anevoioasă înaintarea pe străduţa îngustă a bazarului. Amina trecea prin 
această mulţime pestriță şi parcă nici nu vedea spectacolul de culori, 
zgomote şi chipuri amestecate care avea loc în jurul ei; părea rătăcită în 
labirintul propriilor gânduri şi aproape că uitase de David, deşi îl trăgea de 
mână, prin mulţimea care parcă i se înfăşura în jur. 


—Stai, Amina, opreşte-te un moment! o smulse David la timp pentru a o 
feri de căruciorul băiatului cu covrigi care aluneca abil peste dalele de 
piatră, lustruite de 2000 de ani de paşii locuitorilor, ai cuceritorilor, ai 
pelerinilor şi, mai nou, ai turiştilor. Unde alergăm aşa? Uite, eu aş vrea să ne 
oprim aici să cumpăr o cutiuţă din lemn, pentru păstrarea tămâii. Vezi ce 
frumoase sunt? 


Amina se roti pe călcâie şi se trezi în faţa unui aranjament impresionant, ca 
un turn spre cer, de cutiuţe sculptate, de sute de mărimi şi modele, din lemn, 
carton, pânză sau os, de diferite culori. Vânzătorul era un băiat asiatic cu 
tenul arămiu, ars de soare şi ochi pătrunzători de un verde smarald. Îi întâlni 
privirea sfredelitoare şi avu senzaţia că fiinţa i se dizolvă în verdele ochilor 
lui şi se prelinge într-o altă dimensiune, în trecut. Simţi cum verdele glacial 
al celor două lacuri de lumină îi îngheaţă şuvoiul zgomotos al gândurilor şi 
orice formă de viaţă din jurul ei, încremenind atmosfera. Respirația i se 
opreşte şi Timpul fuge în spate ca şi cum şi-ar înghiţi secundele şi ar ajunge 
la originea Universului. Îi venea să îl întrebe ce ritualuri magice sau 
şamanice a mai făcut de când nu l-a mai văzut, dar singurul lucru care se 
mişca în tabloul ăsta îngheţat era torentul sanguin care îi pompa asurzitor în 
timpane; parcă îl cunoştea de când lumea şi inima ei o îndemna să îi 
vorbească. Simţea că avea să îi povestească lucruri vechi, petrecute cu 


milenii în urmă şi mai simţea că acelaşi lucru ar fi făcut şi el. Vedea 
nisipurile înalte ale unui deşert de acum două mii de ani, auriu şi arzând, 
curgând prin inima lui şi ar fi vrut să-i poată pune mâna pe piept, să simtă 
vântul care cânta şuierat şi usca nările Regilor-magi de la Răsărit ce veneau 
să aducă daruri la Naşterea Mântuitorului lor. Cerul era luminat intens de o 
Stea, Steaua Bunei Vestiri, şi trei călători grăbiţi, pe cai nervoşi, înspumaţi, 
în galop, urmăreau lumina acestui astru ce prevestea naştera Domnului întru 
Mântuirea neamurilor şi întoarcerea la Tatăl. Bărbatul cu ochii verzi ca 
smaraldul păstra ascunsă lângă inimă o cutiuţă cu tămâie înmiresmată, 
singurul dar de preţ ce îl avea pentru Prunc. „Să se îndrepteze rugăciunea 
mea ca aburul tămâii înaintea ta”, îşi spuse el şi o apăsă încă o dată la piept, 
cu evlavie profundă şi bucurie, ştiind că este printre primii oameni care 
cunosc şi preaslăvesc momentul Naşterii Sfinte. Îi multumi cu umilinţă 
Dumnezeului lui, care i-a mişcat paşii pe Calea Operei ce îi fusese hărăzită 
de destin. Era fericit pentru că era unul dintre puţinii aleşi şi asta îl 
îndreptăţea să se simtă deosebit şi absolvit de păcate. 


Deodată, în noapte, gândurile îi fură curmate de o mişcare bruscă a calului 
care se arcui scurt, se ridică în două picioare şi nechezând sări în lături, 
parcă speriat de o nălucă. În faţa lor, Steaua îşi cobora lumina pe silueta 
firavă a unei fetiţe; avea în mână o făclie mică cu care reuşea să dizolve 
umbrele nopţii şi să alunge teama din suflete. O înălţă, apropiindu-şi-o de 
faţă pentru a fi, parcă, recunoscută. Era un copil evreu, cu tenul măsliniu, 
ochii verzi şi o claie de cârlionţi care-i încadrau feţişoara zâmbitoare. O 
licărire misterioasă şi profundă îi ţâşnea de undeva din spatele ochilor. Îi 
privi prietenos pe cei trei călăreţi, de parcă le recunoştea feţele regale, 
aşteptate demult, la această răscruce de drumuri, ca să îi ajute şi să le 
îndrepte paşii spre locul Sfintei Zămisliri. 


—Aţi greşit drumul şi ar trebui să faceţi un ocol; pot să vă arăt eu o 
scurtătură pe aici, printre grădinile de măslini, le arătă fetiţa, cu un gest larg, 
drumul. 


Călăreţii continuau să o privească lung, ca pe o nălucă, încercând să îşi 
astâmpere caii care mărunţeau pământul pe loc, cu copite nervoase. Nu 


ştiau dacă să vorbească sau să aştepte în tăcere ca mica nălucă să se dizolve 
de la sine în umbrele nopţii. 


—Eu sunt Maryam din Magdala şi am 4 ani, iar voi trebuie să fiţi cei trei 
Magi rătăciţi, porniţi de la Răsărit, să ajungeţi întâii care îngenunchează 
spre recunoştinţă la Naşterea Mântuitorului, le spuse râzând cu gura până la 
urechi, într-o joacă de copil inocent, în timp ce se îndepărta, ţopăind din 
când în când într-un picior. Ajunsă la o aruncătură de băț, se roti pe călcâie 
spre ei: 


—Să fiţi atenţi la întoarcere, să o luaţi pe Drumul Peşterii ca să nu vă 
întâlniți cu Irod, se auziră într-un tril ascuţit, ce le zburli părul de pe şira 
spinării, ultimele cuvinte ale copilei, care se topi dintr-o dată în întuneric. 


— Probabil că este un Înger, spuse într-un târziu regele cu ochii verzi, 
vorbind spre ceilalţi doi, dar mai mult pentru sine, şi inima începu să îi bată 
într-un galop nebun. Chiar se întâmplă, îşi spuse de astă dată în gând. 
Mulţumesc Marilor Spirite că ne-au arătat drumul care trebuia şi ne-au 
călăuzit până aici! Se pare că am ajuns să văd Faţa Celui Preamărit şi să 
ating Cerurile. 


Rugăciunea sonoră a unui imam, a cărui voce de tenor se auzea într-un 
difuzor îndepărtat, o propulsă pe Amina, brusc, înapoi, la viaţa de acum. 


Băiatul vânzător de amintiri luă dintr-o cutiuţă de os câteva granule de 
tămâie parfumată şi i le întinse lui David, ezitant, cu mâna tremurândă uşor, 
contrariat de privirea Aminei dar şi de sentimentul straniu care îi încerca 
inima. Şi inima lui îl îndemna să îi vorbească acestei fete pe care o vedea 
pentru prima dată în viaţă, dar pe care o ştia din vremuri demult apuse. 
David simţi parfumul plăcut, dulce-nţepător al tămâii albe şi îi făcu semn să 
i-o împacheteze, că o va cumpăra. 


Revenită brusc în prezent, la realitate, Amina părea că trăieşte într-o lume a 
acţiunilor şi a gândurilor încetinite, ca atunci când cineva derulează un film 
cadru cu cadru. Încerca cu disperare să îşi recapete controlul respirației şi 
fluiditatea mişcărilor, dar totul era foarte greoi, ca şi cum s-ar fi întâmplat 
într-o atmosferă vâscoasă, cu consistenţa unui gel, în care, ca să te mişti sau 
să gândeşti, era nevoie de efort. Rotiţele capului se urneau greoi, de parcă 
acest salt în timp le-ar fi acoperit instantaneu de rugină. „Oare de ce lumea 
în jurul meu e atât de lentă? Chipul băiatului ăstuia cu ochii verzi, care pare 
că mă ştie de undeva, îmi este cunoscut; poate l-am văzut în alt loc sau în 
alt timp.... hm....., în alt timp.” Râse îngăduitoare cu propria-i greşeală de 
exprimare, pentru că îşi dădea seama că ceea ce a gândit nu era rodul 
raţiunii ei. Şi nici nu voia să accepte că pur şi simplu este simţirea unei 
inimi ce tocmai învaţă să îi vorbească şi încearcă să se facă ascultată. 
Gândurile Aminei erau departe de inima ei, dar ea, inima, îşi promisese să 
fie insistentă şi tenace până când va reuşi să îşi facă auzit cântecul, astfel 
încât Amina să înceapă să trăiască Povestea Ei, povestea lui Eu Sunt. 


David asistase răbdător, făcându-şi datoria de prieten şi înger păzitor. Nu 
era indiferent la emoţiile ei, dar nici nu voia să fie sufocant. Căuta să-i lase 
mereu spaţiu, astfel încât Amina să se simtă în siguranţă să încerce, să 
descopere, să experimenteze, iar lui să îi fie uşor să o ajute la nevoie. Nici 
el nu ştia de unde îi venea acest instinct patern de a o proteja, mai ales că 
David nu avusese fraţi sau surori; cu toate astea, îi era uşor să gestioneze 
momentele dificile, tensionate sau capriciile Aminei. O simţea mereu şi, 
fără ca ea să îi descrie stările prin care trece, ştia ce gândeşte, ce simte, ce 
suferă, ce i se întâmplă în fiecare moment. S-ar fi putut spune că era mereu 
conectat la ea. Amina era pentru el o carte deschisă. Şi era fericit că putea 
participa la acest proces de creaţie, iar amprenta lui era lăsată în sufletul 
unui înger. Credea în el şi în Amina, în legătura lor profundă, dincolo de 
înţelegerea ei şi de accepţia lui. Ştia că împreună vor reuşi. Aştepta răbdător 
clipa când Amina va separa raţiunea de simţire, va accepta, iar inima va 
începe să-i povestească, rând pe rând, file trecute sau viitoare din cartea 
vieților ei. lar cea mai mare împlinire o va avea când ea va învăţa să se 
bucure cu inima de momentul Acum. Trebuia doar să aibă răbdare. 


David credea cu tărie că, în viaţă, clipele importante care pot defini destinul 
unui om sunt orânduite natural pe o axă: momentul naşterii, momentul 
morţii şi momentul Acum. 


Voia ca lucrul acesta să îl înţeleagă şi ea, pentru că aşa va şti cum să se 
împlinească prin experienţele vieţii ei, frumoase sau urâte. Aşa va reuşi să 
se bucure de Clipă şi să depăşească momentele dificile, să nu fugă la greu 
şi, cu mult curaj, să recunoască pilda pe care destinul vrea ca ea să o înveţe, 
chiar dacă uneori va fi amară. 


Acum o simţea pe Amina bulversată de regăsirea unui suflet vechi, rătăcită 
prin veacuri, în lumina verde a ochilor unui vânzător de amintiri. 


O atinse uşor pe mână, parcă pentru a trezi cu delicateţe un somnambul pe 
care nu voia să îl sperie întoarcerea la realitate, întoarcerea la Acum. 


—Amina, îţi place cutiuţa asta din lemn sau cea din os? o întrebă David, în 
şoaptă, arătându-i două cutii mici, aproape asemănătoare. Mie îmi plac 
amândouă şi nu ştiu pentru care să mă decid; fiecare are farmecul ei. Ai 
putea alege tu? Aş fi încântat. Şi oricare ar fi, aş considera-o ca pe un dar 
din partea ta. 


Zăbovi un pic mai mult decât ar fi simţit nevoia şi ştia că a vorbit în plus şi 
inutil ca o gospodină nehotărâtă între două linguri de lemn, dar a făcut-o 
pentru Amina, pentru a nu se simţi stânjenită şi bulversată de toată această 
confuzie care îi înceţoşa mintea. O cunoştea îndeajuns de bine încât să ştie 
că dacă nu reușea să stăvilească emoția acestui moment şi să înceapă să 
creadă în simţurile ei, şi-ar fi construit în jurul inimii o fortăreață de 
explicaţii raţionale. Şi toate acestea, dictate de Sinele său negativ şi critic, 
acest diavol tânăr măcinat de îndoieli şi vanităţi materialiste. 


— David, am un sentiment straniu şi nişte viziuni ca nişte aduceri aminte, îi 
şopti în ureche, ca atunci când era mică şi voia să îi spună ceva pe furiş. 


Simt că îl cunosc pe băiatul ăsta, demult era un mag, aş vrea să îţi povestesc 
tot ce simt, dar e atât de ciudat, încât îmi e teamă că vei râde de mine, spuse 
încet, frecându-şi fruntea îngândurată cu degetele, privind în gol. 


Vădit tulburată, începuse să se îndepărteze uşor de magazin şi, fără să îşi 
dea seama, îl trăgea şi pe David cu forţa după ea, în timp ce el opunea 
rezistenţă, încercând să rămână pe loc pentru a plăti tămâia. 


—Amina, ai tot timpul să îmi povesteşti; uite, acum decide-te pentru o 
amintire, un suvenir, oricare ar fi el. Plătim totul şi mergem; cred că am 
zăbovit destul de mult în faţa acestui magazin, încercă David să o calmeze. 
Vor mai fi şi alte amintiri de depănat, adăugă încet, doar pentru sine, 
aproape nostalgic. 


David era un bărbat erudit, cu o cunoaştere şi o inteligenţă aparte. Când 
împlinise 12 ani, părinţii lui îl trimiseseră la o veche mănăstire budistă, un 
lăcaş de cult, în Regatul Buthan, unde îşi desăvârşi caracterul şi îşi găsi 
Maestrul, persoana pe care o va venera până la moarte şi peste Timp. 


David era omul potrivit căruia să îi povesteşti astfel de întâmplări, ce unora 
le pot părea ciudate. De fapt, era persoana căreia i te puteai destăinui şi îi 
puteai încredința orice secret al vieţii tale, cu sufletul unui păcătos care 
vorbeşte la spovedanie. Ştia să asculte şi să rezolve situaţii de viaţă. Dar, în 
afară de planul raţional, avea un simţ al premoniţiei şi al înţelegerii 
profunde a naturii umane, care îl făceau unic. Nu era niciodată curios, nu 
întreba niciodată nimic şi părea că ştie tot ceea ce va urma să se întâmple în 
filmul vieţii tale. Dacă putea, te ajuta cu o plăcere şi iubire necondiționate, 
fără să aştepte ceva în schimb. David iubea oamenii şi mai ales pe cei 
sinceri, care veneau spre el. Credea în frumuseţea firii umane pentru că ştia 
că în ea există dumnezeirea dintru începuturi. Nu îl speria niciodată nimic şi 
se bucura întotdeauna pentru întâmplările din viaţa lui, indiferent dacă erau 
bune sau nu, multumind Cerului pentru fiecare în parte. Niciun eveniment 
neplăcut nu reuşea să îl perturbe, deoarece primea totul cu uşurinţa unui 
monah împăcat cu viaţa, de parcă viaţa curgea pe lângă el fără să-l atingă. 


Ştia că momentele grele durează atât cât trebuie şi că întotdeauna după rău 
vine bine. Învăţase de la Maestrul lui că răul şi binele se găsesc împreună în 
interiorul şi în afara tuturor lucrurilor sau a fiinţelor, ca o normalitate 
necesară universului nostru şi că există o lume dincolo de această dualitate 
materială, o lume care poate fi accesată de iniţiaţi sau, simplu, de oamenii 
apropiaţi de Dumnezeu, care cred şi care cer. Se eliberase de ataşamente şi 
se simţea împăcat. Era un om care trăia în Dumnezeu şi se bucura de 
minunăţiile Lui. Amina nu ştia nimic din toate astea. Intuia o parte din 
personalitatea prietenului ei, dar nu într-atât încât să ştie că David, în astfel 
de momente, îi putea fi de folos, fără explicaţii şi, mai ales, fără ca ea să îi 
pară ridicolă. 


—Ok, ia-o pe asta, îi arătă Amina grăbită una dintre cutii, aproape fără să o 
privească. 


David se conformă şi plăti pentru cutiuţa fetei şi tămâia lui, fără să mai facă 
vreun comentariu, admirând în tăcere floarea regilor, crinul stilizat, sculptat 
pe capacul micului suvenir de lemn parfumat, ales la întâmplare de Amina. 
Privi adânc, cu recunoştinţă, ochii verzi ai băiatului, luându-şi la revedere 
cu un gest aproape imperceptibil al capului. Ar fi vrut să îi mulţumească 
pentru că le ieşise în cale şi îi dăruise Aminei acest moment de regăsire şi 
de uimire care îi va naşte întrebări, dar nu voia să fie auzit; se întoarse lângă 
ea cu pas domol, o luă de braţ şi îşi reluară drumul, ca şi cum nimic nu se 
întâmplase. 


Aminei îi făcea bine atitudinea calmă şi înţelegătoare a lui David; era ca un 
sprijin şi ca o confirmare că totul e sub control. Ca atunci când se lua 
A» 


curentul şi „papă” o liniştea, cerându-i să stea calmă în întuneric, asigurând- 
o că nu i se putea întâmpla nimic rău şi că va remedia rapid defecţiunea. 


Îşi găsi cadenţa pasului, liniştită, ca atitudinea bărbatului de lângă ea şi îşi 
zise că ar trebui să fie mai atentă la comportamentul şi la reacţiile lui David, 
pentru că trebuie să fie cele corecte. În scurt timp, atmosfera dintre ei se 
relaxă şi deveni firească. Amina ar fi vrut să îi mulţumească şi să îşi ceară 


scuze pentru momentul ei de uimire. Nici nu bănuia cât de bucuros era 
David că energia aceasta benefică a Oraşului Sfânt începea să schimbe 
sufletul ei tânăr, atât de încărcat de logici sterile şi de prejudecăţi deşarte. 


Capitolul IV 


Auzul cântecului liturgic 


Rătăciră fără scop pe străduţele înguste ale bazarului, irosind vremea la 
fiecare tarabă, pierzându-se în sumedenia de suvenire miniaturale şi 
colorate, printre statuile şi crucile de lemn sculptate de artişti ambulanți 
africani, uitându-se la nesfârşitele şiruri de icoane şi cruciuliţe 
manufacturate în diverse materiale şi mărimi, la bucăţi de vestigii 
arheologice, inele, brățări, colane în stil arăbesc pe care Amina le probă, 
până când David, extenuat, se hotărî să pună capăt acestui fluviu de obiecte 
care începuse să îl obosească. Se opri brusc în mijlocul drumului şi o forţă 
şi pe Amina să stea locului: 


—Ce ai zice să ne oprim să mâncăm ceva? o întrebă uşor reconfortat, 
văzând o cârciumă mică, tradiţională, unde se preparau lipii ca în copilăria 
lui: umplute cu salată, falafel şi hummus. De cum intră, îi atrase atenţia o 
imensă presă de stors rodiile, ce trona mândră în mijlocul încăperii. Ca să se 
poată aşeza la mese, clienţii trebuiau să o ocolească şi se minunau mereu de 
cât de mare era; putea stoarce cinci fructe deodată, astfel încât porţiile de 
suc erau pe măsura presei. 


Era o prăvălie mică şi cam mizeră, pierdută parcă în mulţimea unor 
magazine mari care vindeau suveniruri de tot felul, de la icoane şi sfeşnice 
la pietre semiprețioase şi costume tradiţionale, cu vânzători gălăgioşi care-şi 
făceau o publicitate zgomotoasă, insistentă, obositoare, în preacunoscutul 
stil de bazar oriental. 


David intră primul, curios şi încântat că a găsit în sfârşit o oază de linişte, 
un locşor unde nimeni nu încearcă să le vândă ceva sau să intre în vorbă cu 
ei. Ceru pentru amândoi două pahare de suc de rodii şi două lipii umplute. 
Pentru Amina se gândi să ia şi un burekas cu brânză dulce, ca să îi satisfacă 
nevinovata ei plăcere: dulciurile. Zâmbi de unul singur, cu nostalgie, 


amintindu-şi după-amiezile de duminică petrecute cu acel mic bulgăre de 
energie în parc, unde, ca să o facă să stea locului o clipă şi să-şi tragă 
sufletul între două lepşe, îi lua o îngheţată sau o prăjiturică, o aşeza pe iarbă 
şi îi spunea ghicitori. I se părea că trecuse o veşnicie, timp în care copilul 
luminos dispăruse, iar exuberanţa bucuriei pure se dizolvase într-o tinereţe 
metodică, dogmatică şi sceptică. Amina se strecură tăcută pe unul dintre 
scaune, conectată la întâmplarea ei şi a băiatului cu ochii verzi. Era pentru 
prima dată când se gândea serios la călătoria sufletelor în alte vieţi şi 
începea să dea greutate conversaţiilor pe această temă, auzite des în casa 
lor. Îşi aminti ceea ce buna Ada îi spusese odată, când ea o întrebase dacă 
îngerii există sau nu. „În scripturi se spune că îngerii le ghidează oamenilor 
conştiinţa pentru acţiunile lor sau că sfinţii îşi exercită puterea asupra 
omului, pentru a-l ghida să facă lucruri drepte.” 


—Crezi că un înger a făcut posibilă întâmplarea asta? îl întrebă Amina, 
sperând într-un răspuns care să îi destrame necunoscutul şi neliniştile. 


În sfârşit, îşi învinsese frica de penibil. David se bucura, căci copilul din ea 
reuşise să spargă gheaţa, să vrea să scape de îndoielile care îi măcinau 
sufletul. „Scoate-ţi la lumină demonii şi lumina te va mântui....... aTi 
răsunau în cap vorbele iubitului Maestru. 


—Da, eu cred că şi îngerii, şi demonii sunt în permanenţă cu noi şi 
relaţionăm, imerşi în această nemărginire vie, chemată Dumnezeu, care 
conţine în ea toate creaturile văzute şi nevăzute, toată materia şi antimateria 
pe care le interconectează, îi răspunse David calm şi explicit. Acum cred că 
te întrebi de ce ai trăit o amintire. Ca să înveţi să accepţi că în afara ta sunt o 
mulţime de lumi din care faci sau ai făcut parte. Să accepţi că ceea ce tu 
percepi cu cele cinci simţuri e rezultatul unui singur principiu fundamental: 
vibrația divină. Fii receptivă la Tot ceea ce te înconjoară, pentru că acesta 
este Dumnezeu, iar deocamdată, din nefericire, noi avem posibilităţi 
limitate de a-L percepe. Un ascet, un yoghin sau pur şi simplu un om 
smerit, care cere din inimă, descoperă probabil mai multe căi spre 
divinitate, dar nu vom şti niciodată care sunt, dacă nu vom încerca să 
mergem pe drumul lor. 


—Eu pot să-mi imaginez o vibraţie eternă, aşa cum spui tu. Dar materia? 
Sunt două lucruri diverse; nu au aceeaşi origine. 


—Nu ai dreptate. Originea lor este una, unică. Aminteşte-ţi vorbele Bibliei. 
„La început era Cuvântul........ şi Cuvântul era la început cu Dumnezeu. 
nat „ Cuvântul „ este vibrația divină care a colapsat lumea cuantică în 
particule de realitate, dând naştere materiei ăsteia concrete din care suntem 
plămădiţi. Tot ceea ce există în lumea noastră palpabilă îşi are originea în 
energie, în El. Nu vreau să îţi vorbesc ca un profesor atotştiutor, adăugă 
David uşor nervos, la gândul că tânăra va crede prea puţin din vorbele lui. 
Ai crede mai repede dacă ţi-aş da o carte să citeşti. 


— Aşadar, dacă nu ar fi existat mai întâi energia, materia nu ar fi existat, 
asta vrei să îmi spui, nu? se însenină Amina dintr-odată, fără să ia în seamă 
resemnarea lui David. 


—Da, tot ceea ce tu vezi nu ar fi existat dacă nu ar fi existat mai întâi 
Dumnezeu sau energia, cum îi spui tu, din care a luat naştere materia, ele 
începând să coexiste şi să se transforme una în cealaltă. Ai avut momente în 
viaţă când gândurile tale au căpătat formă. Dorinţele tale s-au materializat 
mai devreme sau mai târziu şi poţi spune că ai fost un mic Dumnezeu, în 
măsura în care energia gândului tău a devenit palpabilă. Doar că, în general, 
oamenii nu sunt atenţi când se întâmplă aceste lucruri, pentru că ei le vor 
imediat, ceea ce îi face să tragă concluzii pripite şi să spună că viaţa lor nu 
se conturează aşa cum o plăsmuiesc ei, ci după cum le este decisă de 
providenţă. 


—Uite, acolo pare că sunt scrise cuvinte magice care pot schimba istoria, 
generând lucruri concrete, spuse Amina mai mult în glumă, arătându-i, cu 
un gest scurt al capului, peretele din spatele lui care părea că poartă 
versurile unei poezii. 


David se întoarse, urmând privirea fetei şi începu să citească cu voce 
moderată, încercând un sentiment de recunoştinţă care punea stăpânire pe 
el, cu fiecare vers citit: 


Aham asmi sAIlA (Eu sunt Sufletul), 
Aham asmi laND dipAn 

(Eu sunt Lumina Divină), 
AhamasmilAba (Eu sunt Iubire), 
Aham asmi viloThin (Eu sunt Voința), 
Aham asmi palyANa SaSTilatA 

(Eu sunt Planul Stabilit). 


Ştia Mantra Sufletului din adolescenţă; Maestrul lui îl învățase, la 
încheierea primului an de stagiu inițiatic în practica meditaţiei. De atunci, o 
spunea dimineaţa şi seara, şi ori de câte ori simţea nevoia. Aşa simţea cum 
Dumnezeu se centra în viaţa lui şi cum el începea să existe ca o reflexie 
perfectă a energiei divine. Îi dădea forţă şi încredere. Iubea această mantra 
la fel de mult cum iubea Rugăciunea Domnească; probase de multe ori 
puterea ei. Aştepta momentul ca Amina să fie pregătită să creadă în ea, aşa 
cum Maestrul lui a aşteptat pentru el; şi acum părea că cineva îl sprijină să 
ajusteze înţelept drumul unei tinereţi necoapte, ca toate tinereţile: rebelă, 
îndărătnică şi sceptică. 


Fata din spatele tejghelei le aduse mâncarea şi băuturile; zâmbind amabil, le 
puse pe masă, fiecăruia ceea ce comandase. Părea genul de ospătar 
prietenos şi vorbăreţ, pe care dacă îl saluţi de bună ziua, îţi povesteşte viaţa 
lui, a prietenilor şi a vecinilor. David profită de moment şi o întrebă cine 
scrisese cu cărbune pe perete versurile. Fata îi povesti că, în ajunul Paştelui 
trecut, intrase în prăvălie un tânăr pelerin de care îşi aducea bine aminte 
pentru că, deşi părea firav, iradia în jurul lui o forţă şi o strălucire aparte. 
Avea o privire luminoasă şi blândă, pacificatoare. Îmbrăcat cu o cămaşă 
lungă, demodată, şi o mantie cernită, purta cu el o desagă ponosită plină cu 
cărți de învățături, pe care le dăruia. Îşi aducea aminte ca acum figura lui, 
pentru că îi atrăsese atenţia un semn particular. Parcă purtase în trecut, pe 
cap, o coroană cu spini care îi lăsase urme pe frunte. Tânărul îi ceru un 
strop de apă şi îi spuse că a venit să îşi mai poarte o dată crucea pe Via 
Crucis. Fata îşi zise că nu putea să îi dea unui om obosit şi înfometat, doar 
un pahar cu apă. Îl ospătă cu o lipie umplută şi nişte suc de rodii. După ce 
termină de mâncat, călătorul îi ceru voie să scrie pe perete câteva rânduri, o 
mantra, în semn de mulţumire, şi care, zicea el, dacă le va rosti zilnic, îi vor 
fi mai de folos decât plata acelei mese. Îl întrebă de ce nu scrie Tatăl 
Nostru, iar tânărul îi spuse că această rugăciune este foarte cunoscută, spre 
deosebire de Mantra Sufletului, care s-a pierdut în timp de la Iisus şi până 
astăzi, deşi are o putere şi o magie aparte. Şi, într-adevăr, în zilele de după 
această întâmplare, fu surprinsă să vadă că prăvălia începuse să se umple de 
clienţi de dimineaţa până seara, iar mica ei afacere devenise peste noapte 
de-a dreptul prosperă. La început, nu era pe deplin convinsă de influenţa 
acelor cuvinte alambicate, care păreau mai degrabă o limbă inventată în 
joacă, de nişte copii, decât o mantra, dar coincidenţa era prea mare şi, la 
urma urmei, nici nu o costa nimic să creadă asta şi să vorbească şi altora. 
Raconta cu plăcere întâmplarea cu tânărul pelerin, oricărui trecător, client 
sau turist, curioşi să ştie ce însemnau versurile de pe perete. Ar fi vrut să 
aibă mai multe de povestit pentru că aşa, zicea ea, oamenii ar fi zăbovit mai 
mult şi s-ar fi lăsat mai uşor convinşi de puterea versurilor. Mulţi o întrebau 
în ce limbă sunt scrise şi, printre explicaţii, amintea mereu de originea ei 
îndepărtată, de pe meleaguri indiene, de care era mândră. Avea prilejul să se 
simtă superioară multor turişti şi chiar localnicilor tineri sau mai puţin citiţi, 
care nu ştiau nimic despre sanscrită, şi atunci începea să le povestească o 
istorie, chipurile petrecută cu 5000 de ani în urmă, în întregime născocită de 
ea. Lucrul care o întrista cel mai mult era că nu ştia dacă această mantra 


trebuia rostită într-un ritual anume sau o spuneai şi gata; începeai să 
prosperi, ca după rostirea unei magii. 


—Cum te cheamă? o întrebă David curios. 


— Tabitha, răspunse fata. 


— Tabitha, te-ai întrebat vreodată de ce este scrisă într-o limbă atât de veche 
cum este sanscrita? 


—L-am întrebat pe el înainte să plece, dar mi-a spus că, dacă voi vrea cu 
adevărat să ştiu, va face în aşa fel încât să aflu. Mi-a venit să râd, ştiind că 
s-ar putea să nu îl mai văd niciodată, dar nu i-am spus nimic. l-am 
mulţumit, iar el şi-a văzut de drum. 


—Şi chiar îţi doreşti să ştii? întrebă Amina din ce în ce mai atentă, sperând 
să fie vorba despre „rugăciunea bunicii Ada”, cum o numea ea de când era 
mică. 


—Nu atât de mult ca acum un an; poate şi pentru că m-am obişnuit să o 
spun zilnic. O perioadă nu i-am dat nicio importanţă, chiar dacă, imediat 
după plecarea tânărului pelerin, prăvălia a început să se umple de turişti atât 
de mult, încât a trebuit să îmi mai iau un ajutor. Eram prea orgolioasă şi nu 
voiam să cred deloc în spusele lui şi cu atât mai mult în magia acestei 
invocaţii. Până într-o zi când un prieten care a deschis un negoţ cu suvenire 
în apropiere mi-a cerut să îi dau voie să copieze mantra, pentru bunul mers 
al afacerii. După o lună a venit, entuziast, ca să îmi mulţumească pentru 
ajutor, spunându-mi că afacerea îi mergea ca pe roate, deşi era un magazin 
mic şi fără prea mare vad, iar el nu se-aştepta să îi meargă aşa de bine de la 
început. Mi-am zis că nu mă costă nimic să încerc şi eu să o zic odată cu 
rugăciunea de dimineaţă, aşa cum îi îndemnam pe toţi cei care îmi intrau în 
prăvălie. Şi, într-adevăr, în zilele în care nu uitam să mi-o spun, mă simţeam 
un alt om: plin de iubire, de pace şi bucurie, mai liniştită şi mai optimistă. 


Încet-încet, m-am obişnuit să o rostesc zilnic, dimineaţa şi seara, şi este 
ritualul meu de primenire. Dacă nu o spun, parcă lipseşte o parte din mine. 
Este o obişnuinţă din copilărie să mă rog la începutul şi la sfârşitul zilei; am 
fost botezată în ritul creştin ortodox, de măicuţele de la Mănăstirea Sfintei 
Cruci, care m-au şi crescut. Este aproape de noi, la puţin de mers de aici. Pe 
părinţii mei nu mi-i mai amintesc, pentru că au murit înainte ca eu să 
împlinesc 3 ani; erau evrei, dar am descoperit mai târziu că stră-străbunicii 
lor îşi aveau originile în India. Imediat după Paştele de anul trecut, venind 
în prăvălie un turist care spunea că pricepea câte ceva, mi-a zis că ar părea 
să fie sanscrită. Am încercat şi eu apoi să caut, ca să ştiu câte ceva despre 
limba asta, limbă pe care a vorbit-o familia mea îndepărtată, şi am aflat că 
este printre primele limbi indo-europene scrise, obişnuită la vremea ei doar 
în elita socială din Antichitate. 


— Tabitha, cuvintele au o mare încărcătură divină, de aceea este important 
cum şi în ce limbă rostim rugăciunile. Într-adevăr, deşi nu era sigur de ceea 
ce spunea, turistul avea dreptate: versurile sunt scrise în sanscrită. Este o 
limbă foarte veche, care conţine una dintre cele mai clare şi fidele 
interpretări energetice ale cuvântului. Cuvintele şi gândurile creatoare sunt 
centrul meditaţiei şi ne apropie de Dumnezeu. Puterea frecvenţei lor are 
darul de a rearanja structura materiei în armonia arhetipală perfectă şi de a 
ne readuce în armonie cu toată Creaţia. La fel ca o rugăciune profundă, 
spusă din inimă, care ne face să vibrăm înalt, mai aproape de divin, 
înlesnind miracolele şi mântuirea. 


—Nu prea înţeleg ceea ce spuneţi, dar ştiu ce simt când mă rog 
Dumnezeului meu, iar aceste versuri mi-au schimbat viaţa. 


—E foarte important să simţi asta şi, crede-mă, altceva nu mai contează, 
adăugă aproape ca pentru sine David. In felul acesta, îl vei găsi sigur pe 
Dumnezeul din tine, încheie bărbatul şi se întoarse spre Amina. 


Fata îl asculta tăcută, aşteptând să afle cât mai multe despre această mantra 
pe care o ştia de la buna Ada. O spusese şi ea în două ocazii diferite: într-un 


moment de disperare şi într-altul de recunoştinţă. Nu se gândise niciodată la 
efectul ei; o spusese mai mult dintr-un reflex, poate din obişnuinţa de a-şi 
auzi bunica, de mică, spunând-o ori de câte ori avea nevoie să simtă că este 
în soarta ei, pe drumul corect. Amina îl resimțea ca un moment de relaxare 
profundă şi concentrare, dar nimic mai mult. Acum afla cu uimire că 
această mantra este o forţă şi că, spusă zilnic, ar putea fi un elixir de fericire 
pentru viaţa oamenilor. 


— Te uimeşte că o ştiam şi nu ţi-am spus-o? o întrebă David. 


—Da, mă supără că vorbim tot felul de lucruri, dar, după cum văd, 
subiectele pentru oameni mari nu le discuţi cu mine, îi răspunse Amina 
iritată, ascunzându-i, dintr-un soi de răzbunare, că şi ea o ştia din copilărie, 
de la bunica Ada. 


—Nu vreau să te forţez să accepţi lucruri de care nu eşti convinsă, atâta tot. 
Prefer să aştept să le înţelegi singură sau ajutată, dar nu constrânsă; nu 
vreau să le accepţi doar pentru că oamenii de lângă tine le afirmă. 


—Parcă ai fi tata. Ştii că nu aş face niciodată asta, ripostă Amina tăios. 
—Poate că de multe ori ai făcut-o fără să îţi dai seama, insistă David. 


—La urma urmei, de ce îţi pasă atât de mult să înţeleg toate preceptele astea 
mai mult sau mai puţin ezoterice? întrebă nervos Amina, micşorându-şi 
ochii şi mimând ura, ca un copil pregătit să se certe. 


—Pentru că vreau să Il cunoşti pe Dumnezeu, îi răspunse David calm, 
mângâind cu o privire caldă revolta Aminei. 


—Şi ne faci tu cunoştinţă? îl ironiză tânăra, cu un surâs maliţios şi o privire 
tăioasă. 


—Din păcate, asta nu pot să o fac eu, recunoscu David cu părere de rău în 
glas. Trebuie să o faci tu singură. Nu pot decât să îţi împărtăşesc din 
experienţa mea şi să te ajut să Îl iubeşti şi să Îl accepţi ca făcând parte din 
tine; nu vreau să Îl simţi pe Dumnezeu doar ca o Forţă exterioară, care 
priveşte şi intervine în viaţa ta atunci când consideră că meriţi asta. Vreau 
să-L găseşti în interiorul tău şi în tot ceea ce te înconjoară. Tu porţi Lumina 
Lui şi eşti parte din El, în aceeaşi măsură în care un copil e parte din 
părintele său. Şi, dacă te naşti din Strălucire, nu poţi fi altceva decât 
Lumină, chiar dacă, uneori, alegerile noastre ne poartă şi prin locuri mai 
puţin luminoase. 


—David, lucrul care mă întristează cel mai mult în prietenia noastră este 
faptul că mă consideri o tânără nepregătită să simtă sau să înţeleagă lucruri. 


—Prudenţa mea te deranjează, dar promit că, de acum, am să te tratez ca pe 
un adult responsabil şi nu ca pe un copil răsfăţat. Uite, aş vrea să îţi arăt 
ceva sau, mai bine zis, pe cineva. Trebuie să mergem, încheie, ridicându-se 
imediat de la masă. 


Plecară după ce îşi luară rămas bun de la proprietara prăvăliei, cu 
promisiunea că vor duce mai departe povestea mantrei. Tabitha le mulţumi 
şi se bucură la auzul promisiunii şi în speranţa că acest mic episod din viaţa 
ei va aduce schimbare în vieţile altor oameni. Era un copil bun şi încercat, 
care cunoscuse de mic amarul vieţii şi asta o învățase că poate fi mai de 
folos semenilor iubindu-i şi ajutându-i, în loc să fugă de întunericul din ei. 


Cei doi o apucară pe o străduţă îngustă, străjuită de zidurile înalte ale unei 
mănăstiri, David în faţă, urmat îndeaproape de Amina. Pietrele albe şi 
cubice ale drumului aproape că îi străpungeau talpa încălţărilor şi o făceau 
să se schimonosească de durerea înţepăturilor, dar se străduia din răsputeri 


să ţină pasul cu David. Se gândi la Via Crucis şi la picioarele Mântuitorului 
şi îşi înăbuşi un scâncet de durere. Străduţa aceasta strâmtă dintre ziduri îi 
părea un şir nesfârşit de cazne, dar nu îndrăznea să întrebe cât ar mai fi de 
mers, de teamă să nu o certe David şi să îi spună că e o smiorcăită fiţoasă. 
Începuse să fie mândră de stoicismul cu care reuşea să ţină pasul în ritmul 
călăuzei ei, când David coti pe neaşteptate în dreapta şi se opri brusc în faţa 
unui zid. Se opri şi ea, aproape izbindu-se de el şi privi mirată, de după 
tânăr, peretele de piatră; se aştepta ca el să se fi oprit în faţa unei intrări. Dar 
nu era decât un zid de piatră, ca toate celelalte pe lângă care merseseră până 
acum. Aşteptară preţ de câteva secunde care Aminei i se părură decenii, 
după care David apăsă pe butonul unei mici sonerii rătăcită în imensitatea 
zidului de piatră alb. Era convinsă că ştia de existenţa ei acolo şi că nu o 
descoperise acum. După geamătul ascuţit al unui zăvor tras, se deschise o 
uşă ce se afla chiar în faţa lor şi pe care cu greu o deosebeai de restul 
peretelui de piatră, în cadrul ei apărând silueta unui bătrânel gârbovit, 
îmbrăcat în straie de călugăr benedictin. David păşi familiar în curtea 
interioară a unei catedrale impunătoare, iar Amina văzu cum mina lui 
serioasă şi rece se topeşte într-un zâmbet de iubire şi dor neostoit, ca un 
călător care se întoarce după mult timp acasă. Parcă era un alt David, pe 
care îl vedea pentru prima dată şi descoperea că are şi el un suflet şi, 
probabil, ca orice muritor, o rațiune de a trăi. Bătrânul deschise braţele, 
închise ochii şi îl îmbrăţişă în tăcere, cu o dragoste infinită, ca la regăsirea 
unui fiu rătăcitor. Amina, rămasă în pragul porţii, îi privea înduioşată, 
amintindu-şi brusc de fuga ei pe scările copilăriei, în fiecare Sfântă zi de 
Duminică, de îmbrăţişările mamei şi de mâna blândă a tatălui trecută prin 
cârlionţii de pe frunte, de buna Ada, care venea mereu ultima, aducându-i 
botoşeii. Aproape că îi venea să plângă, căci îşi simţea dorul din inimă şi 
golul din suflet lăsat de ființele iubite. Copilul din ea avea nevoie de 
dragostea rămasă acasă, aşa cum o plantă are nevoie de apă şi de iubire ca 
să crească. 


Era acelaşi călugăr bătrân cu care îşi încrucişaseră drumul de dimineaţă, pe 
aleea de lângă zidul Cetăţii, şi se gândi că era un soi de complicitate între el 
şi David, iar ea era, ca întotdeauna, copilul naiv care nu înţelegea ce se 
întâmplă în juru-i. 


David se desprinse într-un târziu din strânsoarea emoţionantei regăsiri şi se 
îndreptă spre fată, trăgându-l după el pe bătrânel. 


—Amina, vreau să îţi prezint cea mai importantă persoană din viaţa mea, i 
se adresă David. El e Noach, Maestrul meu. 


Amina îl privea atent şi curios, ca pe o jucărie dintr-un galantar, şi nu îi 
venea să creadă că omuleţul ăsta, care părea mai degrabă un copil decât un 
om matur, putea fi noţiunea centrală a universului lui David. 


Noach se apropie de ea şi o îmbrăţişă afectuos, ca pe o fiică. 


—Fii bine-venită şi binecuvântată, copilă! Sunt fericit să cunosc oamenii 
speciali de care se înconjoară fiul meu rătăcitor. Aşa îmi arată cât a reuşit să 
înveţe de la mine şi de la viaţă. Asta e măsura artei mele de învăţător şi a 
talentului său de discipol. Azi-dimineaţă, când ne-am intersectat drumurile 
lângă zidul cetăţii, era intervalul meu de „legământ al tăcerii” şi de aceea nu 
m-am oprit să vorbim; David ştie că în fiecare vineri, de la răsăritul soarelui 
până la ora 3 după-amiază, eu respect acest legământ şi de aceea aţi trecut 
mai departe fără să ne salutăm. Mi-a vorbit mult despre tine şi despre 
familia ta care, de ani buni, e şi familia lui. Te aşteptam demult şi vreau să 
îţi dăruiesc ceva de bun venit, îi şopti complice, în timp ce o smuci agil 
după el, pe aleea îngustă, terminată cu o uşă de intrare laterală în Catedrală. 


Fata începu să-şi împleticească paşii grăbiţi în urma bătrânului, forţată de 
strânsoarea mâinii lui care o trăgea grăbit. 


— Astăzi este o zi importantă pentru mine şi vreau să ascultăm împreună, ca 
odinioară, întru slava Mântuitorului nostru, Liturghia Sufletelor Regăsite. E 
pentru tine, Amina, ascultă, înţelege şi bucură-te! 


Prin uşa imensă, deschisă, a bisericii, răzbătea tot mai desluşit şi mai 
aproape de urechea ei un cor de băieţi evrei care intonau un cântec religios 
de sărbătoare şi brusc începu să simtă o amară singurătate. În inima ei, se 
căscă un gol imens şi dureros, venit de niciunde, ca atunci când trebuie să te 
desparţi pe neaşteptate de cineva drag, iar faţa i se umplu de şiroaie de 
lacrimi calde. Coborî privirea spre buzunare, în căutarea unei batiste, în 
timp ce cântecul se apropia de ea, iar strălucirea soarelui dispărea accelerat, 
lăsând loc unei lumini difuze, parcă de lumânări. 


Se opri, îşi trase din buzunarul rasei negre bucata de ţesut mototolit pe care 
o căuta şi îşi şterse ochii înlăcrimaţi. Dintr-o dată, se trezi într-o odaie 
veche, cu arcade joase, prost luminată, scăldată în fum de tămâie 
întrepătruns cu parfumul ierburilor aromatice şi iz de mâncare. Mijii ochii 
pentru a se deprinde cu umbrele şi începu să distingă cu greu, în lumina 
lăptoasă, siluetele mai multor bărbaţi tineri aşezaţi în cerc, pe podeaua 
încăperii, în jurul unei mese rotunde şi joase. Tocmai terminaseră de cântat 
un imn întru slava Domnului lor şi vorbeau între ei, zgomotos şi amestecat, 
bând din când în când din vase mici de lut, un vin roşu, înmiresmat. Tânăra 
ar fi vrut să poată chema pe cineva, dar îşi simţea gâtul sec şi dureros; ar fi 
vrut să se apropie de unul dintre meseni, dar picioarele îi erau de plumb. 
Deodată, simţi pe umăr căldura unei mâini şi găsi puterea să se rotească 
uşor pe călcâie, privind uimită ochii plini de iubire, blânzi, ca două lacuri 
mai adânci decât spaţiul, ai bărbatului din faţa ei. 


—Maryam, plângi degeaba. Este ceea ce mi-am dorit. Mult am dorit să 
mănânc Paştele ăsta cu voi: ultimul. Îmi e greu să te văd tristă şi plânsă, 
când ar trebui să te bucuri de praznic şi să petreci împreună cu ei. Lucrarea 
mea este aproape de sfârşit şi în seara asta vreau să le spun lui Petre şi 
celorlalți ce am hotărât. Nu-ţi fie teamă şi nu te gândi doar la tine. Sunt deja 
obosit de toată această lume pe care o binecuvântez şi-o vindec cu iubire şi 
compasiune, căreia îi vorbesc neîncetat în pilde, mă ascultă cu gura căscată 
şi nu înţelege nimic. Speram ca toate învăţăturile mele să scoată omenirea 
din întuneric şi mizerie, dar văd că nici măcar discipolii mei nu înţeleg mare 
lucru. Acest sentiment mă face să fiu un om ce pleacă fericit din lumea asta, 
unde se pare că menirea mea a eşuat. Poate, în vremuri viitoare, voi veţi 
izbândi acolo unde eu nu am reuşit să mă fac pe deplin înţeles. 


Bucură-te, femeie, căci eşti întâia care află toate câte ţi le spun şi ţie ţi le 
spun, că ai putere să pricepi! 


—Doamne, aş fi vrut ca lucrurile astea să stea departe de inima mea, căci 
nu e-un prilej de bucurie să aflu că ne părăseşti. 


—Să ai grija lor, Magdă, căci vor fi la început ca mielul fără oaie. Şi nu vor 
crede că eu mă voi întoarce printre voi. Sunt bărbaţi puternici şi cu harul 
Domnului, dar pierduţi şi slabi vor fi când nu mă vor mai avea în mijlocul 
lor. Te vor ocări şi scuipa de durere, îţi vor întoarce vorbe grele şi deşarte, 
dar tu să ştii că au nevoie de tine. Să taci şi apoi să le spui ce să facă. Căci 
numai tu ştii că nu va trece mult şi eu voi veni. 


Fii bună cu ei şi răbdătoare, Maryam! Tatăl Ceresc te va întări mai mult 
decât pe toţi ceilalţi şi îţi va arăta ce să faci. 


— Doamne, mare grija lor o ai, dar pe mine cui mă laşi? se tângui femeia, 
frământându-şi în mână bucata de cârpă. 


—Numărate, dar de folos ţi-au fost zilele lângă mine, Magdă, dragă. M-ai 
ascultat cu smerenie şi credinţă, şi legile văzduhului şi ale pământului tu le 
cunoşti acum; eşti cea care cunoaşte totul, adică tot ceea ce mi-a fost dat şi 
mie să cunosc. Adevăr îţi spun că tu vei fi pentru ei, la început de drum, 
ceea ce Eu am fost pentru voi toţi până acum: o călăuză. 


—Petru mă urăşte, Doamne, şi îmi e frică de el pentru că ştie cum să îi 
întoarcă pe toţi împotriva mea, iar eu sunt doar femeie şi nu am nici o 
putere asupra lor. El mă cheamă în batjocură „Miriam, preoteasa Zeiţei Isis, 
prostituata sacră, preoteasa eseniană” şi îi stârneşte pe ceilalţi discipoli 
asupra mea: „Nu mai putem suporta această femeie; nu vedeţi că ne ia şansa 


de a vorbi? Vorbeşte tot timpul, deşi ar trebui să stea în tăcere. De ce Iisus o 


iubeşte mai mult decât pe noi? Preoteasa păgână trebuie să plece de la noi, 
pentru că femeile nu sunt demne de viaţă!”. E dur şi iute la mânie, mă 
pizmuieşte mai abitir de când i-ai spus şi nu acceptă că sunt ca şi el, apostol 
creştin. Nu vor primi nici să fiu Apostolul lor, al tuturor. Ascultă-mi teama 
şi ajută-mă! De multe ori ne-ai spus: „Oricine este inspirat de Duh Sfânt 
trebuie să vorbească, fie el bărbat sau femeie”, dar Petru e-ncăpăţânat şi 
crud şi mă disprețuiește, aşa cum face cu toate femeile. 


— În timpuri de cumpănă, încercare şi durere, oamenii ascultă de cel ce are 
cunoaşterea şi credinţa, pentru că atunci acela este cel puternic. Ei ştiu că 
întotdeauna m-ai urmat, iar povaţa mea, învăţătură dreaptă, este pentru tine. 
Duhul Sfânt le va deschide inimile şi ochii, le va destrăma orgoliile şi nu se 
vor mai îndoi de tine, fiică a Tatălui. Lasă-ţi trecutul în spate, fiică de 
beniamini! Aşa ei vor şti că acum eşti un alt om: eşti un apostol al bunei 
credinţe, o preoteasă creştină. Maryam, tu eşti binecuvântată, pentru că te- 
am ridicat să fii plinătatea tuturor plenitudinilor şi desăvârşirea tuturor 
desăvârşirilor. Te-am călăuzit în toate misterele celor de sus. Vorbeşte lor 
deschis acum, femeie cu inima întoarsă spre Împărăţia Cerurilor mai mult 
decât a celorlalţi fraţi ai tăi. 


Trebuie să crezi în tine şi în ei, aşa cum crezi în Mine. Şi aminteşte-ţi mereu 
cuvintele Tatălui: „Dacă aţi avea credinţă cât un grăunte de muştar, aţi 
spune muntelui: Ridică-te şi aruncă-te în mare!” Credinţa asta trebuie să o 
afli tu, acum, din iubire pentru ei. 


— Maestrul meu, teamă îmi este că îndoiala lor mai puternică va fi decât 
credinţa mea. Şi mult timp va trece până să îi aduc pe drumul Tău. Mă vor 
vedea până la moarte, aşa cum m-au cunoscut, ca preoteasă nazarineană. 


—Dacă inima ta se simte slabă, Dumnezeu Tatăl o va întări. Dacă trupul tău 
e fără vlagă, Dumnezeu îi va da puteri. El va face totul aşa cum îţi doreşti, 
doar dacă dorinţa ta e dreaptă, curată şi din adâncul inimii. Şi gândul să-ţi 
fie totuna cu vorba, iar vorba totuna cu fapta. 


Roagă-te, Magdă, Dumnezeului din tine, aşa cum te-am învăţat! Roagă-te 
pentru ei cu inima deschisă, aşa cum ai face-o pentru mine! Roagă-te şi 
bucură-te, căci Tatăl îţi va da şi se va bucura împreună cu tine, va sărbători, 
căci unul dintre copiii Lui, făcuţi după chipul şi asemănarea Sa, se trezeşte 
din somnul cărnii în duh sfânt şi cere lumină pentru fraţii săi, din iubire 
pentru ei. 


Te las a cui ai fost dintotdeauna, femeie. Te las în grija iubirii divine. 


Mergi şi spune-le tuturor că oricine va vrea, şi se va strădui din răsputeri, 
poate deveni un Christos. 


lar pentru viaţa ta să nu ai teamă, căci Adevărul se va arăta şi va mărturisi 
despre el însuşi, încheie bărbatul şi plecă cu pas măsurat spre grupul 
gălăgioşilor băutori de vin, care îşi pregăteau vocile ca să mai cânte un 
psalm. 


Femeia rămase acolo, însoţindu-şi cu privirea bărbatul, lipsită de puterea de 
a-l urma. Stătea aşa, imobilă şi nefirească, ca o imensă păpuşă de cârpe, cu 
mâinile greoaie, atâmându-i nevolnice ca doi buşteni inerţi; doar lacrimi 
şiroindu-i pe obraji, ca picăturile de ploaie, se mai mişcau pe chipul ei 
îndurerat. 


Se uită la cârpa umedă care-i căzuse pe jos, în faţa ei, şi se gândi că ar fi 
trebuit să o ridice, dar nu mai avea nici putere, nici voinţă, nici rost. 


Părea un om a cărui lume se sfârşise aici. 


In înserarea care se lăsa grăbit în încăpere, David nu mai reuşea să distingă 
silueta fetei din mulţimea coriştilor, care începuseră să cânte un alt imn. 


Deodată, se auzi clar timbrul dulce, melodios şi delicat al Aminei, 
răzbătând dinspre strana bisericii. În lumina palidă a lunii ce pătrundea 
difuz printr-o fereastră laterală, reuşi să o vadă cântând, în afara corului de 
băieţi, cu faţa scăldată în lacrimi de două râuri ce îi brăzdau chipul angelic 
cu ochi de smarald, ca de înger coborât pe pământ, răvăşit de o durere 
profundă şi veche născută de dincolo de veacuri. Avea un glas venit din altă 
lume, plin de amar şi deznădejde şi dor amestecat, o tânguire cu inflexiuni 
divine, amplificate cu ecou de pereţii circulari ai bisericii. 


O privi lung şi se gândi la cât de mult iubea acest copil-femeie şi cât de 
mult şi-ar fi dorit să-i zădărnicească trăirea acestor emoţii noi care o 
tulburau şi o consumau. 


Se lăsă încet, cu grijă, pe băncuţa din spatele lui, pe care fu surprins să îl 
găsească aşezat, deja, pe Noach. Niciunul dintre cei doi nu schiţă vreun 
gest. Ascultau cu surprindere şi admiraţie această interpretare neaşteptată, 
inedită, a Aminei, care cânta dreaptă, ca o lumânare ţeapănă, crescută 
vertical din pavimentul bisericii, mişcându-şi doar gura, ce părea singura ei 
parte însufleţită. Mâinile îi cădeau grele, inerte, pe lângă corp. David se 
gândi că semăna cu o imensă păpuşă fără sfori şi îşi dori să aibă curajul şi 
puterea să o smulgă de acolo. Dar ştia că este mai bine pentru ea să nu o 
facă, aşa că rămase pe bancă nemişcat, aşteptând supus terminarea 
cântecului liturgic. 


Melodia se sfârşi într-o frază muzicală repetată, un refren lung, surprinzător 
de vesel şi tonifiant, complet diferit de maniera gravă în care începuse. 


Băieţii corişti făcură o reverență scurtă şi începură să îşi strângă în linişte 
partiturile de pe pupitre şi să se îndrepte pe rând spre ieşire, luându-şi 
fiecare la revedere de la bătrânul călugăr. Noach mulţumi fiecăruia pentru 
bunăvoința de a veni să cânte pentru el şi pentru oaspeţii lui. 


Singură, în mijlocul aulei, Amina rămase cu ochii închişi, nemişcată, pentru 
câteva minute bune; părea adâncită într-un moment de reculegere, dar în 
realitate se ruga. Simţea nevoia să se roage pentru sufletul ei şi al bărbatului 
plecat, pentru durerea aceea profundă şi dorul neostoit pe care încă le mai 
simţea, sfâşiindu-i inima. Începuse să intuiască acel algoritm bizar al 
întâmplărilor care o propulsau în spate pe axa timpului, folosindu-se de 
simţurile ei pentru a face saltul înapoi. Îşi dăduse seama că prima experiență 
începuse din privirea băiatului cu ochii verzi, iar cea de-a doua, la auzul 
cântecului liturgic. „Oare e posibil să mă trădeze simţurile şi toate trăirile 
astea să fie doar iluzii?”, se întrebă confuză. Nu ştia ce să mai creadă. Era 
completamente bulversată, pentru că ultimele ei experienţe nu ţineau cont 
de legile universului nostru terestru. Poate că singura care o putea lumina 
era judecata inimii ei. Cu toate astea, deocamdată nu voia să îi spună nimic 
lui David. Îşi şterse lacrimile stânjenită, încercând să îşi recapete starea de 
normalitate, îşi suflă nasul în batista pe care o găsise căzută pe jos, la 
picioare, şi se precipită, alergând încurcată spre băncuţa celor doi, unde îşi 
făcu loc, înghesuindu-se între David şi Noach. 


—Nu ştiam că eşti o soprană atât de talentată şi nici că vorbeşti ebraica, 
felicitări! îi şopti David suflându-i direct în ureche, făcând-o să râdă şi să se 
strâmbe de la şuvoiul de aer care-o gâdila. Încerca să o ajute să treacă firesc 
peste acest moment bizar, care simţea că o emoţionase şi o sleise de puteri. 


—Nu ştiam nici eu până acum, ca să fiu sinceră, recunoscu fixându-şi lung 
încălţările. Mulţumesc, îi suflă în ureche cuvintele, ca să îi arate cât de mult 
o deranjase gâdilatul. 


— Eram sigur că ai să te comporţi ca un copil şi ai să-mi faci asta, se grăbi 
David să îi spună, izbucnind într-un hohot de râs. Ştii ce mai lipseşte? Să 
începem să jucăm leapşa aici, în biserică. 


—Dacă începeţi să vă jucaţi aici, vă dau afară, îi ameninţă Noach autoritar. 
Acum vreau să păstrez un moment de tăcere şi pentru asta am nevoie de 
puţină linişte!, încheie grăbit, muşcându-şi limba ca să nu zâmbească. 


Cei doi tineri se conformară într-o clipită şi îşi reluară minele serioase. 


David începu să se gândească la locurile frumoase pe care să le viziteze 
împreună zilele următoare, iar Amina la clipele intense pe care abia le 
trăise. Îi era ruşine să le povestească celor doi experienţa ei şi se gândi să 
amâne momentul, pentru a-şi limpezi gândurile şi a-şi alege cuvintele 
potrivite. „Ce ciudat, se gândi. De azi-dimineaţă am acest sentiment de 
dejă-vu. Pe unde mă-nvârt, întâlnesc oameni care îmi par cunoscuţi sau mi 
se întâmplă lucruri pe care am impresia că le-am mai trăit demult. Trebuie 
să îi povestesc lui David. Doamne, cât de frică şi ruşine îmi e. Ce-o să 
creadă despre mine?” 


Capitolul V 


Cei doi Maeştri 


Cei trei prieteni rămaseră pentru mult timp tăcuţi, înghesuiți pe băncuţa 
strâmtă a abației. Se făcuse de-a dreptul întuneric şi se aşternuse o linişte 
abisală, ca o binecuvântare. Niciunul nu schiţa vreun gest, iar respiraţiile lor 
deveniseră aproape imperceptibile. Păreau trei statui de ceară ce priveau în 
gol, fiecare cu gândurile lui. 


—Băieţi, putem să ne punem şi noi în mişcare, dacă tot nu se mai vede 
nimic aici? se auzi dintr-o dată Amina, spărgând aerul cu glasul ei subţire, 
uimitor de reconfortat. Peste puţin, îmi va fi greu să vă văd până şi pe voi. 
Ce devreme a apus soarele astăzi! 


Era la fel de energică şi de nerăbdătoare, ca în dimineaţa acelei zile. 


—Puteţi să înnoptaţi la mine, spuse Noach. Vă găzduiesc cu drag în casa de 
lângă catedrală, adăugă, apucând-o pe Amina de mână şi împingând-o spre 
ieşirea catedralei, de teama refuzului lui David. 


—Am fi încântați să ne fii gazdă pe timpul nopţii, îi răspunse David cu un 
surâs, convins de surpriza acceptării sale aproape nefireşti. Ştia că bătrânul 
lui prieten se aştepta la un refuz şi jubila la gândul că a reuşit să îl 
surprindă. 


Noach se apropie de el, continuând să o ţină pe Amina de braţ, şi îi spuse 
micşorându-şi ochii cu un zâmbet mulţumit: 


— Recunosc că sunt plăcut surprins; nu mă aşteptam să accepţi aşa de uşor. 
Ai învăţat să ai răbdare, semn de înţelepciune. 


—Sau de bătrâneţe, adăugă David cu un surâs larg şi o uşoară mişcare a 
bărbiei spre Noach. 


—Ştii că am renunţat de mult să mai ţin contul anilor. In definitiv, ştim 
amândoi că doar experienţele contează, răspunse bătrânul insinuării tacite şi 
îşi continuă drumul spre ieşirea bisericii, cu fata ancorată de braţul lui. 


Parcurseră înapoi cărarea strâmtă pe care Amina mersese curioasă spre 
bazilică, cu câteva ore înainte, şi ajunseră pe aleea centrală, cea mai largă, 
care se termina la capătul celălalt cu o căsuţă în stil englezesc; îi amintea 
Aminei de un micuţ cottage din albumul fotografic al lui David. Doar că 
acea „căsuţă din poveşti” se afla într-o vale din Tibet. 


—O casă cu aer de poveste! Frumoasă şi originală! Privită de aici, în 
lumina lunii, pare de-a dreptul o pictură reuşită, se entuziasmă Amina. 


— Mulţumesc, îi răspunse Noach încântat. 


—Interesant să vezi o căsuţă în stil englezesc în mijlocul Ierusalimului, 
adăugă ea. 


—Intraţi! îi invită bătrânul, deschizând uşa casei. 
Cei doi intrară în tăcere, curioşi să descopere universul lui Noach. 


Imediat ce-i păşiră pragul, fură surprinşi de mărimea casei, căci de afară 
totul părea miniatural. Se aflau într-o sală mare, cu pereţi albi, paviment din 


piatră şi puţin mobilier. Aproape de uşa de la intrare, încastrată în unul 
dintre pereţii laterali, era o bibliotecă enormă din bârne, pe ale cărei rafturi 
lungi se rânduiau cuminţi, cărţi religioase, învelite în piele neagră. Unicele 
lucruri care dădeau o pată de culoare erau pernele imense, cu desene 
orientale, de pe canapeaua care centra încăperea. Canapeaua era încadrată 
de două fotolii spaţioase, decorate cu acelaşi fel de perne, iar în faţa ei, pe 
post de măsuţă de cafea, trona solitar un cufăr enorm din lemn, cu muchiile 
şi colţurile întărite de armături metalice, asemănător cuferelor medievale în 
care se transportau mărfuri preţioase. În spatele canapelei era o masă lungă, 
înconjurată de câteva scaune, iar într-un colţ, o bucătărioară improvizată, 
peste care se înălța o scară din lemn, în trei mici rampe, ce ducea la etaj. În 
celălalt colţ al încăperii se găsea baia. La etaj, un dormitor spaţios găzduia 
un pat şi un dulap cu două uşi. Totul în jur degaja o atmosferă simplă, calmă 
şi primitoare. Mica locuinţă îi plăcea mult Aminei. Avea ceva ce o 
reconforta, se simţea protejată, în siguranţă şi liniştită. Avea sentimentul că 
se află acasă, cu ai săi. Lipsea doar mirosul prăjiturii de duminică, cu care s- 
ar fi reîntregit atmosfera copilăriei ei. 


— Felicitări, nu credeam să ai o casă atât de frumoasă şi funcţională, îi 
spuse lui Noach, în timp ce cobora scările din dormitor. Credeam că 
oamenii bisericii duc o viaţă mai modestă, într-o chilie monahală. 


—Casa asta s-a construit singură, începu Noach să le explice; eu nu am 
niciun merit. Şi este adevărat, nu stau niciodată aici; am chilia mea lângă 
abație. Locuinţa asta a apărut din voia destinului şi i-am dat această 
întrebuințare: să găzduiască călători aflaţi în trecere, care vor să înnopteze 
aici. Tot ceea ce vedeţi, de la construcţie la mobilier, a fost dăruit de 
persoane pe care le-am cunoscut întâmplător, dar cu care am legat prietenii 
frumoase. Mare parte din construcţie şi amenajarea interioară au fost făcute 
de un arhitect italian pe care l-am cunoscut chiar aici, în catedrală. Căuta un 
ghid sau pe cineva care să cunoască istoria locurilor şi a clădirilor a căror 
arhitectură îl interesa, pentru că urma să construiască un hotel, pe care îl 
voia modern, dar integrat în liniile oraşului vechi. Era un entuziast cu suflet 
nobil, un artist îndrăgostit de frumuseţea vieţii. Genul de om care găsea 
plăcere până şi într-un bol cu zeamă de varză, explică Noach, râzând cu 
poftă. 


Îmi aduc aminte des de el, pentru că deseori sunt nevoit să caut frumosul 
acolo unde nu a-i crede că există şi pentru Pietro, căci aşa se chema, asta era 
normalitatea; era în firea lui să fie aşa, ca şi cum pentru asta venise pe lume. 
Cunoscător al artelor frumoase, uneori încerca să îmi explice de ce iubeşte 
atât de mult statuile şi pe creatorii lor: „Cum crezi că un sculptor ar putea să 
vadă statuia născând din piatră, dacă nu ar simţi-o mai întâi acolo, vibrând 
în interiorul ei? El trebuie să aibă întotdeauna puterea să simtă sufletul 
pietrei, să se racordeze la emoția ei, să fie una cu ea. Doar aşa simte ce se 
ascunde înlăuntrul ei. În parole povere, sculptorul trebuie să fie ca un 
ecograf, ha, ha, ha”, mă lămurea pufnind într-un râs molipsitor şi zgomotos. 
Emana o bucurie şi o bună dispoziţie contagioase. Era ca un copil vesel şi 
multora le părea un pierde-vară de familie bogată. Deşi au trecut ani buni, 
am impresia că ultima dată când am vorbit cu el a fost ieri. 


Mi-a rămas în suflet ca un om pentru care viaţa era o emoție continuă. 


lubea oamenii şi dădea importanţă oricărei persoane ce apărea în drumul 
său. Îi plăcea să asculte poveştile tuturor. Se oprea pe stradă şi vorbea cu 
cerşetorii de la colţul bisericilor, pentru că se aştepta să înveţe ceva folositor 
de la fiecare şi, chiar dacă omul acela nu avea nimic de oferit, ştia că se va 
îmbogăţi cu povestea vieţii lui. 


— Trebuie să fi fost o adevărată bibliotecă ambulantă, îl întrerupse Amina. 
E. de apreciat răbdarea lui de a asculta; îmi închipui că, uneori, erau şi 
baliverne sau fantasmagorii incoerente inventate de oameni mai mult sau 
mai puţin săraci cu duhul. 


—Ai dreptate, aprobă Noach. Pietro era ca un negustor ambulant care îţi 
oferea poveşti în loc de suveniruri şi asta era plăcerea lui cea mai mare: să 
stea de vorbă cu oamenii. 


Într-o după-amiază însorită de vară, veni la mine şi mă întrebă: „Noach, ce 
părere ai dacă pe locul acela mic de lângă Catedrală aş înălța o casă? Am 
văzut că acolo soarele bate toată ziua, de la răsărit până la apus, şi m-am 
gândit că ar sta bine o căsuţă; iar dacă mi-ar fi îngăduit, aş face un cottage. 
Te văd locuind într-o astfel de căsuţă. Ce zici?”. 


Întâi am crezut că glumeşte şi i-am cerut să îmi lase timp de gândit, dar a 
doua zi m-am trezit cu el la uşa bisericii ca să mă întrebe dacă m-am 
hotărât. Au durat mai mult birocraţia şi toate hârtiile, decât construcţia 
casei. În două luni, puteam să locuiesc în ea. Şi, paradoxal, nu am locuit 
nici măcar o zi. 


L-am întrebat, doar înainte să ne luăm rămas bun, de ce a ales acest tip de 
casă. Mi-a spus: „Casa asta am construit-o pentru tine, deşi cred că nu vei 
locui niciodată în ea. Este o casă tipică de pescari englezi din epoca 
previctoriană. Şi tu ar trebui să te simţi confortabil în ea. Şi tu eşti un 
pescar, un pescar de oameni. Îţi mulţumesc că m-ai găsit şi îţi mulţumesc 
pentru prietenia ta şi pentru tot ceea ce mi-ai împărtăşit şi sper ca această 
casă să îţi amintească mereu de mine”. 


Un pic m-au durut cuvintele lui, pentru că nu aveam nevoie de o casă pentru 
a-mi aminti de el. Prietenia lui a însemnat mult pentru mine şi, deşi eram cu 
mult mai în vârstă, am învăţat multe din modul lui de a fi, dar probabil că 
nu şi-a dat seama de asta, încheie Noach, lăsând loc unei linişti meditative. 


—lmi pare rău că a trebuit să ne povesteşti ceva care te-a întristat, rupse 
Amina tăcerea. 


—Nu, mie nu îmi pare rău; îmi aduc aminte cu drag de acest suflet călător, 
original. Toți suntem suflete unice, inedite, solitare, chiar dacă provenim din 
aceeaşi Sursă. Şi toţi ne lăsăm amprenta prin locurile pe unde trecem, ca o 
urmă de lumină; diferă doar intensitatea ei, încheie bătrânul, îndreptându-se 
spre uşă. 


Acum vă las să vă acomodaţi şi mă întorc mai târziu. Sper să nu fiţi obosiţi, 
pentru că avem multe de povestit. 


„—De ce vorbeşti cu toţi oamenii ăştia străini, Pietro?”, îşi aminti Noach, 
mergând agale spre chilia lui. 


„— Pentru că ei îmi povestesc din inimă despre vieţile lor. Şi ştiu că atunci 
când cineva coboară în inimă, totul în jurul lui devine vibraţie înaltă, pură. 
Asta mă face să îi ascult. 


—Vorbeşti ca un bătrân călugăr budist, îl tachină Noach zâmbind. 


— Timpul nu este aşa cum îl măsurăm sau îl percepem noi. El se află în 
lecţiile pe care le învăţăm sau în eşecurile celor ratate, îi răspundea Pietro. 


— Totuşi, nu înţeleg ceva în filosofia ta de viaţă, îl provoca bătrânul monah: 
frica de moarte. Deşi eşti un tânăr care a călătorit şi a studiat mult, nu ai 
ajuns să accepţi încă acest eveniment firesc din viaţa noastră, această 
„trecere”, cum înţelept o numesc evreii. Gândeşte-te că este ca atunci când 
treci dintr-o cameră în alta, dar odată cu trecerea laşi în urmă învelişul 
sufletului tău, ca şi cum te-ai dezbrăca de o haină. Treci dincolo purtând cu 
tine doar emoţiile, gândurile, sentimentele, amintirile, tot ceea ce a alcătuit 
viaţa ta. Asta este întoarcerea sufletului la adevărata sa casă. Gândeşte-te la 
ce îţi spun acum şi încearcă să înţelegi acest mers firesc al lucrurilor: 
naştere, viaţă, moarte, renaştere..., viaţă, moarte şi tot aşa. Ascultă-ţi 
intuiţia şi nu lăsa frica să îţi copleşească inima. Las-o să simtă libertatea de 
a trăi şi a iubi fără prejudecăţi, fără constrângeri, fără frici, fără limite. Tu 
eşti un om care ştie să se bucure de viaţă, dar care trăieşte cu această spaimă 
continuă: moartea. Trebuie să înţelegi că aici suntem la o şcoală unde 
învăţăm să facem alegeri, eronate sau nu, ca să îndeplinim o karma mai 
veche... sau greşim, ca să ajungem să învăţăm lecţiile lipsă. Lecţiile trebuie 
învăţate nu doar de minte, ci şi de inimă, iar inima să te încredinţeze că şi 


le-a însuşit cu adevărat, prin poveţele sale. Când va veni vremea să trecem 
dincolo, pe drumul spre casă, ne vom lua cu noi doar senzațiile, emoţiile, 
iubirea. În definitiv, viaţa noastră este compusă doar din ele. Să nu îţi fie 
teamă! Moartea nu este sfârşitul; ea este doar trecerea spre o altă 
dimensiune sau o altă lume, spune-i cum vrei. Te afli aici doar pentru a 
învăţa ce este iubirea, pentru că ea este, fără doar şi poate, lucrul cel mai 
important de trăit. Ea este împlinirea Legii, calea de întoarcere la Principiul 
Divin. Moartea este încă de la începuturile lumii o sursă de spaimă, frică şi 
durere, ca un sfârşit urât cu care toţi suntem datori, doar pentru că omul 
încă nu a înţeles că este un spirit etern, unit cu Infinitul. Şi de aceea trăim 
cu teroarea sfârşitului. Şi mai e ceva: trebuie să înveţi să te iubeşti şi să te 
preţuieşti mai întâi pe tine, căci dacă nu te iubeşti pe tine, nu ştii cum să 
iubeşti pe altcineva: „lubeşte-ţi aproapele ca pe tine însuţi! Când vă veţi 
iubi unii pe alţii, veţi fi pătrunşi de iubire şi uniţi prin ea. Atunci veţi învăţa 
că iubirea ne ajută să devenim conştienţi de toată lumina şi fericirea ce 
există în noi şi în Univers”, ne-a spus Maestrul. 


„Doar aşa poţi să evoluezi”, îl sfătuia prea înțeleptul său duhovnic, Noach. 
Bătrânul călugăr era un căutător fervent, o persoană autodidactă, un cărturar 
care studia de când se ştia marile religii ale lumii, încercând să le practice 
pe fiecare în parte. Era într-o continuă căutare şi, pentru a găsi răspunsuri, 
cercetase mult şi experimentase şi mai mult în anii petrecuţi în diverse 
lăcaşe de cult răspândite pe continentele lumii. Era un călător prin lume şi 
timp şi în viaţa asta încercase ca toată experienţa lui să i-o transmită celui 
mai bun prieten al său, David. Era cel mai simplu om pe care îl puteai 
întâlni vreodată; blând din fire, calm, retras şi rezervat, îi plăcea să trăiască 
simplu, ca un ascet, cu o profundă dragoste pentru natură şi toate creaturile 
ei, în adâncă comuniune cu ea şi spiritele sacre, în linişte şi armonie, în 
ciuda faptului că era în permanenţă înconjurat de oameni de toate soiurile, 
care-i cereau ajutorul. Nimeni nu se aştepta ca acest călugăr firav şi în 
aparenţă plăpând, chiar să fie o forţă mentală, un ghid spiritual ce înţelesese 
şi lucra cu multe dintre legile universului, un înţelept iluminat. Născut la 
poalele Munţilor Bucegi, într-o familie modestă de ţărani, crescuse în 
mijlocul naturii care devenise o a doua lui casă. Pentru el, munţii aceia 
deveniseră Maeştrii lui spirituali care l-au hrănit cu învăţăturile lor milenare 
şi, crescând acolo, printre piscurile lor înalte, veşnic verzi, şi văile adânci, 


veşnic umbrite, a simţit binecuvântarea şi protecţia lor divină. Bucegii l-au 
crescut în înţelepciune şi l-au învăţat, ajutându-l să-şi descifreze chemarea 
inimii şi să afle că întreaga lui viaţă trebuia să o dedice căutării Adevărului 
Unic. Imediat după vârsta majoratului plecă spre leagănul spiritualităţii şi al 
înţelepciunii, Himalaya. Băiatul de ţărani, crescut în cătunul adăpostit în 
valea dintre munţi, a fost primit cu inima deschisă şi educat cu iubire de 
minunaţii înţelepţi ai munţilor veşnic înzăpeziţi. A învăţat repede că cea 
mai curată şi sigură cale spre Adevăr este propria inimă. Şi a deprins 
obiceiul de a o asculta şi a-i vorbi, ca unicului şi celui mai bun şi fidel 
prieten. Acolo, timp de mai multe decenii, a învăţat să-şi îmblânzească şi 
să-şi stăpânească mintea prin practici spirituale, a descoperit fericirea de a 
trăi, a văzut lumina, bucuria şi strălucirea ce stăpânesc Universul, L-a găsit 
şi L-a înţeles pe Dumnezeu. 


Imediat ce Noach închise uşa locuinţei, cei doi se cufundară în pernele 
fotoliilor şi rămaseră aşa, pradă moliciunii lor. Niciunul nu simţea nevoia să 
mai vorbească. Erau epuizați, dar un soi de curiozitate şi incitare pentru 
noaptea ce urma îi stimula să rămână activi. Îşi făcură pe rând un duş, băură 
puţină cafea şi îşi reluară locurile cuminţi, aşteptându-l pe Noach. 


—De ce nu îmi povesteşti ceva din impresiile tale de azi? o întrebă David 
pe neaşteptate, sperând ca Amina să îi povestească despre experienţa din 
biserică. 


O tăcere prelungă îl făcu să creadă că fata, cufundată în gânduri, nu auzise 
întrebarea. Intr-un târziu, veni şi răspunsul. 


—Pentru că, în primul rând, nu ţi-aş povesti nimic niciodată de faţă cu alte 
persoane şi, apoi, îmi este teamă că ai să spui că sunt o lunatică cu 
halucinaţii. 


— Asta pentru că nu ai încredere în mine, îi reproşă David calm. 


În primul rând, Noach este prietenul meu de suflet, continuă tânărul, 
persoana mea de încredere, maestrul meu, cel care mă cunoaşte cel mai 
bine, uneori chiar mai bine decât mă cunosc eu. Este un cumul de 
înţelepciune şi experienţe de mulţi, foarte mulţi ani, atât de mulţi, încât dacă 
ţi-aş spune câţi, tu ai fi cea care m-ar crede nebun. Este un călător prin lume 
şi timp, care a studiat religiile multor popoare, trăind acolo ani buni; a 
învăţat de la cel mai vechi ordin călugăresc din lume - benedictinii, de la 
budişti şi evrei şi musulm....... 


—Da, sigur, şi tu ai pretenţia ca eu să cred toate astea, îi reteză Amina 
vorba, cu o grimasă de copil jignit. Mi se pare că facem un joc de tipul 
„Cine povesteşte mai convingător şi realist ce a visat aseară”. 


—Mda, cred că nu am ales bine momentul, se resemnă David, după o clipă 
de reflecţie, ştiind că dacă Amina începe să aibă tonul ăsta de adolescent 
revoltat, discuţia lor va fi un câmp de luptă: el ar argumenta şi ea l-ar 
contrazice doar de dragul de a-i fi împotrivă. 


Se gândi că se comportau ca doi soţi ce se urau, înţepeniţi într-un vechi 
mariaj conflictual, şi aproape că îl pufni râsul. 


—Mai bine ne aşteptăm gazda liniştiţi, capitulă resemnat, aşezându-se mai 
adânc în fotoliu. 


Amina îi aruncă o privire tăioasă, micşorându-şi ochii a ciudă şi murmurând 
ceva nedesluşit. 


Doar de dragul de a face pace, David se prefăcu indiferent. 


Bătrânul monah apăru, peste ceva timp, cu un coş imens cu o mulţime de 
vase de gătit acoperite cu capac şi două sticle de băutură. 


—Ceva îmi spune că nu aţi mâncat îndeajuns astăzi şi vă este teribil de 
foame, nu? îi întrebă, aşezând coşul pe masă. 


Nici nu mai aşteptă răspunsul tinerilor, că se grăbi spre bufetul din 
bucătărie, de unde aduse vesela şi tacâmurile pentru cina lor. Amina îl 
privea cu câtă agilitate şi uşurinţă se mişcă, în pofida vârstei pe care David 
spunea că o are. Părea că acum începe ziua pentru el şi se gândea dacă este 
mereu aşa de energic sau această bucurie efervescentă se datorează 
prezenţei lor. Era bine dispus şi părea din ce în ce mai vorbăreţ, spre 
deosebire de oaspetele său mai tânăr care devenea din ce în ce mai tăcut. 


Când clopotul Catedralei termină de bătut ora 8 seara, Noach isprăvi de 
deşertat coşul cu bunătăţi. Scosese pe masă o mulţime de vase de bucătărie 
acoperite fiecare cu capacul ei, mai mari sau mai mici, şi, printre ele, 
aşezase simetric cele două sticle cu băutură şi trei coşuleţe mici cu flori, 
pentru decor. Pe Amina o minuna faptul că bătrânelul acesta demodat ţinea 
să facă un aranjament cochet al mesei, ca pe vremurile vechilor uzanţe la 
întâlnirile de familie. Înfometată, începu să cotrobăie curioasă pe sub 
capacele cratiţelor şi ale oalelor, stupefiată din ce în ce mai mult de 
conţinutul lor: 


—Dar vasele astea sunt goale. Nu e nimic aici. Până şi sticlele par umplute 
cu apă chioară! exclamă contrariată, scuturând o sticlă al cărei conţinut era 
într-adevăr cristalin ca apa de izvor. 


David şi Noach se uitară zâmbind îngăduitor unul la altul şi amândoi la 
Amina. Noach îi spuse: 


—Copila mea, în lunga mea experienţă, în căutările mele, am avut norocul 
să întâlnesc oameni luminaţi, îngeri-călăuzitori care mi-au fost prieteni sau 
rude sau colegi, profesori, maeştri sau discipoli sau simpli trecători. Dar de 
la toţi am avut de învăţat câte ceva şi toată viaţa mea am închinat-o 
studiului şi mai ales studiului religiilor, crezând că, dacă acumulez 


suficientă cunoaştere, voi atinge iluminarea. Ajunsesem într-un punct în 
care ştiam mult şi simţeam puţin, ca şi cum sufletul meu amorţise. Atunci 
am înţeles că raţiunea fără simtire nu valorează nimic. Am mai înţeles că 
noi, oamenii, trebuie să ne folosim în aceeaşi măsură aceste două borne pe 
care Divinitatea ni le-a dat: creierul şi inima. Aşa că am reluat de la început 
odiseea mea, reconsiderând tot ceea ce ştiam şi trecând toată cunoaşterea 
mea prin filtrul inimii. În acest fel, mi-a fost dat să înţeleg pentru prima 
dată, după mulţi ani de studiu şi căutări, învăţăturile lăsate pentru noi, cu 
atâta iubire, dăruire şi compasiune, de lisus Christos. În fapt, urmându-i 
exemplul, am descoperit în mine potenţiale pe care nu le bănuiam şi am 
ajuns să vindec cu mâinile goale, să transform apa în vin şi nimicul în 
mâncare, să călătoresc prin dematerializare, să trăiesc în epoci diferite, într- 
un cuvânt să fiu asemenea Marilor Maeştri şi a Iniţiaţilor din Tibet. Toate 
astea mi-au fost revelate pentru că am început să cer, să caut, să cred, dar 
mai ales să înţeleg că dacă vrem să evoluăm şi să devenim Christ, nu 
trebuie să venerăm icoanele pictate cu lisus, ci trebuie să fim Iisus. 


lisus a fost Maestrul care din iubire pentru oameni s-a încumetat să ne arate 
puterea Dumnezeului din noi şi puterea Lui Dumnezeu în noi. Ne-a explicat 
că suntem suflete călătoare care îşi termină experienţa terestră şi pot începe 
o alta prin reîncarnarea sufletului într-o altă viaţă. Ne-a explicat că moartea 
nu există, căci este doar o transformare. Ne-a explicat că Universul este 
emanaţie de energie vibrantă care există în aceeaşi măsură în noi ca şi în 
afara noastră. Această vibraţie este eternă, unică şi indestructibilă, cea mai 
pură şi cea mai înaltă şi se numeşte Iubire. 


Din dragoste pentru noi, Dumnezeu şi-a trimis unul dintre Fiii lui evoluaţi 
care s-a coborât în carne, ca să ne poată arăta drumul înapoi, spre casă, să 
ne înveţe cum să devenim din nou Christos; El ne-a lăsat învățături ca să 
redevenim Maeştri, să stăpânim din nou arta de a folosi imboldul inimii şi 
impulsul creierului pentru a urni mecanismul material...., din păcate, prea 
puţini oameni sunt dispuşi să creadă în aceste capacităţi pe care cu toţii le 
avem, explică Noach tinerei. 


—Chiar poţi să faci toate lucrurile astea? întrebă Amina dezarmată ca un 
copil. 


—Da, dar nu îmi place să vorbesc despre ele. Mai degrabă ajut pe cel în 
nevoie sau pe cel ce îmi cere, îngrijindu-mă să le trec sub tăcere şi să le 
înmulţesc, urmând îndemnul Învăţătorului meu: „Ceea ce fac Eu, oricine 
poate face. Ceea ce sunt Eu, oricine poate fi. Eu am venit să demonstrez 
potenţialul uman şi să arăt că oricui îi stă în putinţă să atingă cerurile, dacă 
asta vrea cu adevărat”. Şi mai ştiu că, pentru a „atinge cerurile”, trebuie să 
studiezi, să munceşti şi să depui mari eforturi personale, nu să te tot închini 
prin biserici, sperând că într-o zi îţi va veni rândul la iluminare. Doar aşa 
devii un Christ. Dar acum e timpul să mâncăm, nu? îi întrebă bătrânul 
reconfortat. 


Se ridică în picioare, îşi împreună mâinile în faţa pieptului, închise ochii şi 
începu să murmure o rugăciune ritmică, asemenea unei incantaţii, repetată 
de câteva ori. În scurt timp, în cameră începu să se simtă un parfum exotic 
de tămâie şi mir, plutind ca un abur uşor. În liniştea nopţii, doar glasul 
ritmat şi grav al bătrânului călugăr se auzea. Noach părea cuprins de o stare 
de imponderabilitate în care timpul se oprise şi o atmosferă mistică îşi făcea 
loc în cameră, învăluindu-i pe toţi cei prezenţi. După o binecuvântare finală 
a mesenilor şi a bucatelor, îi pofti la masă, reluându-şi locul pe scaun. 


Amina era curioasă să vadă dacă îi reuşise într-adevăr magia şi începu din 
nou să caute nerăbdătoare pe sub capacele tuturor vaselor de pe masă. Nu 
mică îi fu mirarea când găsi mâncăruri de tot felul, din bucătăria evreiască, 
arabă şi mediteraneeană, ca pentru o cină cu mulţi invitaţi; controlând 
lichidul sticlelor, văzu că una căpătase culoarea vinului roşu, iar alta, rose. 


— Wow, exclamă Amina impresionată, de fiecare dată îţi tratezi oaspeţii 
aşa? Dacă ar fi să gust din fiecare platou, nu m-aş mai ridica de la masă. 


Se aşezară în jurul mesei şi, după ce Noach făcu onorurile de gazdă şi 
umplu paharele, toastară pentru regăsirea celor doi vechi prieteni şi 
întâlnirea dintre tânără şi bătrânul călugăr. 


Atmosfera se animă şi mai mult odată cu primul pahar de vin şi cu 
întâmplările amuzante din copilăria Aminei, pe care fata începu să le 
povestească cu mult haz. 


— Felicitări! complimentă Amina, într-un târziu, gazda. 


— Mulţumesc, mi-am dorit foarte mult să vă fie pe plac şi dorința mi-a fost 
îndeplinită. Am mulţumit deja Domnului, acum vă mulţumesc şi vouă, li se 
adresă Noach cu o înclinare a capului. 


Priviţi de departe, păreau trei prieteni vechi, care se revedeau peste ani, cu 
drag, adunaţi la un pahar de vin, depănându-şi amintirile şi viaţa. 


În puterea nopţii, mica locuinţă a călugărului, luminată slab de două opaite 
vechi, cu sticla afumată, aşezate pe marginile mesei de lemn, părea casa 
unei întâlniri de taină. Umbrele celor trei dansau pâlpâit pe pereţi, urmând 
fidel unduirile flăcărilor vii. 


Amina încercase să guste din mai toate platourile întrebându-l pe Noach 
despre fiecare, în timp ce David de-abia dacă se atinsese de bucate. Şi 
bătrânul călugăr mâncă la fel de puţin, scuzându-se că el cinează cu foarte 
puţină mâncare de obicei. 


—Aş vrea să vă povestesc un lucru straniu care mi se întâmplă de când am 
ajuns în Ierusalim. Am o senzaţie aproape continuă de dâjă-vu şi parcă totul 
în jurul meu vrea să îmi amintească ceva sau despre cineva, se destăinui 
Amina. 


Prima dată s-a întâmplat când ai trecut pe lângă noi, tu, Noach, şi m-ai 
salutat în afara zidului Cetăţii Vechi; chipul tău mi se părea cunoscut şi 
parcă îmi amintea ceva. Apoi, întâlnind privirea unui băiat care vindea mici 
suvenire, ochii lui mi s-au părut cunoscuţi de acum câteva veacuri: erau 
ochii verzi ai unui mag venit la naşterea Pruncului Sfânt. La fel şi muzica 
religioasă din catedrală, Liturghia Sufletelor Regăsite, m-a purtat înapoi în 
timp, în vremea în care se celebra cina cea de taină....... E o |: PERIE chiar acea 
cină; aceea organizată de lisus. Şi nu e din cauza vinului pe care l-am băut 
acum. Sunt complet lucidă şi, ceea ce vă povestesc, am trăit....... sau 
retrăit....... „nici nu ştiu cum să descriu acest sentiment. 


Cei doi bărbaţi o ascultau în tăcere, cu un soi de gravitate amestecată cu 
compasiune şi evlavie în priviri, amândoi simțind că pentru Amina a sosit 
momentul să înţeleagă ce se petrece cu ea. Cei doi Iniţiaţi, două spirite 
evoluate, trecute prin morişca anilor şi a vieților, îmbogăţite de experienţele 
acumulate, aveau acum prilejul să dea aripi unui suflet tânăr şi circumspect, 
să îl facă să simtă puterea iubirii, acest fir nevăzut care ne însoţeşte etern în 
salturile noastre dintr-o viaţă în alta, ne ajută să ne îndeplinim karma şi să 
ne găsim drumul înapoi spre casă. Amina trebuia să înțeleagă şi să accepte, 
în pofida neexperimentatei şi îndărătnicei ei tinereţi, că oamenii sunt spirite 
eterne, scântei de energie rătăcite, desprinse dintr-o înţelepciune universală, 
unică, coborâte în carne pentru a trăi experienţe umane, purificatoare, care 
să le aducă mântuirea. 


David începu să îi vorbească primul: 


—Amina, cred că e timpul să îţi vorbim puţin despre condiţia oamenilor pe 
Pământ şi mai ales despre sufletul omului. Mai devreme, Noach ţi-a vorbit 
despre sufletul nostru etern călător, migrator, care poate trece dintr-o viaţă 
în alta ca un actor de teatru ce lasă un rol pentru a trece la un altul. Toate 
emoţiile şi gândurile vieților noastre rămân înregistrate în Energia 
Universală, ca pe un disc de memorie. În varii momente din viaţa noastră, 
printr-un concurs de evenimente şi lucruri, putem accesa voluntar sau 
involuntar amintiri înregistrate în această arhivă inexorabilă, care, pentru 
mine, este tot Dumnezeu, pentru simplul fapt că El este Tot şi Toate. Aşa se 


explică momentele tale de dejă-vu şi nici eu, nici Noach nu vom crede 
vreodată că spui bazaconii dacă vii cu poveşti de genul ăsta. Tare m-aş 
bucura dacă întoarcerile acestea în timp pentru tine ar fi folositoare şi te-ar 
ajuta să evoluezi, să înţelegi lucruri care până acum ţi se păreau imposibile 
sau chiar să retrăieşti evenimente care au rămas consemnate greşit în istorie 
sau au fost greşit înţelese, iar tu vei reuşi să aduci adevărul la lumină. 


—Amina, pot să îţi dau un sfat? o întrebă Noach. Toate aceste trăiri ale tale 
au importanţa pe care tu le-o dai, continuă bătrânul călugăr, fără să aştepte 
răspunsul fetei. Dacă tu crezi în ele, ele te vor marca, te vor schimba; dacă 
în schimb pentru tine ele nu înseamnă nimic, indiferent cât sunt de intense 
sau nu, sunt ca şi inexistente în viaţa ta. Doar tu alegi să laşi aceste amintiri 
să te schimbe sau nu, să le consideri sau să le ignori. Ele există, fără doar şi 
poate, dar efectul asupra ta doar tu îl decizi. Un mai vechi prieten drag, poet 
grec, îmi amintea mereu pe vremea în care îmi duceam viaţa în vechea 
Eladă: „Dragul meu, în cer, a învăţa înseamnă să vezi, pe pământ înseamnă 
să-ţi aminteşti”. Inutil să îţi mai spun, pentru că bănuiesc că ai citit în 
diverse materiale, că sufletele noastre veşnice, în drumurile lor, se vor 
întâlni mereu în spirit şi în trup cu cei dragi, călătorind împreună printre 
galaxii, pe axa timpului, şi că printre noi există spirite evoluate, care pot să 
îşi controleze aceste salturi temporale. 


Îţi mai dau o povaţă, buna mea copilă: de câte ori te vei îndoi în viată, 
singura care îţi poate arăta drumul corect este doar inima ta. Atunci, în acel 
moment de cumpănă şi îndoială, de teamă şi confuzie, spune o rugăciune, 
oricare ar fi ea; îţi va ajuta inima să se liniştească, după care poţi să te 
concentrezi şi să alegi. Să fii convinsă că vei face întotdeauna alegerea 
corectă, pentru că inima ta va fi inspirată. Ştiinţa a demonstrat că forţa 
electromagnetică a gândului nostru, a rugăciunii noastre pure, este capabilă 
să modifice genetica celulei şi să mărească puterea particulelor care o 
alcătuiesc, oferindu-ne accesul la o realitate mai complexă, la iubirea 
necondiționată, la abundența divină. Aceste lucruri minunate pot plăsmui 
minţile noastre şi de aceea este important ca noi să gândim mereu pozitiv, să 
emanăm şi să nutrim cu toată inima gânduri de iubire, sănătate, bunăstare, 
compasiune, abnegaţie, perfecţiune, mulţumire, tot ceea ce este mai bun şi 


mai frumos şi mai adevărat în noi. Pentru că ele, la un moment dat, se vor 
materializa şi ne vor alcătui viaţa. 


Ca să fie mai pe înţelesul oamenilor şi pentru ca ei să-i primească pilda fără 
îndoială, lisus le spunea aşa: „Oţetul rău vasul său şi-l strică primul”, căci 
energia negativă care ne ocupă când suntem egoişti, invidiem sau urâm, ne 
face rău, în timp ce bucuria, iubirea, compasiunea, ne regenerează şi ne 
adaugă ani vieţii. Aceste evenimente decurg conform legii universale a 
acţiunii şi reacţiunii: „Semeni vânt, culegi furtună”, pentru că dacă emani 
gânduri frumoase sau faci fapte bune, acestea se vor întoarce asupra ta ca 
un bumerang. 


De aceea, este important ca la începutul fiecărei zile să ne dorim ca ea să ne 
aducă numai lucruri bune, iar experienţa zilei să fie ca o poveste la sfârşitul 
căreia să fim mai bogaţi în iubire şi cunoaştere. 


Totul stă în puterea noastră, iar viaţa ne-o putem croi îmbelşugată, 
frumoasă, lipsită de griji, respectând singurul principiu valabil în toate 
universurile văzute şi nevăzute: Iubirea ....... „ îşi încheie Noach pledoaria, 
sperând să-i fi fost de ajutor acestui suflet pur, să capete încredere în sine şi 
curaj să-şi ducă povestea mai departe. 


În liniştea care se aşternu în încăpere, doar scurgerea timpului îşi făcea 
simțită prezenţa, prin ticăitul orologiului. Considerând că lecţia fusese 
încheiată şi că seminţele proaspăt aruncate pe ogorul tânăr cer timp pentru 
rodire, Noach întrebă, uitându-se pe rând la oaspeţii lui: 


— Aţi vrea să mâncaţi un dulce sau mergem la somn şi îl lăsăm pe mâine 
dimineaţă? 


—Să decidă Amina şi pentru mine, spuse David. 


— Mulţumesc Noach, am să reflectez la tot ceea ce m-ai învăţat în noaptea 
asta. Iar ţie, îi vorbi lui David, întorcându-se spre el, dacă îţi este indiferent, 
înseamnă că nu îţi este poftă, aşa că prăjitura o vom mânca mâine 
dimineaţă. Mai ales că până să se ridice soarele pe cer, mai sunt doar câteva 
ore. La culcaareeee ....... „urlă neaşteptat Amina, ridicându-se brusc de pe 
scaun pentru a înşfăca una dintre pernele imense de pe canapea, pe care o 
azvârli cu putere spre David. Luat prin surprindere şi neavând timp să se 
ferească, tânărului îi ajunse în piept ca o torpilă şi nu avu de ales, aşa că 
trebui să mimeze înfrângerea, căzând la pământ, încovrigat, cu un fals 
geamăt de durere. Începu imediat să râdă cu poftă, întins pe spate, zguduit 
convulsiv de hohotele de râs, pentru că era obişnuita bătaie cu perne în care 
de obicei erau implicaţi toţi membrii familiei, de dragul boţului aceluia cu 
ochi verzi şi picioruşe ca morişca, de pe când Amina era de înălţimea unei 


păpuşi. 


Noach îi privea zâmbind, bucurându-se de joaca lor, ca un bunic bun şi 
îngăduitor, cu doi nepoti năstruşnici. Îi jucau în ochi două luminiţe pline de 
o imensă bunătate şi iubire, căci îşi găsea plăcerea în aceste două suflete- 
pereche, iar iubirea dintre ei îl făcea să se simtă împlinit. „Ai fost şi vei fi 
pentru totdeauna fiul meu preaiubit şi să ştii că voi fi lângă tine, ori de câte 
ori mă vei chema”, îşi aminti cuvintele de bun rămas spuse lui David, 
înainte de plecarea spre casă, când băiatul îşi încheiase anii de învăţătură la 
mănăstirea din Valea Fericirii ....... , şi ochii săi calzi şi buni se umeziră de 
lacrimi. 


În dimineaţa următoare, primul care se trezi dintre cei doi oaspeţi rămaşi 
peste noapte în „căsuţa de poveste” fu David, deranjat de razele jucăuşe ale 
soarelui care îi gâdilau pleoapele cu lumina şi căldura lor. În ciuda faptului 
că se culcase spre dimineaţă pe canapeaua din sală, în cele câteva ore 
dormite alunecase într-o stare de somn cataleptic care îl ajută să îşi recapete 
toate forţele şi asta îl făcu să se trezească extrem de revigorat şi binedispus. 
Se întinse pe canapea cu plăcere gândind că era foarte comodă, în ciuda 
aspectului său învechit. 


„Oare Amina s-o fi trezit?”, se întrebă căscând zgomotos. „Cred că îi va fi 
foarte greu să se trezească acum; este o pasăre de noapte, ca şi mine. [i 
place să se culce târziu şi să se scoale şi mai târziu, dacă se poate”. 


Nici nu îşi termină bine gândul, că se auzi un clic, un fel de sfârâit şi un 
lichid ce curge într-o cană, o uşă de cuptor deschis, o farfurie ce-alunecă pe- 
o tablă, o bufnitură de cuptor închis şi un miros îmbietor de vanilie 
amestecat cu parfum de cafea şi cu glasul melodios, de copil, al Aminei: 


— Room serviiiice, micul dejun e gata. 


—Poftiiim? îşi iţi David capul ciufulit şi tuciuriu, de după pernele 
canapelei. Eşti deja în picioare? Nu pot să cred! se minună, înciudat că nu 
mai putea să se răsfeţe un pic între cearşafurile calde cu miros de levănţică 
şi să se ridice din pat cu calm, în timpul său. Se ruşină că Amina era deja de 
cine ştie când în picioare, de avusese timp să coacă şi o prăjitură. Îi mulţumi 
în gând că se mişcase uşor ca o felină şi că nu îl trezise mai devreme. „Sau 
poate că sunt eu care am dormit ca o valiză în gară!”, îşi râse în barbă 
ironic. 


—Bună dimineaţa, din nou, îi ură Amina radioasă şi se aşeză pe unul dintre 
fotoliile de lângă canapea. Cum ai dormit? îl întrebă zâmbindu-i cu drag. 


Razele soarelui se jucau bucuroase printre zulufii săi blond-castanii şi aşa 
cum cădea lumina pe ea, formând o aură în jurul ei, lui David i se părea că 
este un înger, atunci coborât pe pământ. 


— Mulţumesc, nemaipomenit! Doar mama mă întreba în fiecare dimineaţă, 
când mă vedea, dacă am dormit bine. Nici nu mi-am dat seama, până acum, 
cât îmi lipseşte întrebarea asta, îi mărturisi David melancolic. 


—Poţi să îţi programezi telefonul, dacă vrei, să te întrebe în fiecare 
dimineaţă, după ce sună alarma deşteptătoare. Ştiu eu o aplicaţie faină care 
funcţionează bine, asta aşa, ca să fiu rea, recunoscu fata, după câteva clipe 
de tăcere, privindu-l blajin. lartă-mă, a fost o ironie gratuită. Ştiu că te referi 
nu la întrebarea în sine, ci la iubirea celor cărora le pasă de tine. 


— Te iert, pentru că ştiu că nu ai făcut-o din răutate, ci doar din dorinţa de a 
glumi. Şi dacă până acum nu m-am străduit să găsesc o astfel de persoană şi 
să o aduc în viaţa mea, înseamnă că nu mi-a lipsit în mod vital, gândi David 
cu voce tare. 


— Mulţumesc de înţelegere, îi spuse Amina teatral, făcând o reverență cu 
mâna întinsă, ca să îl invite la micul dejun. 


— Mulţumesc şi eu, dar mai întâi să fac un duş şi să mă schimb, îi întoarse 
David reverenţa, pe drumul spre baie. 


—Să nu întârzii mult, căci mie îmi e deja foameeee, strigă Amina în urma 
uşii de la baie ce se-nchidea. Uuufff, să vezi acum cât am de aşteptat, se 
văicări singură, cunoscând tabieturile lui David. Cred că până iese din baie 
mănânc deja jumătate din prăjitură, murmură cu ochii la platou. Norocul 
meu că este încă fierbinte şi sunt obligată să aştept, nu am ce să fac, şopti în 
continuare de una singură, aşa cum făcea de obicei buna Ada, care îi spunea 
că vorbeşte cu bunicul Matei. 


„— De ce şopteşti aşa încet, buno? Cu cine vorbeşti? îşi aminti Amina cum 
o întreba, de mică, apropiindu-se mult de faţa bătrânei, micşorându-şi ochii 
şi uitându-se atentă la buzele ei, aşa cum fac cei cu probleme de vedere. 
Părea şi ea la rândul ei o băbuţă în miniatură. Îşi mângâia bunica pe faţă 
alandala, amestecându-i ridurile cu mânuţele ei grăsuţe, şi apoi o trăgea 
ghiduş de buze sau de obraji. 


— Vorbeşte mai tare, că nu te aud, îi spunea răspicat, aproape strigând, 
arcuindu-şi mult buzele, fetiţa. 


— Vorbesc cu bunul Matei, copilă. Mă sfătuiesc din când în când cu el, îi 
răspundea bătrâna. 


—Se vede că bunicul are nişte urechi taaare ascuţite, dacă reuşeşte să audă 
ce spui. Mie îmi e imposibil. Nu aud nimic, se lamenta fetiţa, ridicând 
neputincioasă umerii şi lăsându-şi braţele să cadă moi, a capitulare. O să îi 
spun lui mami să îmi ia şi mie un aparat auditiv, ca să aud şi eu aşa de bine, 
ca bunul Matei. Parcă el avea unul, nu, buna?” 


Deşi îi dădeau lacrimile de dor pentru bunul Matei, bunica Ada îşi îmbrăţişa 
nepoţica, o mângâia şi o săruta pe obrăjori de multe ori, cu drag, până când 
copila se sătura şi fugea la păpuşile ei. 


—Pentru zilele următoare, am un plan genial, îi spuse David entuziasmat, în 
timp ce îşi încheia şireturile de la pantofii sport, revigorat de duşul rece, 
cafeaua şi prăjitura Aminei. Să te duc în „Cealaltă Țară Sfântă”. Ce zici? Ai 
chef de ceva spectaculos? îşi întrebă prietena. 


—Pentru mine, tot ceea ce se petrece aici, de când am venit, este inedit şi 
spectaculos. Se poate mai mult de-atât? replică fata. 


—Cred că tu ai limitele foarte înalte, doar că nu ştii asta. Mergem la Petra, 
în Iordania, decretă David, încântat peste măsură de ideea lui. Mă duc să îi 
spun lui Noach, să nu ne aştepte la cină şi să îmi spună dacă ne poate face 
rost de două cămile. Sau măcar una; tu mergi pe jos. Hahaha, râse cu poftă, 
văzând faţa stupefiată a Aminei. Te plângi mereu că nu poţi mânca orice şi 
mai ales oricâte dulciuri vrei. Asta ar fi o ocazie să faci mai mult sport decât 
de obicei, îi făcu cu ochiul, în timp ce fata zâmbea scuturând din cap. 


—Presimt că astăzi o să faci o boacănă; eşti foarte distrat. Fii atent! — îl 
mustră tânăra ca pe un copil. 


—Din câte îmi amintesc, Noach avea un prieten la Wadi Musa, lângă situl 
arheologic, care deţinea un resort şi cunoştea băieţii cu cămilele din zonă, 
continuă David, de parcă nici nu ar fi auzit-o. Dacă avem noroc, ne poate 
arvuni deja cămilele de-acum. 


Şi să ştii că sunt doar binedispus, nu distrat, şi nu o să fac nicio boacănă, 
răspunse David apostrofării Aminei, făcându-i cu ochiul în timp ce ieşea, 
grăbit, să îl caute pe Noach. 


—lar tu să ştii că ştiu ce este „Cealaltă Ţară Sfântă”, pentru că am învăţat la 
şcoală că Iordania este numită aşa, pentru că mare parte din evenimentele 
biblice s-au petrecut acolo, îi strigă în urmă Amina, vrând să aibă ultimul 
cuvânt şi ca David să nu creadă că este o ignorantă. 


—Bravo, zece, felicitări! Eşti o elevă silitoare, îi strigă David, rotindu-se pe 
călcâie şi plecând mai departe spre chilia lui Noach, scuturând mâna în 
semn de „la revedere”. 


Ajutat de Noach, David încropi în fugă un itinerar, calculând kilometrii şi 
timpul pe care l-ar fi făcut până acolo, închirie o maşină şi, grăbind-o pe 
Amina să îşi adune lucrurile, aranjă în viteză cele două genţi de voiaj în 
portbagaj. 


Noach îl sfătuise să se cazeze la hotelul prietenului lui şi aranjase cu 
cămilele pentru acea după-amiază, dar şi pentru zilele următoare, ştiind că 
pentru ziua în curs nu mai aveau decât câteva ore la dispoziţie ca să viziteze 
Templul, la care ar fi trebuit să ajungă în jurul orei 3 sau 4, după-amiaza. 


Tânărul o luă pe sus pe Amina şi se aşternură la drumul spre Petra, mergând 
cu maximul vitezei permise, bucuroşi pentru necunoscutul excursiei lor, 
rapid organizate. 


Capitolul VI 
Parfumul tămâii 


Din strânsoarea defileului îngust şi întunecat, le apăru dintr-odată în faţă, 
într-o deschidere largă, strălucind ca un soare roz, ireal de frumos, un 
templu sculptat direct în stânca muntelui. În acest tablou unic şi de proporţii 
megalomane, azurul celest al cerului îşi revărsa erosul peste trandafiriul 
încarnat al pietrei. Părea un loc sacru unde cerul făcea o plecăciune adâncă 
în faţa frumuseţii pământului. 


Amina îşi conducea cu dificultate cămila care se vedea că avea o zi cam 
agitată. Noua ei prietenă patrupedă o aşteptase rabdătoare timp de două ore 
în faţa hotelului, drept pentru care, abia ajunşi în Wadi Musa, cei doi turişti 
avură doar răgazul să iasă din maşină, să-şi lase bagajele la recepţie şi să se 
suie pe noile "vehicule de teren”. Acum, după aproape o oră, de-abia 
aştepta să se dea jos, gândind că, poate după ce va bea apă, se va linişti. 
„Cred că n-a băut apă de vreo două sute de ani, aşa se comportă!”, gândi 
iritată, trăgând de hăţuri. Deşi o sâcâia această domnişoară încăpăţânată şi 
nervoasă, cu două cocoaşe de sub ea, Amina încerca să se racordeze la 
frumuseţea locului ce te lăsa perplex. Nici nu îndrăznea să îi spună lui 
David de problema ei, pentru că şi-l şi închipuia pufnind în râs spunându-i: 


„—Este la fel ca tine, nu vezi? Rebelă, independentă şi greu de stăpânit. 
Cine se aseamănă se-adună. Vă meritati una pe alta. Cred că veţi fi foarte 
bune prietene până la sfârşitul călătoriei, asta, dacă nu abandonezi de nervi 
şi începi să mergi pe jos, hahaha”. Aproape că îi venea şi ei să râdă de 
situaţie şi de scenariul pe care şi-l închipuia. 


Se bucură când văzu că în faţa monumentului trebuiau să îşi lase 
patrupedele şi reuşi să înceapă să fie atentă la peisajul care îşi lăsa turiştii 
fără grai: 


—Până şi templul este roz! se minună de roşul palid, încarnat al pietrei. Şi, 
cu toate că are proporţii uriaşe, dimensiunile astea interminabile se 
armonizează într-un echilibru perfect, nu găseşti? E fantastic! E de pe altă 
planetă! Cred că a fost construit de giganţi, nu?! se minună Amina, privind 
cu atenţie detaliile construcţiei. Cum se numeşte frumuseţea asta ireal de 
sofisticată? întrebă privind cu admiraţie faţada născută din rocă, de o rară 
splendoare rozacee. 


— Îţi aduci aminte că ţi-am vorbit în maşină puţin despre el? Este Khasneh 
al Faroun sau Tezaurul Faraonului, îi răspunse David. Sculptat de nabatei, 
popor de semiţi, vorbitor de aramaică, care au fondat prosperul oraş Petra, 
continuă tânărul îndemnându-şi cămila să înainteze. Nu adăpostea niciun 
tezaur, aşa cum sugerează numele. Singura comoară este templul în sine. 
Pentru multă vreme, au circulat nişte legende cum că aici era ascunsă 
comoara nabateenilor şi s-a crezut că este trezoreria unui faraon din timpul 
lui Moise, dar de fapt era templul funerar al regelui Aretas al IV-lea; aici se 
făceau ceremonii sacre, iniţiatice, fiind considerat de către oamenii regelui 
un portal spre lumea celestă. De fapt, cred că asta era comoara şi nu 
monedele de aur căutate de băştinaşi. 


De altfel, se spune că oraşul este mult mai vechi şi că a fost întemeiat în 
jurul lui 1200 î.C., de un neam semitic, edomiţii; sau chiar mult mai departe 
în timp, că ar fi fost ridicat de un neam de atlanţi, numit kaloo. Toată 
geometria aceasta elaborată şi goliatică, detaliile perfecte şi rotunjimile 
nefireşti ale pietrelor, totul mă face să cred că muritorii pământeni n-ar fi 
putut crea această poveste. În mijlocul deşertului ăsta numai praf, locuitorii 
din Rekem, numele antic al Petrei, au dezvoltat un sistem ingenios de 
colectare a apei de ploaie în cisterne săpate în stâncă, astfel încât oraşul a 
fost inundat de o luxuriantă vegetaţie. Toate astea, pe un teren arid şi 
secetos, acum câteva mii de ani. 


Se opriră în lateralul intrării, ca să lase cămilele în grija unui beduin copil, 
care le adăpa la cerere, în schimbul câtorva monede de girsh. 


Amina îşi lăsă cămila mângâind-o pe grumaz şi îşi aşeză în ordine eşarfa de 
pe cap, pe care i-o înfăşurase David ca pe un turban. În ciuda faptului că 
erau într-o după-amiază de ianuarie, soarele ardea neîndurător, fenomen cel 
puţin ciudat pentru această perioadă a anului. 


—Ştii că am făcut un curs de artă şi civilizaţie orientală la facultate? îl 
întrebă pe David, în timp ce îl aştepta să plătească micului beduin. Am fost 
încântată că l-am ales; era facultativ şi iniţial am zis că nu mă interesează, 
după care m-am răzgândit. Profa era o tipă superfaină; îndrăgostită de 
cultura Asiei şi mai ales de ţările din Peninsula Arabică, a reuşit să 
transforme un curs plictisitor şi arid într-un dialog captivant pentru studenţi. 
Uite, de exemplu, dacă l-ar fi văzut pe micuțul ăsta cu cămilele, s-ar fi oprit 
aici să ne vorbească despre traditionalismul beduinilor. 


—Şi ce ar fi fost rău în asta? o provocă David. 


—Mmmm, nu cred că ar fi fost prea potrivit locul, răspunse Amina, cu un 
început de îndoială, gândindu-se că poate nu ar fi fost chiar atât de 
deplasate nici locul, nici momentul. 


—Eu aş înţelege-o, pentru că beduinii sunt tradiţionalişti prin excelenţă. 
Cultura lor, tradiţiile lor, felul lor de a fi sunt tributare acestui deşert care nu 
este doar casa lor, ci este tezaurul a tot ceea ce înseamnă ei, în fiinţă şi 
spirit. Au o imensă capacitate de a accepta şi de a îndura cu credinţă, 
sperând într-un mâine mai bun. Asta i-a învăţat deşertul, acest univers crud, 
în care beduinul şi dromaderul sunt fraţi de sânge în călătoria lor, pe o mare 
fără apă, sub pârjolul unui astru neîndurător. Câţi dintre noi ar avea puterea 
să se adapteze unui astfel de mediu? El reuşeşte asta: să rămână aici, să nu 
se piardă pe sine, să nu-şi rătăcească identitatea printre nisipuri mişcate de 
furtuni. Prin pasivitate, reuşeşte să fie puternic şi să rămână autentic. Eu le 
admir caracterul şi găsesc că întrucâtva se aseamănă cu locuitorii Tibetului. 
Strămoşii mei pe linie paternă erau beduini, ştiai? o întrebă, zâmbind 
complice în timp ce o invita cu o mână spre intrarea în templu, cedându-i 
întâietatea. 


Fata i-o luă înainte lui David, surâzând pe ascuns, pentru inopinata 
disertaţie beduină şi pentru mândria copilărească cu care îşi declinase 
originea îndepărtată. Păşind pe platforma din faţa intrării, îşi întoarse capul 
ca să îi răspundă şi, nemaifiind atentă pe unde calcă, se împiedică de un 
cerşetor orb care stătea pe jos. David o prinse în ultimul moment, evitând o 
cădere urâtă, care ar fi provocat durere amândurora. 


—Mă iertati, nu v-am văzut, se scuză fata speriată şi cu părere de rău. 


Intorcând capul spre glasul ei, cu bărbia înălţată, aşa cum fac nevăzătorii, 
după câteva momente de tăcere absolută, bătrânul îi spuse cu glas moderat: 


—lubiţi-vă, copii, căci iubirea are puritatea lui Dumnezeu. Ea este 
Dumnezeu: eternă, omniprezentă, omnipotentă şi imuabilă. 


—Pardon, mă scuzaţi, repetă mai tare şi mai rar Amina. Sper că nu v-am 
făcut niciun rău, îl întrebă, cercetându-l din priviri, părând să nu-l fi auzit, 
după care îi şopti grăbit lui David: tu ai auzit ce mi-a spus? 


—Poate că asta spune tuturor. Nu trebuie să te mire, o linişti tânărul. Şi nu 
cred că este nevoie să ţipi aşa, pentru că este doar orb, nu şi surd. 


—Ascultă-ţi inima, copilă, şi lasă-ţi raţiunea deoparte, continuă bătrânul. Ai 
o inimă-nţeleaptă şi veche, dar pe care o ignori. Nu mai fugi de îndemnurile 
ei, de poveştile ei, căci ele te vor îmbogăţi şi îţi vor arăta drumul spre 
adevărul din tine. Nu am ochi, dar asta nu înseamnă că nu pot vedea iubirea 
din oameni. 


—Sigur, mulţumesc de sfat, mă voi gândi mai mult la asta, îi răspunse fata, 
pătrunsă de spusele cerşetorului. 


„Hm, frumos început, gândi David. Se pare că Noach a avut oareşce 
influenţă asupra ei. 


Erau şanse puţine să mă asculte pe mine. A crescut cu mine în casă şi e 
normal să fie aşa, zâmbi în sinea lui. Oricum ar fi, mă bucur pentru ea; se 
schimbă, capătă încredere şi evoluează. E un copil bun, pe calea ei. Cine 
ştie.... poate că va fi în stare să schimbe multe destine pe drumul ăsta, draga 
de ea.” 


—Ştii, îţi eram datoare cu un răspuns, îi şopti Amina, apropiindu-se de 
urechea lui. Chiar dacă nu ar fi fost strămoşi de-ai tăi, beduinii ăştia tot ar fi 
trebuit să fie mândri de cum îi descrii. Ai putea să ţii un seminar la noi la 
facultate, chicoti râzând şi dându-şi capul pe spate. 


— Mulţumesc, dar studiul culturilor popoarelor face oarecum parte din 
meseria mea, aşa că nu este un compliment chestia cu seminarul. Cât despre 
viaţă şi tradiţiile şi în general caracterul lor, recunosc, am o slăbiciune: 
iubesc aceşti încăpăţânaţi ai arşiţei; poate că în zilele noastre şi-au mai 
schimbat caracterul şi eu am rămas doar cu impresia mea livrescă, ca un 
adult care mai crede în basmele copilăriei, hahaha, râse zgomotos şi cu 
poftă David. 


Cei doi vizitatori intrară în templu. Deşi era miezul zilei, erau puţini turişti. 


Simţind un parfum puternic aromat de tămâie aprinsă, Amina încercă să îşi 
dea seama din ce parte venea, aşa că se depărtă de David şi ajunse pe dâra 
miresmei în faţa unei aule centrale, o imensă cameră construită în mijlocul 
templului. Păşind înăuntru, văzu pe părţile laterale ale uşii două bazine mari 
de ablaţie şi îşi spuse că David avea dreptate în privinţa templului: nu era o 
vistierie, ci un templu ceremonial imens. Aula adăpostea în centrul ei o altă 
cameră mai mică, fără uşă, în care se ajungea doar trecând pe sub o arcadă 
de marmură albă. „Cred că acolo este sanctuarul despre care mi-a vorbit 


David, pe care localnicii îl considerau un portal spre alte lumi, gândi fata. 
Tare sunt curioasă să îl văd!” Până să ajungă la intrarea boltită a camerei 
mici, care era destul de departe, prin perdeaua de fum aromat ce se subţia, 
începu să întrezărească în penumbra încăperii, în lateral, silueta a două 
tinere copile care o chemau în şoaptă, gesticulând spre ea, neliniştite: 


—Unde ai fost până acum? Te-am căutat peste tot amândouă: eu în templu 
şi Malinda în grădină! Începusem să ne îngrijorăm. El e de ceva timp 
înăuntru. Cred că peste puţin termină pregătirile, îi spuse precipitat cea mai 
scundă dintre ele, încercând să îi aranjeze un pic hainele. Fără să scoată un 
sunet, cealaltă fată îi luă eşarfa înfăşurată ca un turban pe cap, o aşeză pe 
platoul de sacrificiu de lângă ea şi îi aranjă zulufii lungi, cât de ordonat 
putea, în jurul feţei. Scoţând dintr-un buzunar secret al fustei o bucată de 
carmin, începu să i-l treacă iute peste buze şi obraji, distanţându-şi capul 
din când în când, pentru a o cântări din priviri, ca un pictor care trebuie să 
aprecieze proporţiile şi armonia cromatică. Când păru că este mulțumită, îşi 
îndesă mâna din nou în buzunar, cu viteza unui prestidigitator, şi scoase un 
cărbune negru, îl înmuie de două ori pe limbă, după care începu să îi 
contureze ochii: 


—Din fericire, nu prea ai nevoie de sulemenelile astea. Eşti destul de 
frumoasă şi fără ele, aprecie fata mai înaltă, privind-o cu un ochi critic. 
Uite, aşază-te în faţa Mayei şi aşteaptă ca şi noi — îi arătă cu o mişcare 
scurtă a capului locul unde ar fi trebuit să se aşeze. Văzând că tânăra era 
cam nedumerită şi rămăsese înţepenită în aceeaşi poziţie, o împinse uşor cu 
mâna, ca să o aşeze odată acolo unde îi era locul şi să fie totul în ordine. 


Tânăra nehotărâtă îşi lăsă ochii în jos, privindu-şi cu uimire veşmintele pe 
care le purta: o rochie albastru-indigo, peste care avea o mantie de culoarea 
purpurei. „Cred că se întâmplă iar, îşi spuse Amina în gând, cu o curiozitate 
temătoare. Sper să fac faţă întâmplărilor, Doamne-ajută!” — îşi zise, înălţând 
ochii spre cer, după care îi închise, rămânând aşa pentru câteva secunde. 
Apoi, se trase într-o parte şi şopti răstit spre copila înaltă, care se chema 
Malinda: 


— Vin de la lac. Ai uitat că m-aţi lăsat acolo după ceremonia mea de botez, 
în loc să mă aşteptaţi şi pe mine şi să venim aici împreună? 


—Crezi că dacă ai fost azi-dimineaţă botezată în religia asta creştină a ta, 
acum eşti mai altfel decât noi şi poţi să ne certi? se băgă în vorbă, tăios, 
copila scundă, lungindu-şi gâtul şi clătinând capul în semn de ceartă. 


După un moment de tăcere, se auzi glasul şoptit şi calm al femeii: 


—,„Religia asta creştină” este un lucru tot atât de serios ca şi religia ta şi nu 
îţi permit să îmi vorbeşti aşa. Sunt supărată pe voi şi de aia v-am certat; 
vorbiserăm că mă veţi ajuta să mă schimb de straiele ude şi voi aţi fugit şi 
aţi venit aici înaintea mea, se explică femeia, lovindu-şi uşor mantia roşie 
de câteva ori cu palmele şi degetele răsfirate pentru a-i cădea la poale 
ordonat. Se uită de jur-împrejurul ei la veşminte şi, mulţumită că acum îi 
stăteau în sfârşit în ordine, îşi scutură cârlionţii lungi pe spate şi se aşeză, 
dreaptă şi calmă, într-o poziţie de aşteptare, pe locul pe care i-l arătase 
Malinda. Îşi simţea sufletul liber, uşor, descătuşat şi inundat de o bucurie 
binefăcătoare; ar fi vrut să-şi îmbrăţişeze verişoarele, să le acopere de 
pupături pleoscăite, gâdilături şi râsete amestecate, aşa cum făceau când 
erau mici, şi să le mărturisească printre chicote, strigându-le în urechi toată 
fericirea ei. 


După câteva minute bune, ce i se părură ani, se auziră în depărtare bătăile 
unui clopot şi din mica încăpere centrală, de sub arcul bolţii despărţitoare, 
apăru un bărbat. Îi recunoscu privirea pătrunzătoare, născută din 
profunzimea ochilor ca două lacuri fără sfârşit şi se tulbură; era acelaşi cu 
care vorbise în noaptea cinei. Odată cu el, atmosfera vastei încăperi se 
lumină imediat de o aură strălucitoare, de parcă intrase soarele în templu. 
Era îmbrăcat ca şi ea, cu o cămaşă lungă, indigo, şi o mantie de culoarea 
purpurei şi părea că în jurul lui se contopeau neîntrerupt vârtejuri de lumină, 
energii înalte ale Stării de Graţie. Totul în juru-i părea sacru şi pur, cuprins 
de pace şi linişte, de iubire şi perfecţiune. Privi roată încăperea şi, când 


dădu cu ochii de ea, un zâmbet larg îi lumină chipul. O privi preţ de câteva 
secunde, apoi îi întinse o mână, în semn de invitaţie: 


—Mă gândeam că nu ai să mai vii, îi vorbi cald, în timp ce tânăra înainta cu 
pas domol spre el. Bine ai venit, iubita mea! îi şopti, încercuindu-i trupul cu 
braţele şi sărutând-o pe creştet cu tandrete, când fata ajunse lângă el. Îi 
mângâie cu drag zulufii lungi, lipindu-şi capul de al ei, de parcă aştepta de- 
o viaţă această-mbrăţişare. Rămaseră aşa uniţi, formând un singur trup care 
părea că devenise centrul universului şi care concentra în el subtile energii 
contopite cu o forţă şi o graţie aparte, într-o taină profundă. Din colţul 
îndepărtat, întunecat al încăperii, cele două adolescente îi priveau pe sub 
gene, ruşinate şi fâstâcite, nerăbdătoare să înceapă ceremonia pentru care 
veniseră să fie martore. Te-am văzut tristă azi de dimineaţă şi credeam că te 
vei răzgândi, continuă bărbatul, slăbindu-şi strânsoarea braţelor şi 
îndepărtându-se ca să-şi privească în ochi iubita. 


—Mi-ai spus că i-ai dat deja şi cartea, şi darul tatălui meu, iar el a fost de 
acord, deci nu cred că pot să mă mai trag înapoi, îl linişti femeia. 


—E timpul să ne spunem jurămintele în Domnul, îi spuse bărbatul, şi o 
trase după el în camera altarului, intens luminată de o ploaie de lumânări ce 
împrăştiau mirosuri exotice. Se aşezară amândoi în genunchi, cu faţa spre 
altar, iar bărbatul începu să vorbească primul: 


—Eu, Joshua, te primesc pe tine, Maryam, să-mi fii aleasă, să te iubesc, să- 
ţi port de grijă, să-ţi port respect şi credinţă, în numele Domnului şi în 
armonie cu legea divină. Amin! 


—Eu, Maryam, te primesc pe tine, Joshua, să-mi fii alesul, să te iubesc, să- 
ţi port de grijă, să-ţi port respect profund şi credinţă, în numele Domnului şi 
în armonie cu legea divină. Amin! 


Cei doi se închinară şi se sărutară, se ridicară în picioare, după care bărbatul 
îi spuse, luându-i mâinile într-ale lui: 


— Tu eşti femeia nouă. Nimeni nu te va chema din nou „abandonata” şi nici 
pământul tău nu va fi numit din nou „devastat”, ci vei fi numită plinul meu 
şi ţara mea, căsătorită. Eu, sfântul mire, îţi ofer rolul iubirii, ţie, sfânta mea 
mireasă; acest lucru va face să se bucure şi să-ţi înflorească deşertul şi să 
rodească, după rânduiala lăsată de Dumnezeu! Acum, destinul meu s-a 
împlinit şi ceasul meu nu e departe. Aşa cum şi destinul tău s-a împlinit, în 
prima cununie creştină dintre un urmaş al lui David şi o urmaşă a 
Beniaminilor. Tu, Maryam, de-acum eşti împlinirea împlinirilor, eşti 
Dumnezeu femeie cum eu sunt Dumnezeu bărbat, ca toţi cei ce vor fi ca 
noi, uniţi prin legământul sfânt, legaţi de taina cununiei. 


Îi puse o mână pe creştet şi luând cu cealaltă un pic de mir pe degete, i-l 
trecu peste frunte, spunând: 


—Primeşte mirul acesta, căci este darul sfânt al lui Dumnezeu pentru tine. 
Când erai preoteasă nazarineană, tu m-ai uns ca să devin preot; a venit 
timpul meu să te ung, ca să devii Apostol al religiei Tatălui meu. Acum eşti 
un pastor, şi un păstor de oameni, ca şi fraţii tăi. 


Eşti o prinţesă-preoteasă care Îl va face cunoscut oamenilor pe Tatăl Creator 
şi va duce mai departe adevărul religiei creştine: Dumnezeu este iubire 
eternă, unică şi atotputernică, este tot ceea ce vedem şi nu vedem, El este 
întrupat în noi tot aşa cum este şi în afara noastră. El ne-a creat după chipul 
şi asemănarea Lui, femeia egală bărbatului, contopiţi într-un unic suflet, 
desfăcut în două de despărţirea primordială şi decăderea pe pământ a 
îngerului: parte bărbătească şi parte femeiască. Taina cununiei îi reuneşte în 
iubire şi-i face Unul, cum suntem noi de-acum. Aşa că mergi şi 
propovăduieşte iubirea. Asta este singura şi cea mai importantă religie, 
dintotdeauna. Amin! încheie bărbatul scurta ceremonie religioasă, 
închinându-se şi închinând-o şi pe ea. 


— Tare se vor mai înfuria fraţii mei când le vom spune asta, spuse femeia cu 
mâhnire-n glas, lăsându-se unsă pe frunte pentru a treia oară, de către 
Maestrul ei, cu mirul hirotoniei. 


—Va fi păcatul lor. Le-am spus de multe ori şi mai ales lui Petre: „Eu 
însumi o voi călăuzi spre a o face bărbat, pentru ca ea să devină un spirit 
viu, egal cu voi bărbaţii, profet al religiei Tatălui meu. Pentru că orice 
femeie cu inima curată, care devine bărbat, va intra în Împărăţia Cerurilor. 
Îi voi întinde-o mână, să o ridic la mine, şi vă voi arăta cum că fără puterea 
feminină, puterea masculină nu ar exista. Ea va primi de la mine o revelaţie 
specială pe care v-o va împărtăşi când îi va veni timpul”. 


—Petru e aspru la mânie, dar e dârz şi cu mână de fier. E tenace şi- 
ncăpăţânat ca un berbec; sunt calităţi trebuincioase pentru cei care au de 
clădit imperii şi au de preschimbat lumi, în numele unui principiu. Ce ţi-a 
răspuns? 


—Mi-a vorbit cu năduf şi durere şi mi-a frânt inima, căci era ca un copil 
rănit şi încăpățânat: 


„— Doar pentru că o iubeşti mai mult decât pe noi, o preferi nouă. Şi cu 
toate astea nu ai daruri de la ea. Doamne, această femeie ne ocupă locul în 
faţa ta. 


—Petre, toată dragostea pe care ţi-o port, şi tot ce am dorit să împlinesc 
pentru tine, se năruiesc auzind cum vorbeşti. Deschide-ţi mintea şi acceptă 
că ea este mărturia religiei noastre creştine. Este cea care va dovedi tuturor 
că femeia este egala bărbatului şi una cu el. Este cea care va mărturisi 
iubirea şi compasiunea, şi iertarea, cea care va oferi fără să ceară, cea care 
vă va călăuzi la început, când eu n-am să mai fiu. M-aş bucura ca 
înţelepciunea ta să îţi egaleze zelul, iar curajul să îţi compenseze ignoranta. 


— Bine, Învăţătorule, fie aşa cum spui tu. Dar ştii că lucrul ăsta nu va trece 
de la mine. Accept orice, dar nu învăţător-femeie. Şi dacă puterea mea va fi 
aşa cum tu ai spus, de piatră, şi voi reuşi să ridic şi să duc biserica-nainte, 
nu pot să las pe cel mai slab de lângă mine să-i ducă slava mai departe. 
Doamne, e-mpotriva firii şi a tot ceea ce eu ştiu! 


—E-mpotriva firii tale, Petre, dar asta nu înseamnă că e greşit. Când îmi voi 
fi desăvârşit lucrarea pe pământ, Spiritul Adevărului viu va fi răspândit 
peste toată carnea. Atunci ţi se va înmuia inima şi nu vei mai cântări cu 
această măsură zgârcită. Nu judeca, pentru a nu fi judecat, căci vei fi 
cântărit cu aceeaşi tară cu care cântăreşti tu acum. lar dacă eşti cu adevărat 
discipolul meu, cuvintele mele vor rămâne la tine şi vei cunoaşte adevărul, 
iar adevărul te va elibera.” 


M-au durut spusele lui, dar simţeam şi o mare tristeţe pentru toată frica şi 
îndoiala, şi revolta din inima lui, căci părea un copil amăgit, părăsit şi 
neajutorat; dar vreau să plece capul său mândru şi să priceapă că femeia nu 
este cu nimic mai prejos bărbatului. Tatăl l-a creat pe om cu iubire, ca pe El; 
doar că acesta a ales să fie despărţit în două suflete independente, unul 
bărbat şi altul femeie. Şi chiar dacă au ales asta, i-a plămădit în aşa fel încât 
niciunul să nu fie complet fără de celălalt, pentru a avea nevoie să fie uniţi 
cu trupul şi cu sufletul, ca să-şi împlinească menirea în lume. 


— Învățătorul meu şi Domnul meu, inima îmi spune că zile grele pentru 
mine vor veni, dar îmi fac singură curaj, îi spuse tânăra femeie, mângâindu- 
] cu drag pe obraz; devotamentul meu pentru tine e nemăsurat şi ştiu că ceea 
ce trebuie să trec este deja predestinat chiar înainte de întemeierea lumii. Te 
iubesc şi primesc martiriul pământesc oricum ar fi el, pentru că ştiu că este 
pentru o cauză dreaptă, mai presus de noi. Hai să ne lăsăm inimile să se 
bucure acum de această zi fericită şi plină de har, căci ziua de mâine se va 
îngriji singură de sine, încheie tânăra femeie, privindu-l pe furiş, pe sub 
genele lungi, puţin ruşinată de îndrăzneala ei, îndemnându-l să meargă afară 
din camera altarului. 


Cei doi ieşiră de mână, ca soţ şi soţie, şi bătăile aceluiaşi clopot îndepărtat 
începură să se audă cu ecou. 


Din colţul învăluit în umbră, din spatele celor două copile, înaintă spre ei un 
tânăr înalt şi chipeş, cu ochii de tăciune şi trăsături de maur, şi îi întinse 
tinerei un buchet de flori, din crini albi şi orhidee: 


—Binecuvântată să vă fie uniunea şi viaţă fericită să aveţi împreună! le ură 
băiatul. Imi pare rău că am ajuns cu întârziere, căci m-au oprit treburi 
grabnice la Templu, dar sper că nu am pierdut prea mult, se scuză el. 


— Mulţumesc, Maximin, şi vouă, vrednice verişoare ale soţiei mele! le 
mulţumi bărbatul cu o înclinare a capului. Vom sărbători cu şi mai mare 
bucurie, alături de voi. Mulţumim pentru prietenia şi iubirea pe care ne-o 
purtaţi. Acum putem să mergem în grădină, să sărbătorim. 


Micul grup se îndreptă spre o ieşire laterală a templului, care se continua cu 
o grădină luxuriantă, în mijlocul căreia se afla o piscină imensă care nu se 
vedea din cauza abundentei vegetaţii care parcă voia să o ascundă de ochii 
curioşilor. 


Aici găsiră în faţa unui rond central o masă preparată cu gustări şi vinuri. 
Cei trei invitaţi se opriră în jurul ei începând să vorbească, copilele 
chicotind din când în când între ele, intimidate de prezenţa chipeşului tânăr 
Maximin. 


—Maryam, vino, vreau să îţi vorbesc! îşi chemă mirele mireasa. 


—Nu ştiam că Petra are atâtea frumuseti. Este pentru prima dată când vin 
aici şi aflu un oraş magnific, se minună tânăra, apropiindu-se cu pas domol 
şi legănat. Era o prezenţă frumoasă şi distinsă, demnă, plină de graţie şi de 
farmec feminin; trăsăturile feţei, armonios conturate, descriau un chip 


inocent de copil, luminat de strălucirea ochilor verzi ce iradiau fericire şi 
linişte, ca două stele incandescente, aprinse într-o noapte senină. 


—Sunt mult mai multe şi mai spectaculoase decât un muritor îşi poate 
închipui. Petra este un oraş magnific şi vibrant, născut în mijlocul unui 
pământ step; în afară de frumuseţea construcţiilor, este un oraş plin de 
energie şi abundent, străbătut de drumuri umbrite de copaci, palmieri şi 
viță-de-vie, la umbra cărora neguţătorii îşi înfloresc comerţul. Piscina din 
centrul grădinii, pe care n-ai văzut-o încă, este capătul unui apeduct care 
transportă apa unuia dintre izvoarele de pe dealurile din jur. Jgheaburile şi 
cisternele subterane colectează apa de ploaie şi fac posibilă cultivarea 
pomilor fructiferi. Oamenii de aici produc chiar şi vin, şi ulei de măsline. Şi 
asta nu e totul. Într-o zi, vom găsi timp ca să îţi arăt colecţia lor de cristale 
de foc dăruite de atlanţi şi multe alte lucruri lăsate de ei, pe care nu le poţi 
vedea nicăieri altundeva. 


—Mi-ar plăcea mult, chicoti încântată femeia. Ce voiai să îmi spui? îl 
întrebă începând să se plimbe pe aleile inundate de flori. 


—Maryam a mea, botezul din dimineaţa asta te-a înnoit şi ieşirea ta din apă 
a însemnat renaşterea şi intrarea ta în noua viaţă, dedicată credinţei noastre. 
De acum, eşti egala celorlalţi apostoli şi îţi voi dezvălui învățături tainice, 
de mare-nsemnătate şi încărcătură, necunoscute nici măcar de Petru. Dar 
trebuie să ştii că dacă le ascultă oameni răi sau proşti, pentru ei vei fi doar o 
eretică nebună şi vei avea de suferit. La început, toate le vei face cunoscute 
lor, fraţilor tăi, şi îi vei învăţa din rânduielile creştine, căci asta face un 
păstor: deschide drumul, nu? Apoi ei vor şti ce au de împlinit şi vor pleca în 
cele patru zări, cu tolbele pline de poveţe şi de Har Sfânt, să răspândească 
religia păcii, luminii şi iubirii cât mai departe în lume. Toți oamenii au 
nevoie de iubire şi de Dumnezeul în care să creadă şi pe care să-L iubească, 
iar voi sunteţi datori să le arătaţi şi să îi învăţaţi asta. Dacă misiunea voastră 
va eşua, oamenii vor suferi şi vor fi condangaţi pieirii; atunci va fi nevoie 
de multe lungi milenii ca greşeala să fie ştearsă şi omul iertat. 


— Voi face-ntocmai cum îmi ceri, îi şopti, concentrată, femeia. Ascult 
învăţătura ta, rabbuni, şi ştii că nu mă voi abate de la ea nici cu o virgulă! 


— Vezi tu, Magdă, viaţa aici e despre iubire necondiționată, acceptare, 
iertare şi bucurie. Doar dacă înţelegem asta, putem să evoluăm. Căci iubirea 
ne deschide calea spre fericirea supremă. Pe iubire se clădeşte o familie, 
unde femeia este egala bărbatului: jumătatea El are forţă şi minte raţională, 
jumătatea Ea dă viaţă pruncilor şi are minte intuitivă; împreună formează un 
cerc unic şi perfect. Dar pentru acest suflet reîntregit, perfect rotund, în care 
trupul (carnea) este armonizat cu sufletul (trăirile) şi cu mintea (gândurile) 
şi învaţă să trăiască în armonie cu Universul, adică cu Dumnezeu Tatăl, 
bărbatul are nevoie de femeie şi invers. În familia unită de iubire, copiii 
învaţă ce este dragostea, compasiunea, caritatea, iertarea, speranţa şi 
credinţa; toate acestea devin lucruri naturale, iar ei cresc armonios şi cu 
iubire de Dumnezeu. Din iubire învăţăm să ne rugăm şi iarăşi evoluăm, căci 
rugăciunea profundă, din inimă, înalţă puterile corpului şi le aliniază 
perfectului divin. Din iubire reuşim să vindecăm, pentru că iubirea, pusă 
într-o rugăciune arzătoare, supune forţele stricate care ne-au tulburat 
sănătatea şi creează armonie în starea interioară, ne aduce vindecarea în 
trup şi pacea în suflet. Din iubire pentru ceilalţi reuşim să împărtăşim 
bucuria semenilor noştri şi să le aducem zâmbete pe chip şi linişte în inimă. 
Din iubire pentru mine îţi spun să nu răspunzi cu dinte pentru dinte şi 
măsură pentru măsură, ci să răspunzi răului prin bine întotdeauna şi chiar şi 
atunci când vei fi judecată de fraţii tăi sau de alţi oameni. Din iubire pentru 
oameni vei descoperi cum să te iubeşti pe tine, ca apoi să le explici lor cât 
de importantă e iubirea de sine. lar toate astea, Magdă, să fie încununate în 
sufletul tău, de întâiul şi cel mai important principiu: din iubire pentru 
iubirea perfectă, să Îl iubeşti pe Dumnezeu din toată inima ta, din tot 
sufletul tău, cu toată puterea ta şi cu toate gândurile tale. 


—Cum vor crede oamenii în Unicul Dumnezeu Tatăl, dacă ei cred şi se 
închină la mai mulţi zei? întrebă curioasă femeia. 


—Pentru că toate nasc şi se contopesc în Unu, Unicul, totul începe şi se 
sfârşeşte cu El: „Eu sunt Alfa şi Omega, Cel dintâi şi Cel de pe urmă, 


Începutul şi Sfârşitul”. Dumnezeu Tatăl conţine în el Însuşi cauza şi 
principiul propriei sale existenţe. Aminteşte-ţi ce i-a spus lui Moise: „Eu 
Sunt tot ceea ce Este”. Iar noi suntem copiii Lui, ai Celui PreaÎnalt, căci toti 
am fost în Unul, dar după despărţirea primordială şi coborârea din Eden, ne- 
am pierdut strălucirea divină sau credința în ea, pentru că aşa am ales. Din 
păcate, oamenii nu cred asta şi nu vor nici să creadă că au coborât de la 
Tatăl cu acest dar ceresc: divinitatea. Asta înseamnă că dacă ei îşi doresc cu 
toată inima ca din pământ să nască rai, raiul pe pământ va fi posibil doar 
pentru că ei aleg acest lucru. Ăsta e darul de la Dumnezeu şi e de datoria 
mea şi a apostolilor să facem oamenii să înţeleagă asta. Nimeni nu spune că 
nu este greu şi că totul vine de la sine. Din păcate, ne-am depărtat prea mult 
de sursă şi am pierdut din adevăruri. Dacă acum ai vrea să răsară în faţa ta 
un măslin, nu ai putea să ceri lucrul ăsta şi să ţi se întâmple imediat. Este 
nevoie să crezi din toată inima că poţi să faci asta şi să înveţi cum să ceri 
asta Universului; să înveţi tehnicile prin care unda de energie a gândului tău 
să se coaguleze în materie. Aşa, totul ne este posibil. Ai înţeles, Maryam? 


—Cu credinţă şi inima deschisă primesc învăţătura şi îndrumarea ta, 
Doamne. Aşa să îmi ajute Dumnezeu! încheie tânăra mireasă, sărutând 
lung, cu ochii închişi, podul palmei mirelui. Unde este piscina de care mi-ai 
vorbit mai devreme? 


—Ultimele poveţe pe care ţi le mai dau: vei avea nevoie de oameni cu care 
să te sfătuieşti şi pe care să te sprijini; poţi vorbi cu unchiul meu Iosif şi te 
poţi bizui pe tânărul Maximin. Ei te vor ajuta necondiţionat. 


Dacă nu reuşeşti să spui lumii ceea ce eu ţi-am spus sau oameni nevolnici şi 
răi îţi vor întina adevărul şi îţi vor strâmba religia, vor trebui să treacă 
secole imens de lungi pentru ca omenirea să ajungă singură la aceste 
adevăruri. Trebuie să lupţi împreună cu ceilalţi apostoli, pentru că mulţi 
dintre ei nu numai că sunt îndărătnici şi ignoranţi, dar vor fi neîncrezători şi 
speriaţi când vă vor auzi vorbind în Numele Meu. De aceea, va trebui să fiţi 
mai puternici şi mai hotărâți decât ei, înţelepţi ca şerpii şi blânzi ca 
porumbeii, pentru că vă trimit ca pe nişte oi în mijlocul lupilor şi, dacă nu 


ştiţi să vă feriti, tăvălugul mulţimii ignorante sau al oamenilor răi vă va 
dobori. 


Şi acum, ca să îţi răspund la întrebare, piscina este în centrul grădinii, dar ai 
nevoie de mine ca să îţi arăt drumul, pentru că este un labirint de alei ascuns 
printre tufişuri de flori şi arbuşti, îi spuse bărbatul, trecându-i în faţă, ca să-i 
fie călăuză. 


Frumuseţea grădinii luxuriante, care o copleşea prin abundența verdelui 
animat de culorile tari ale florilor exotice, o făcea să se gândească la regina 
Babilonului, Semiramida, şi la grădinile ei suspendate. Se opri în dreptul 
unei tufe încărcate de florile inocente şi catifelate ale trandafirilor albi şi, 
uitându-se cu atenţie, îşi dădu seama că semănau mult cu trandafirii pitici, 
înfloriţi tot anul, pe care îi îngrijea şi îi iubea atât de mult, din ghivecele de 
pe terasa casei ei. Întinse mâna ca să atingă o floare, uimită de senzaţia 
strană de lumi suprapuse din mintea ei, şi auzi în apropiere: 


—Amiiinaaa, glasul lui David care o căuta şi care o purtă instantaneu înapoi 
în prezent, pe aleea tapetată cu pietriş şi praf roz. Amiiinaaa, unde eşti? 


Intr-un târziu îi răspunse, apărând spontan de după o lespede de marmură 
învăluită în pulberea roz a deşertului: 


—Sunt aici, aproape de tine. 


[i răsărise în faţă subit, atât de inopinat încât David fu nevoit să se oprească 
brusc şi nefiresc, trăgându-se în spate pentru a evita impactul. 


—Da” ce te sperii aşa? îl întrebă Amina, râzând zgomotos de chipul 
surprins al tânărului. Parcă ai fi văzut o stafie. 


—Nu m-am speriat, îi spuse tânărul, m-am oprit brusc ca să nu te lovesc. 
Te-am pierdut din priviri şi, găsindu-ţi eşarfa în aula centrală a templului, 
am înţeles că trecuseşi deja mai departe. Uite, este a ta, nu? De altfel nici nu 
mă-ndoiesc, pentru că are parfumul tău, îşi răspunse singur întrebării, 
întinzându-i bucata de mătase colorată. 


—Da, mulţumesc, este a mea. M-am îndepărtat un pic de tine pentru că am 
luat parte la un eveniment special şi întâmplarea m-a făcut să ajung aici, 
explică tânăra. 


—Te căutam pentru că voiam să te ajut şi să îţi spun câte ceva despre 
siturile arheologice, dar şi pentru că mi se pare normal să vizităm împreună, 
din moment ce am venit împreu... 


Amina îi puse un deget pe buze ca să îl facă să tacă: 


—Ştii că este pentru prima dată, de la venirea noastră în Ierusalim, când mă 
simt bine şi fericită, şi eliberată de povara acelor retrăiri din viaţa 
anterioară? Tu şi Noach mi-aţi redat curajul de a accepta că ele există, şi 
bucuria de a le simţi. Întorşi acasă, vom găsi timp să stăm doar noi şi să ţi le 
povestesc pe îndelete. 


Îmi aduc aminte că odată, demult, când eram mai mică, părinţii mei au 
încercat să îmi explice ceva legat de asta, pentru că bunicii Ada i se 
întâmplau independent de voinţa ei astfel de întoarceri în timp. Cred că le-a 
fost un pic teamă să nu mă sperie, iar eu eram prea zăpăcită şi nu aveam 
răbdare să vorbesc cu ei despre lucruri de oameni mari. Nu ştiam cum să fac 
să fug mai repede la prietenii mei care mă strigau din parcul de lângă noi. 


Vă mulţumesc amândurora, pentru că aţi reuşit să faceţi ceva pentru sufletul 
meu, pentru liniştea mea, îi mulţumi încă o dată, cu toată feţişoara ei de 
copil, plină de recunoştinţă. 


—Mă bucur mult, Amina! Când ai să vrei, putem să stăm să-mi povesteşti 
pe îndelete tot ce îţi aminteşti sau tot ceea ce vrei tu să-mi povesteşti din 
ceea ce trăieşti aici. Acum ce alegi să facem? Mai stăm aici sau ne 
îndreptăm spre Marele Altar de Sacrificiu? Micul beduin o să fie mirat când 
ne va vedea, nu crezi? o întrebă David, mărindu-şi ochii şi ridicând 
sprâncenele. 


—A trecut aşa de mult? se miră Amina. 


—Nu, dimpotrivă, cred că au trecut doar 10-15 minute, îi spuse David, 
uitându-se la ceas. Tocmai de aceea cred că se va minuna, pentru că de 
obicei aici turiştii pierd o groază de timp cu vizitarea templului şi mai ales 
cu fotografiile. Hahaha, cred că suntem primii din viaţa lui pe care îi vede 
întorcându-se ca să îşi ia cămilele aşa de repede, râse David cu poftă. De 
abia aştept să îi văd mutrişoara mirată. Dacă nu petreci destul timp să 
vizitezi monumentele şi să faci fotografii, se simt ofensaţi. Beduinii ăştia, 
trăitori prin grotele din împrejurimile Petrei, cunosc cel mai bine legendele 
şi cărările locului. Fiecărui nou aventurier ajuns la porţile Petrei, ei îi oferă 
fără excepţie acelaşi ritual: îi arată stânca lovită de Moise din care a ţâşnit 
apa pentru neamul său, îl conduc prin acelaşi defileu, spre acelaşi Tezaur, 
ajutându-l să fotografieze aceleaşi instantanee sub apusul trandafiriu, 
vânzându-i aceleaşi poveşti, legende şi suvenire. E o industrie în plină 
dezvoltare, pentru ei, destul de profitabilă. 


—Şi ce-o să ni se-ntâmple acum? Vom face cunoştinţă cu iataganul lui? Noi 
nu am făcut nici măcar o fotografie; tu eşti de vină. Ai spus că putem să 
facem mâine, când va fi mai însorit, că aşa ai auzit tu la meteo. O să fiu 
pedepsită din cauza ta, se schimonosi Amina ca un copil, ţuguindu-şi buzele 
şi încrucişându-şi ochii, doar ca să îl facă pe David să râdă. 


—Cu atât mai bine. Vei rămâne cu o amintire de neuitat, hahaha, râse 
tânărul de ea. Aşadar, ce ai decis? 


—Să fie Marele Altar, declară Amina, aşteptând cu emoție să îşi ia cămila 
înapoi. Era preocupată pentru starea patrupedului şi ar fi vrut să creadă că 
fusese aşa de nervoasă doar pentru că îi era sete. 


Până la urmă, nu află dacă setea fusese cauza comportamentului ciudat al 
cămilei ei sau avusese doar o aversiune personală faţă de ea, cert este că, 
până la sfârşitul zilei, aproape că deveniseră prietene. Parcă îi schimbaseră 
cămila şi îi dăduseră una mai normală: domoală, calină şi ascultătoare. 


Până la apusul soarelui, reuşiră să viziteze doar două din toate siturile 
arheologice. Se întoarseră pe înserat, lăsară cămilele în grija băiatului, fiind 
chiar ultimii turişti care intrau pe poarta resortului din Wadi Musa, al cărui 
proprietar era prieten cu Noach; îşi recuperară valizele lăsate la recepţie şi 
urcară în camere acompaniaţi de personalul hotelului. 


Găsiră camerele neaşteptat de spaţioase, cochet mobilate, cu un design 
modern, de-a dreptul luxos pentru pretenţiile acelei regiuni, foarte curate şi 
îngrijite, cu paturi mari şi confortabile. 


Pentru că se simțeau epuizați, hotărâră să nu coboare în restaurant, ci să 
cineze împreună în camera lui David. Tânărul se grăbi cu duşul pentru a 
avea timp să aranjeze un pic camera. Amina sosi după baia reconfortantă, în 
acelaşi timp cu băiatul care le aducea cina. 


Erau atât de obosiţi, încât mâncară fără prea mare poftă şi fără să scoată 
vreun cuvânt niciunul dintre ei. După ce terminară cina, schimbară doar 
câteva impresii fugare despre ziua petrecută la Petra, stabiliră ora de trezire 
de a doua zi, după care David o acompanie pe Amina până în faţa camerei 
ei. Îşi urară noapte bună cu ultimele forţe şi se despărţiră, bucuroşi că se vor 
arunca în paturile mari şi moi. Ajuns în faţa camerei lui, David se opri o 
clipă, ezitând, ca şi cum uitase ceva, se roti pe călcâie şi, dintr-un salt lung 
şi silențios ca de felină, ajunse în spatele fetei; o apucă de-o mână, o roti şi 
o trase spre el, înclinându-i capul cu cealaltă, cufundată în zulufii lungi ai 


cefei şi, fără să scoată un cuvânt, îşi apropie buzele, unindu-le cu ale ei. O 
sărută lung, apăsat, mistuitor. Închisese ochii, vădit emoţionat şi tulburat de 
apropierea femeii iubite, abandonându-se sărutului. Răsuflarea îi devenise 
scurtă, precipitată, faţa îi pălise şi nările îi fremătau. Îi simţea în palmă 
inelele mătăsoase ale zulufilor ce i se încolăceau şi îi alunecau însufleţite 
printre degete şi nările i se umplură de parfumul pielii ei arse de soare; ar fi 
vrut să o ţină în braţe aşa pentru veşnicie sau să o absoarbă prin toţi porii, să 
o facă prizoniera sa. Se temea ca Amina să nu îl deteste pentru gestul lui. 
Nu lăsase niciodată impresia că ar nutri vreun alt fel de sentiment pentru ea 
decât o iubire fraternă, comună, nevinovată. 


Luată prin surprindere, tânăra nu schiţă la început niciun gest; se lăsă doar 
pradă plăcerii şi buzelor fierbinţi şi doritoare ale tânărului. Îi simţi pasiunea 
amestecată cu emoție şi se abandonă senzaţiei de dominare şi dor a 
bărbatului care-o săruta. Îi plăcea această capitulare în braţele lui 
fremătânde; se simţea iubită. Îşi simţea focul obrajilor, inima bătându-i într- 
un galop ameţitor şi fiori de plăcere furmicându-i cotropitor coapsele şi 
braţele într-un ritm de dute-vino. Îi înlănţui spatele cu braţele ca două liane 
tandre şi buzele-i cărnoase şi roz, catifelate petale de trandafir, acum de un 
roşu puternic, se cuibăriră senzual într-ale lui. Se îmbrăţişară minute bune, 
sărutându-se cu buze moi, frenetic, pe gură, pe faţă, pe ochi, pe frunte, 
simțindu-se unul pe altul, ascultându-se şi urmându-şi impulsurile inimii. 
Încet, patosul se mistui şi rămaseră mult timp înlănţuiţi, nemişcaţi, contopiţi 
unul într-altul, formând un singur trup, învăluiţi de o plăcută sfârşeală. Se 
desprinseră anevoios din strânsoarea tandră şi se priviră în ochi, cercetător 
şi adânc, de parcă acum se vedeau pentru prima dată. Fiecare ar fi dat un 
imperiu ca să ştie ce gândeşte celălalt. 


— Îţi mulţumesc că exişti în viaţa mea şi că ai ales să mergi cu mine în 
călătoria asta, Amina, îi spuse David în şoaptă, depărtându-se un pic şi 
lăsându-i zulufii să-i cadă liberi pe spate. Vreau să ştii că pentru mine este o 
mare bucurie să fim împreună în lerusalim. Şi nu cred că mai este nevoie să 
îţi spun ce simt pentru tine. O ţinea încă de o mână, mângâindu-i pielea 
moale cu degetele. Ar fi vrut să aibă puterea să o transforme într-un bulgăre 
de lumină, să şi-o cuibărească în suflet şi să o poarte cu el pentru totdeauna. 


—Nu ai de ce să îmi mulţumeşti, îi răspunse fata fâstâcită, roşind timid. 
Datorită ţie sunt acum aici, în acest univers cosmopolit care m-a fascinat 
dintotdeauna. Dacă tu n-ai fi acceptat să mă însoţeşti, ai mei nu m-ar fi lăsat 
în acest voiaj. Eu trebuie să îţi mulţumesc, îi spuse fata zâmbind. Cât despre 
sentimentele noastre, aş vrea să ne dăm timp, să avem răbdare să ne 
întoarcem acasă şi, mai ales, să nu te superi pe mine şi să gândeşti că sunt o 
capricioasă. Îi zâmbi ştrengăreşte şi îi aruncă „o ştampilă” pe obraz, ca 
atunci când erau mici, şi se precipită încurcată spre camera ei, dispărând ca 
o nălucă în spatele uşii. Era tot ceea ce avea curajul să facă. Dacă nu ar fi 
fost atât de timidă, l-ar fi acoperit de sărutări nebuneşti, frenetice, neostoite, 
l-ar fi sufocat cu prezenţa ei şi i-ar fi spus fericită că, în sfârşit, nopţile lungi 
în care suspina de dorul lui, cu convingerea că nu o va putea iubi niciodată 
altfel decât ca pe surioara mai mică, au luat sfârşit. 


Intrând în camerele lor, fiecare se prăvăli fericit în patul lui, cu gândul la 
celălalt. Amândoi stăteau cu mâinile şi cu picioarele depărtate de trup, 
trupul lor formând o stea. Rămaseră cu ochii aţintiţi în tavan, gândind 
fiecare că viaţa le-o luase înainte şi îi surprinsese pe amândoi nepregătiţi, 
deşi amândoi îşi doreau cu ardoare, de mult, de prea mult timp, să se 
întâmple aşa ceva. Adormiră într-un final, răpuşi de oboseală, dar simțind 
că aleargă printre nori, gândindu-se unul la altul, în felul său: David era 
nerăbdător să o vadă a doua zi, Amina, de ruşinea de a da ochii cu el, ar fi 
fugit în noaptea aia pe fereastră. 


Noaptea se făcu mai adâncă şi mai silenţioasă. În atmosfera încremenită a 
deşertului, în două camere alăturate de hotel, doar poveştile a două inimi 
îndrăgostite se mai auzeau, ca murmurul unei rugăciuni, încercând să 
comunice între ele pe limba lui Dumnezeu: iubirea. 


Capitolul VII 
Gustul pâinii 


Dimineaţă senină şi însorită în Petra. Intâlnindu-se în sala micului dejun, cei 
doi prieteni se aşezară somnoroşi, aşteptându-şi cafelele deja comandate. 


— Cum ai dormit noaptea trecută? îl întrebă Amina. 


—Mă întrebi pentru că te interesează cu adevărat sau doar pentru că ştii că 
îmi face plăcere? o întrebă David. 


—Şi una, şi alta, îi răspunse fata. Imi e un somn de mor! Dacă nu ar fi 
trebuit să mai vizităm azi restul siturilor, aş fi stat bucuroasă în hotel. 


—Şi ce te împiedică să faci asta? Putem să ne odihnim astăzi la hotel, să 
vizităm cele câteva magazine de suvenire din Wadi Musa, care sunt mai 
degrabă nişte barăci, să nu te aştepţi să vezi cine ştie ce, şi să dormim, 
fiecare în patul lui, preciză zâmbind. 


—Ok, pot să spun că sunt mai relaxată, dacă privesc lucrurile din 
perspectiva asta, cu pauza de astăzi. Mulţumesc, se bucură Amina, 
prefăcându-se că nu observă joaca tânărului. 


—Nu ai pentru ce. Am făcut-o pentru mine, căci altfel ai fi fost toată ziua 
nervoasă şi obosită, îi spuse tânărul râzând. 


—Ce nesuferit eşti! îi şuieră Amina printre dinţi, ruşinându-se de chelnerul 
care le adusese cafelele. 


— Mulţumesc, îi întoarse replica David. Pot să îţi aduc ceva de mâncat şi de 
băut? De ce ai avea poftă? o întrebă, în timp ce se ridica de pe scaun, cu o 
farfurie în mână, pregătit să se ducă la bufet. 


—Eşti foarte gentil, dar prefer să îmi iau singură, pentru că nu ştiu ce au, nu 
cunosc mâncărurile şi atunci aleg după aspect sau instinct, îl lămuri tânăra. 
Şi de ce aveai doar o farfurie dacă intenţionai să iei şi pentru mine câte ceva 
de mâncare? îl întrebă Amina, ridicând sprâncenele a interogatoriu, ca un 
copil mic. 


—De ce mă întrebi? Ai fi vrut să îţi aduc două farfurii? o întrebă David, 
zâmbind din ce în ce mai amuzat. 


—Bineînţeles că nu, dădu Amina ochii peste cap a enervare, dar ai spus că 
te duci să iei de mâncare şi pentru mine şi mă aşteptam să te duci cu două 
farfurii. 


— Aveam doar o farfurie pentru că îţi aduceam mai întâi ţie, apoi luam o 
alta şi pentru mine. Mulțumită de răspuns? o întrebă David, dând şi el ochii 
peste cap, ca Amina. 


—Mda, mereu ai o replică pregătită. 


—Eşti fenomenală! râse bărbatul cu poftă; asta intentionam să fac, nu am 
inventat nimic. 


Adora mina asta de copil alintat, mofluz şi obosit şi uneori se întreba cum 
de avea atâta răbdare cu ea? Şi tot el îşi răspundea: pentru că o iubea. 


La rândul ei, şi Amina adora jocul ăsta de-a şoarecele şi pisica şi se 
complăcea în rolul de copil răzgâiat, născut doar ca să îi fie îndeplinite 


dorinţele. 


Şi amândoi iubeau complicitatea aceasta în joc, doar pentru simplul fapt că 
simțeau amândoi unde să se oprească, să nu devină plictisitor şi nesuferit 
pentru celălalt. 


Amina se îndreptă spre partea de brutărie-patiserie a bufetului, iar David 
începu din coltul opus al sălii de mese. 


Tânărul îi spusese că, prin părţile astea, ar putea gusta o pâine specială, 
dospită, făcută cu smochine şi nuci, după o reţetă veche de mai bine de 
2000 de ani. Era atât de curioasă ca să îi afle gustul, încât, de cum o văzu, 
nu mai aşteptă să ajungă înapoi la masă şi frânse pe furiş o bucăţică dintr-o 
chiflă şi şi-o strecură în gură. Închise ochii şi se concentră la senzaţia pe 
care i-o dădea consistenţa dură a cojii coapte, spartă între dinţi, cu zgomot, 
ce îi lăsa un gust amar şi sec, de arsură de cuptor, urmată de moliciunea 
clisoasă a miezului cu aromă de grâu, amestecat cu dulceaţa smochinei 
uscate, acoperită de gustul înţepător şi astringent al uleiului iodat din micile 
fragmente de nuci; tot acest amalgam aromat îi exaltă simţurile şi îi antrenă 
o explozie de senzaţii gustative. „Ce straniu!”, se minună fata, „Mi se pare 
că are un gust uşor de recunoscut. Probabil că David a exagerat spunându- 
mi că doar prin părţile astea se mai găseşte reţeta asta veche a pâinii cu nuci 
persiene şi fructul regilor”. 


—Dar, oricum ar fi, e foarte gustoasă, nu am ce să-i reproşez, murmură 
uşor, vorbind cu ea însăşi. 


—Cred şi eu că îţi place; toţi ceilalţi au preţuit-o. Tu mai rămăseseşi, 
singura care nu o gustase. Eu am plămădit-o din grâul recoltat de mine anul 
trecut şi am copt-o în cuptorul mare de pâine, al satului. 


Amina rămase în acea poziţie cu ochii închişi, nemişcată, încetând să mai 
mestece, preţ de câteva secunde, după care înghiţi ce avea în gură şi, având 


o presimţire, începu să deschidă ochii uşor, ridicând pleoapele precaut, cu 
încetinitorul. Se uită cu atenţie la tânărul de lângă ea, aproape studiindu-l: 
avea în jur de 30 de ani, păr castaniu închis, cârlionţat şi până la umeri, 
zulufi la urechi, ca toţi evreii, barbă, ochi căprui, buze subţiri, faţă prelungă 
şi purta o cămaşă ce îi ajungea la glezne, de culoare maro. 


Băiatul continuă să-i vorbească, neluând în seamă expresia ei semiperplexă: 


—Nu degeaba mi se spune Iuda Tadeul Agricultor. Anul trecut, bogată 
recoltă am mai avut. Anul ăsta, doar Domnul ştie pe unde om mai fi la 
vremea recoltelor?! se întrebă retoric şi se depărtă de masă, în timp ce se 
apropia un alt bărbat îmbrăcat cam la fel şi care, ca şi celălalt, părea că vrea 
cu tot dinadinsul ca femeia să îl bage în seamă şi să vorbească cu el. 


„M-am întors din nou în urmă cu 2000 de ani”, îşi spuse Amina. „Trebuie 
să fiu atentă cum vorbesc”, se încurajă fata, străduindu-se să îşi compună o 
mimică cât mai firească. Dar nu termină de gândit, că bărbatul de lângă ea 
începu să-i vorbească cu un ton destul de vehement şi oarecum acuzator, cu 
voce neaşteptat de ridicată, aproape strigând ca să audă toţi cei din sală: 


—Soră, ştim că Mântuitorul te-a iubit mai mult decât pe alte femei. Spune- 
ne, aşadar, cuvintele Mântuitorului, cele pe care ţi le aminteşti, cele pe care 
le cunoşti, iar noi nu le cunoaştem; cele pe care nici măcar nu le-am auzit. 
Spune-ne câteva din ceea ce ţi-a spus El”, îi vorbi bărbatul cu aerul unuia 
care îi cere socoteală şi o mustră pentru proastă purtare. 


Toţi bărbaţii din acea sală, căci erau numai bărbaţi în afară de ea, se 
strânseră în cerc, în jurul celor doi, rămaşi în mijloc ca doi protagonişti într- 
un ring de lupte. Bărbatul era din ce în ce mai mânios şi îi agita şi pe cei de 
pe margine urlând şi gesticulând, îndemnându-i la un soi de revoltă la 
adresa femeii. 


——Petru, fratele meu, ce crezi atunci? Crezi că am inventat-o în inima mea 
sau că mint despre Mântuitorul? se apără cu tenacitate femeia. Ceea ce este 
ascuns vouă eu vă voi arăta, căci aşa am promis Invăţătorului. 


— Învățătorul a vorbit într-adevăr cu o femeie fără ca noi să ştim? Trebuie 
să ne întoarcem, să ne coborâm cu toţii şi să o ascultăm pe ea, o femeie? îi 
întrebă pe ceilalţi, cu o grimasă de greață şi dispreţ şi arătând cu degetul 
spre ea; apoi se întoarse spre tânără şi o întrebă încruntat şi incriminatoriu, 
măsurând-o cu privirea de sus în jos: Te-a preferat nouă? 


In apărarea ei, Levi, zis şi Iuda Tadeul, îl înfruntă cu o voce moderată care 
îndemna la calm, bunătate şi înţelegere: 


—Petre, ai fost întotdeauna uşor şi iute de mânie. lar mânia ta, ştim cu toţii, 
că este aprigă şi necruțătoare. Acum o consideri pe ea adversara ta. Dacă 
Mântuitorul a făcut-o demnă de El, cine sunteţi în adevăr voi, s-o 
respingeţi? Desigur, Mântuitorul o cunoaştea bine. De aceea, a iubit-o mai 
mult decât pe noi; probabil că a meritat. Eu nu judec deciziile Lui. Şi ar 
trebui şi voi să faceţi la fel şi să plecaţi urechea la ce spune ea. Poate ar 
trebui să o ascultăm şi pe ea, aşa cum l-am ascultat pe Petre, să vedem ce 
are de zis! îi sfătui Levi, doritor să calmeze spiritele. Era un tânăr în jur de 
25 de ani, cu faţa mai mult prelungă decât rotundă, păr creţ, castaniu-roşcat, 
nas ascuţit, ochi rotunzi, căprui, blajini ca şi vocea. 


Auzind murmure printre ceilalţi şi voci aprobatoare la îndemnul îngăduitor 
al lui Levi şi simțind că acele puţine vorbe ar putea să îi tragă de partea 
Magdalenei, Petru repetă încă o dată acuzele, cu şi mai mare violenţă: 


—A vorbit într-adevăr despre aceste lucruri unei femei şi nu a fost deschis 
cu noi? Ne obligă cu adevărat acum să o ascultăm? lisus a preferat-o pe ea 
în locul nostru. Minunat! Vom avea învăţător-femeie....... — tună bărbatul, 
uitându-se încruntat, ameninţător la ea şi cerând insistent, din priviri, 
aprobarea celorlalţi. 


—Spuneţi că spun lucruri pe care mi le-am inventat eu sau că mint despre 
Domnul meu? îi întrebă la rândul ei Magdalena, uitându-se pe rând în ochii 
fiecăruia. Vă înşelaţi amarnic şi e păcat să vă-ndoiţi de judecata şi hotărârea 
Lui şi adevăr grăiesc când vă spun că Petru a fost înștiințat de Învățător că 
eu vă voi fi îndrumător la început, pentru o vreme; în adevăr, ştiu taine pe 
care voi nu le cunoaşteţi, dar vi le voi face eu ştiute, încercă femeia să le 
domolească pornirile de ură. Aşa Maestrul mi-a lăsat însărcinare. Vă rog să 
m-ascultaţi cu inima, nu cu o minte tulburată de necaz, mânie şi invidie. 
Acum poate că vorbeşte frica din voi şi durerea că suntem nişte oi fără 
păstor, dar trebuie să găsim putere şi inspiraţie în inimile noastre şi sprijin 
în rugăciunile către Dumnezeu, să ne lumineze mersul mai departe. 


—Ptiu, auziţi, ne va face ea ştiute tainele Domnului! pufni Petru cu mânie, 
scuipând la picioarele ei. A vorbit în secret cu o femeie înaintea noastră şi 
nu în mod deschis. Trebuie să ne schimbăm părerea şi să o ascultăm pe ea? 
Poate a pus-o înaintea noastră! Şi cum vei vrea să fii Apostol al apostolilor 
pentru o vreme? o interogă din nou Petru, încercând să îi imite vocea 
subţire, feminină. 


—Om făţarnic şi prefăcut eşti, Petru! Amândoi ştim prea bine că Învățătorul 
nu ţi-a ascuns ce voia să lase-n urmă, după plecarea Lui, deşi nu ai crezut că 
ne va părăsi, izbucni Magdalena, urlând înfuriată peste măsură, puternic şi 
autoritar. Şi dând ocol cercului de bărbaţi, ca să-i privească demn, din nou, 
în ochi pe fiecare, le spuse: 


—Ascultaţi-mă bine, căci cuvintele Invăţătorului nostru către Petru astea au 
fost: 


„O voi călăuzi astfel încât s-o faceţi bărbat, pentru ca ea să devină un spirit 
viu egal cu voi bărbaţii, preoteasă a religiei mele. Pentru că orice femeie cu 
inima curată care devine bărbat va intra în Împărăţia Cerurilor. Îi voi întinde 
mâna, să o ridic la mine, şi vă voi arăta cum că fără puterea feminină, 


puterea masculină nu ar exista. Ea va primi de la mine o revelaţie pe care v- 
o va împărtăşi la timpul ei. Ea este mărturia religiei noastre creştine. Este 
cea care va arăta tuturor că femeia este egală cu bărbatul ei şi una cu el. 
Este cea care va mărturisi iubirea şi compasiunea, şi iertarea, cea care vă va 
călăuzi o vreme de-nceput, când eu n-am să mai fiu.” 


Recunoaşte lor acum că Domnul Meu ţi-a spus toate astea, om plin de 
duşmănie şi necaz! Milă îmi e de tine, căci ura ta pentru femei fiară-nrăită 
te face şi demon răzvrătit. Tu n-ai venit pe lume tot din pântecele unei 
mame? De ce ne ponegreşti cu-atâta duşmănie? Nu înţeleg, de ce? tună 
femeia din toţi rărunchii către Petru, apropiindu-şi faţa de a lui şi 
sfredelindu-l adânc, cu privirea ei de un verde tăios. 


Apoi se adresă tuturor bărbaţilor de-acolo: 


—Nu vă mai plângeţi de blândeţea cu care El mă-nconjura. E normal, căci 
sunt femeie şi-s mai slabă, iar puterea şi inteligenţa voastră atunci se vede, 
când ne ajutaţi să ne ridicăm până la voi; dar facem şi noi lucruri acolo unde 
voi sunteţi neputincioşi, pentru că aşa a lăsat Dumnezeu orânduială pe 
Pământ. Noi, femeile, dăm viaţă, naştem copii şi, prin urmare, suntem viaţă, 
suntem viitorul, vă ducem stirpea mai departe şi, fără noi, viaţa n-ar merge 
înainte şi, fără noi, nici voi nu v-aţi mai fi născut pe lumea asta; căci îmi 
închipui că şi pe voi tot nişte mame v-au făcut, nu nişte capre. 


Da, puteţi să strigaţi lumii fără teamă, să se-audă pân” la Roma şi chiar mai 
departe de ea căci nu greşiţi voi dacă spuneţi toate astea, pentru că-i purul 
adevăr: „lisus a iubit-o pe Maria Magdalena mai mult decât pe ceilalţi 
discipoli, pentru că a meritat şi pentru că l-a înţeles, şi pentru că l-a iubit 
mai mult decât pe sine însăşi.” 


Se lăsă o linişte mormântală şi, deşi erau multe suflete agitate în cameră, 
atmosfera părea îngheţată. In mijlocul cercului rămăsese doar Magdalena, 
dreaptă ca o lumânare, cu faţa albă şi ochii verzi sfârâindu-i sub frunte, atât 


de sfredelitori, ameninţători şi poruncitori, încât niciunul dintre apostoli nu 
îndrăznea să o privească. Îi privea pe rând pe fiecare, gândindu-se că îi 
cunoştea de câţiva ani şi că între timp îi deveniseră ca fraţii, care din când 
în când se mai şi ceartă. 


Deodată, unul dintre ei, cel mai în vârstă, puse un genunchi în pământ, 
plecându-şi capul fără nicio vorbă; încet, pe rând, toţi cei prezenţi îi urmară 
exemplul, până când întreg cercul de bărbaţi ajunse să se închine la 
picioarele ei. Femeia continuă domol, cu glasul calm şi resemnat, ca după 
trecerea unei furtuni: 


— În curând, Duhul Sfânt va coborî peste noi, ne va potoli inimile şi ne va 
linişti minţile şi vom primi o putere. Binecuvântaţi şi iubiţi să fiţi în numele 
Domnului nostru lisus Christos! Voiam ca toate astea să fie departe de 
mine, căci urăsc cearta şi ura şi pizma, dar înţelegeţi că nu a fost voia mea, 
ci voia Sa a fost, să vă fiu îndreptător pentru o vreme. Mi-a spus ca astăzi să 
vă spun doar atât, continuă să le vorbească cu voce aşezată, blândă, în care 
se simţea o mare iubire şi compasiune: 


„Dumnezeu este doar iubire şi bunătate. El nu judecă şi nu pedepseşte. 


Să nu vă mai fie frică de iad, căci nu există decât în minţile oamenilor care 
l-au inventat şi vorbesc despre el, ca să vă ţină în frică şi supunere. Orice 
faceţi, să faceţi din toată inima ca pentru Domnul, nu ca pentru oameni, şi 
cum tot ce aţi primit de la Mine aţi primit gratuit, vă spun tot aşa să şi daţi, 
fără să cereţi nimic în schimb. 


Nu răspundeţi măsurii cu măsură, ci răspundeţi răului cu bine şi iubire, căci 
ceea ce semănaţi, aceea se va întoarce asupra voastră. 


Toţi oamenii, bărbat sau femeie, indiferent de culoarea pielii, a neamului 
sau a religiei, sunt Fii ai Celui Prealnalt, egali între ei şi egali în faţa Tatălui. 


Să nu vă îndoiţi niciodată că Dumnezeu trăieşte în voi. 


Există putere în Numele Domnului; în numele Lui poţi să îi iubeşti pe cei ce 
nu te iubesc, ba chiar şi pe cei care îţi fac rău. 


Să nu construiți biserici grandioase, căci Dumnezeu nu are nevoie de fala 
voastră. El e măreț şi fără de ea, şi gloria Lui creşte odată cu iubirea, 
bogăţia şi smerenia inimilor voastre, nu cu aurul palatelor bisericeşti. 


Am venit aici să vă învăţ iubirea, căci voi toţi din iubirea şi mila celorlalţi 
sunteţi rânduiţi să trăiţi, până la împlinirea sorții. Să vă iubiţi unii pe alţii 
aşa cum v-am iubit eu pe voi şi cu toţii să dăruiţi iubire oamenilor, căci ea e 
singura care ne poate mântui. Mântuirea vine din dragoste, nu din suferinţă, 
deci iubiţi din inimă, căci atunci când vă simţiţi inima plină de iubire să ştiţi 
că Acela este Tatăl. 


Să fiţi mereu cu Dumnezeu în gând şi în inimă, căci doar aşa veţi face fapte 
curate şi ce vă spun eu la întuneric, voi să spuneţi la lumină! Să nu vă fie 
frică, căci voi fi mereu cu voi, pe oriunde paşii vă vor purta. Aşa să vă ajute 
Dumnezeu! Amin!” — îşi încheie Maria cuvântul purtat de la lisus spre 
ceilalţi apostoli. 


Stătea demnă şi dominatoare în mijlocul cercului de bărbaţi îngenuncheaţi, 
care o ascultau cu capul plecat. Îi privea pe rând, cu compasiune, cum 
stăteau ca nişte miei la tăiere, şi i se făcu dintr-odată atât de milă de ei, încât 
ar fi vrut să îi îmbrăţişeze pe fiecare, să le sărute fruntea-ngândurată, să îi 
strângă la piept şi să le spună că Învățătorul va veni curând, din nou, printre 
ei, ca să-şi ia rămas bun şi să spună fiecăruia în ce colţ de lume să purceadă. 
Îi părea rău că a trebuit să tipe şi să îi certe ca pe nişte sălbatici şi- 
îndărătnici, să ridice glasul ca să se facă ascultată. Şi nici aşa nu era sigură 
că reuşise să ajungă la inima lor, ca să îi convingă. Se ruga ca toată 
strădania ei să le fi fost măcar un pic de folos, căci nu voia să îşi 
dezamăgească Maestrul şi să nu îşi fi ţinut promisiunea faţă de el. 


Avea fruntea plină de broboane calde şi simţea o febră ce-i urca din vintre 
şi-i tulbura privirea. Un cerc de fier rece îi strângea tâmplele şi o făcea să-şi 
simtă capul pulsând în ritmul inimii. Atmosfera devenise fierbinte, 
irespirabilă şi apăsătoare şi avea o senzaţie de sufocare şi leşin. Lumina 
începea să devină tot mai slabă şi simţea în gură un gust metalic şi înţepător. 
Toate chipurile începură să se învârtă în jurul ei şi se simţea ca într-un 
carusel, ce căpăta viteză din ce în ce mai mare şi, devenind conştientă că va 
leşina, se sforţă să îşi folosească ultima fărâmă de energie ca să strige după 
ajutor, după care se prăbuşi inconştientă pe podeaua rece a sălii. 


David auzi o bufnitură şi văzu lume agitându-se şi fugind spre colţul opus al 
sălii, adunându-se în jurul cuiva. O căută instinctiv din priviri pe Amina şi, 
nezărind-o pe nicăieri, îl străfulgeră gândul că s-a întâmplat ceva cu ea şi se 
repezi în mulţimea adunată în cerc, făcându-şi loc printre oamenii care se 
înghesuiau să se uite. Era într-adevăr ea, căzută fără simţiri pe podeaua 
restaurantului, cu cioburile unei farfurii sparte alături şi o bucăţică de pâine 
alunecată din mână. 


—Vă rog să-mi faceţi loc! îi îndepărtă David energic pe privitorii lipsiţi de 
iniţiativă, ajungând dintr-un salt lângă fată. Mă îngrijesc eu de-acum, îmi 
trebuie un pahar cu apă rece! le ceru câtorva chelneri pe care îi văzu printre 
curioşi, în timp ce o cerceta pe Amina în grabă, atent şi concentrat, ca să 
vadă dacă îşi rupsese ceva în cădere. Mulţumesc, e totul în ordine! le spuse 
hotărât celorlalţi, privindu-i pe rând, ca să le dea de înţeles că nu îi dorea 
acolo, spectatori inutili şi incomozi, care nu făceau decât să îi ia aerul. 


O luă în braţe şi o aşeză cu grijă pe o canapea de pe terasă, pe care 
personalul hotelului aranjase pentru design mai multe perne, pe care acum 
tânărul le folosi ca să îi facă un aşternut cât mai confortabil celei care avea 
nevoie de îngrijire. 


Din obişnuinţă, îi aranjă zulufii rebeli în jurul feţei, aşa cum făceau toţi ai 
casei de când era micuță. 


li răcori faţa cu câţiva stropi de apă rece, îi măsură pulsul, îi controlă 
respiraţia şi, văzând că erau regulate, aşteptă cu răbdare lângă ea, să se 
trezească, rugându-se să fie totul în regulă. 


După câteva minute de aşteptare, care lui David i se părură ani, Amina 
deschise ochii şi dădu să se ridice dintre perne. 


—Ce faci? o blocă David cu o mână, obligând-o să se întindă la loc pe 
canapea. Ai leşinat în faţa bufetului şi te-am adus aici. Probabil că e din 
cauza oboselii; dar acum vei rămâne pe canapeaua asta, confortabil, şi eu îţi 
voi aduce de mâncare, ok? — îi vorbi ca un părinte autoritar. Amina era o 
fire independentă şi, ca să facă ceva, trebuia să fii hotărât, precis şi fără 
echivoc, pentru că vâna momentele de slăbiciune asemenea copiilor mici, 
ca să se revolte. Norocul lui David era că o cunoştea bine şi ştia când să 
insiste şi când nu. 


—Da, m-am simţit rău aşa, dintr-odată, dar îmi amintesc că, înainte de a 
cădea, am tipat la mai mulţi oameni, nu îmi amintesc de ce, dar sper cel 
puţin să nu mă fi făcut de râs sau să fi reuşit măcar să-i conving, ha hahaha, 
râse cu poftă, „cu gura până la urechi”, cum îi spunea buna Ada când era 
micuță şi zâmbetul îi acoperea toată faţa, încât i se vedeau numai ochii 
sclipind ca două smaralde şi dinţişorii mici ca un şirag de perle. Acum nu 
vreau decât să stau cu tine şi să nu mă gândesc la nimic, îi spuse Amina, 
aşezându-se mai comod pe canapea, cuibărită confortabil între perne. 


—Acum chiar că îţi aduc ceva de mâncare. De azi-dimineaţă ne chinuim să 
mâncăm ceva şi nu mai apucăm, îi spuse David ca să o înveselească. Pot să 
aleg eu ce să mănânci acum? Şi, pentru prânz, vei alege tu, ca să fim chit. 


— De acord, se mobiliză tânăra. 


David plecă spre restaurant şi Amina rămase cuibărită în moliciunea 
pernelor de pe canapea, încercând pentru moment să se relaxeze şi să îşi 
golească mintea de gânduri. Avea tot timpul din lume să încerce să îşi 
amintească ce i se întâmplase. 


Capitolul VIII 
Atingerea 


După ce Amina se simţi pe deplin recuperată, în restul zilei, cei doi rătăciră 
prin micile magazine de suvenire din Wadi Musa, se opriră să vorbească cu 
comercianţi disponibili, care aveau timp de pierdut cu doi turişti vorbăreţi şi 
curioşi, luară prânzul la un restaurant tradiţional, sărăcăcios şi perimat, ce 
părea mai degrabă un şopron, şi ajunseră la hotel pe înserat, obosiţi şi 
prăfuiţi, cu rucsacurile pline de mici suvenire pentru toţi prietenii Aminei. 


In timp ce parca, David se gândi să îi spună fetei programul pentru 
următoarele două zile: 


— Vreau să îţi spun itinerariul la care m-am gândit. Te rog să nu mă 
întrerupi şi să ai răbdare să asculţi totul până la capăt. Aşadar, mâine 
dimineaţă plecăm cu jeepul într-o excursie în deşertul muntos Wadi Rum, 
care sunt sigur că te va impresiona în mod deosebit pentru frumuseţea lui 
inedită; deşertul pare de pe altă planetă. El naşte din albia unui fluviu care 
curgea pe acolo acum câteva milenii şi care, secând, a lăsat în urma lui un 
nisip roşu amestecat cu rocă granitică. Acolo se fac nişte fotografii 
fantastice. Noaptea putem dormi în corturile beduinilor, care sunt foarte 
ospitalieri, iar a doua zi facem o plimbare de două ore cu mongolfiera, aşa 
încât vom vedea deşertul într-o panoramică excepţională. Seara ne 
întoarcem aici. Ce spui? o întrebă David entuziast. 


—De acord, tu cunoşti locurile, deci nu pot decât să mă conformez, 
comandante! se grăbi Amina să aprobe planul de divertisment. 


În holul hotelului îi întâmpină proprietarul cu un surâs cordial şi le spuse că 
Noach îi aşteaptă de ceva timp în biblioteca de la primul etaj al clădirii. 


—Sunt încântat că ai venit după noi! îl întâmpină David şi îl îmbrăţişă 
bucuros, deschizând larg uşile grele de lemn masiv ale bibliotecii. Ce vânt 
te aduce prin părţile astea, străine? 


—Bună seara, copii! îi salută Noach, îmbrăţişându-i pe rând. Adevărul este 
că am puţină treabă prin părţile astea, dar, din păcate, am nevoie deo 
călăuză şi trebuie să o aştept ca să ajungă aici. Sunt şi sub presiunea 
timpului, dar chiar nu am ce să fac. Unica persoană care mă poate ajuta este 
la o depărtare de o zi de mers cu maşina, aşa că nu pot decât să aştept şi să 
mă rog să ajungă aici sănătos. 


—Dar de unde vine? Nu putem să mergem noi spre el? întrebă David, 
încercând să îşi ajute prietenul. 


—Din Cairo, dar e mai complicat decât crezi, îi răspunse Noach laconic. 


—Nu înţeleg despre ce e vorba. Fii mai explicit, îl rugă David. Aş putea să 
îţi fiu de folos în vreun fel? În era internetului şi a celularelor, tu ai nevoie 
de o călăuză, ca acum 1000 de ani!? se minună tânărul, uitându-se pe rând 
când la Amina, când la Noach. 


— Viaţa reuşeşte să ne surprindă şi să ne facă să ne simţim mici, chiar dacă 
stăpânim tehnologii sofisticate. Vedeţi? Asta nu reuşesc oamenii să 
înţeleagă; noi suntem puternici atât timp cât avem ştiinţa la îndemână. Dar 
atunci când ea devine neputincioasă, şi noi devenim la fel, căci, fără ea, am 
ajuns să valorăm nimic, cine ne mai sprijină? Cred că trăim o eră de mari 
transformări, unde se va alege grâul de neghină. Vă explic imediat de ce 
sunt aici. Dar nu vreţi să mergem la restaurant să vorbim? Sau mai bine 
urcați să vă schimbaţi întâi, iar între timp eu vă aştept la bar. Îmi va ţine 
companie prietenul meu Jordan, cu care nu m-am mai văzut de cel puţin doi 
ani, aşa că avem ce să ne povestim. Rezerv eu o masă de trei persoane. Ce 
părere aveţi? le propuse bătrânul, uitându-se pe rând la fiecare. 


—Ce zici, Amina, de propunerea lui Noach? Eu sunt de acord, aprobă 
tânărul însufleţit. 


—Şi eu, se conformă rapid Amina. 


— Atunci, pe mai târziu, copii! le spuse Noach şi se îndepărtă sprinten, cu 
un soi de bucurie interioară pentru ceea ce i se întâmpla sau urma să i se 
întâmple. 


În seara aceea, Noach avea o energie şi o bună dispoziţie molipsitoare. Nu 
era nicidecum bătrânul călugăr din curtea Catedralei pe care l-a cunoscut 
Amina, omuleţul de statura unui copil, cu ochii umeziţi de dor, care îşi 
frământa nerăbdător mâinile, emoţionat peste măsură, aşteptând cu 
înfrigurare să îşi îmbrăţişeze „fiul rătăcitor”. Părea un turist în jur de 60 şi 
ceva de ani, îmbrăcat şi încălţat lejer, cu o geantă de voiaj aruncată 
nonşalant pe spate, cu un fizic filiform, agil, încrezător şi optimist, lăsând în 
urma sa o dâră subtilă de parfum cu iz lemnos, de santal amestecat cu 
tămâie; pielea arămie, arsă de soare şi de vânt, şi aerul degajat îl făceau să 
pară un turist de peste ocean, pregătit să urmeze cu conştiinciozitate toate 
traseele turistice din zonă, să îşi asalteze cu întrebări călăuza, să umple 
memoria unui telefon cu instantanee originale şi peisaje de neuitat şi să 
cheltuie o grămadă de bani pe nimicuri netrebuincioase şi mici amintiri 
zonale. Nici ochelarii negri şi cu rame groase nu îi mai trădau provenienta 
ecleziastică. Era o cu totul altă persoană; parcă părea chiar mai înalt şi îi 
dispăruse şi gârboveala aceea de om bătrân. Amina se gândi că dacă l-ar fi 
întâlnit acum pe stradă ar fi făcut încă una dintre gafele ei magistrale, 
trecând pe lângă el fără să îl salute. 


Tinerii urcară în camerele lor şi, într-o jumătate de oră, erau deja înapoi în 
holul hotelului, reîmprospătaţi, primeniti şi înfometați. Îi găsiră pe Jordan şi 
pe Noach vorbind de vieţile lor, de când nu se mai văzuseră, în faţa a două 
pahare încă pline, uitate pe bancul barului. Jordan povestea gesticulând şi 
Noach asculta cu răbdare, zâmbind şi comentând la ceea ce îi spunea 
tânărul. 


Amina şi David se aşezară la masa rezervată lor, aşteptând cuminţi să li se 
alăture şi Noach, după ce încheia conversaţia cu mai tânărul lui prieten. 


După ceva timp, Noach se precipită spre ei, mustrându-i: 


—De ce nu mi-aţi spus că sunteţi deja aici? Mă aşteptaţi de mult? Dacă nu 
vă vedea Jordan, aş fi stat cu el mult şi bine la povestit. Comandăm? Îmi e o 
foame de lup, le spuse şi chemă chelnerul, fără să mai aştepte răspunsurile 
tinerilor, presupunând că erau la fel de înfometați ca el. 


—Sunt nerăbdător să ştiu de ce ai venit până aici, îi spuse David, după ce 
chelnerul plecă cu comanda. 


— Păi, lucrurile stau cam aşa, începu Noach să-şi lămurească prietenii. 
Acum câteva zile, m-a sunat un prieten şi mi-a povestit că a intrat în posesia 
unui manuscris antic, unic, despre care se spune că ar fi unul dintre cele 
găsite în grotele de la Khirbet Qumran. Şi voia să ne întâlnim ca să mi-l 
arate şi să-i spun ce cred despre autenticitatea lui, înainte de a-l trimite la 
analiză. Prietenul meu locuieşte la Aqaba, aşa că azi-dimineaţă am pornit 
spre el, urmând să ne întâlnim spre seară în portul oraşului, deoarece şi el 
trebuia să ajungă de la Cairo, unde era, când m-a sunat, cu treburi de 
serviciu. Narmer, căci aşa se cheamă, are o afacere cu cai şi, pentru că 
tocmai cumpărase câţiva din Cairo, îi transporta la Agaba. Ajunsesem la 
Aqaba de ceva timp, când mă sună şi îmi spune că va întârzia câteva ore 
bune, poate chiar o zi, pentru că a avut probleme cu maşinile ce transportau 
caii, dar că a intervenit şi o altă problemă, ceva mai serioasă şi chiar mai 
delicată, şi mă roagă să îl ajut. Soţia lui iordaniană, care se trage dintr-un 
trib de păstori beduini, tradiţionalişti, crescători de capre şi cămile, are o 
rudă îndepărtată cu o gravă problemă de sănătate. Ei sunt nomazi, stau în 
cea mai mare parte a anului în grotele din deşertul Wadi Rum şi, cum 
tradiţia lor interzice absolut progresul tehnologic, nu au celulare şi, chiar 
dacă ar avea, ştiu că nu prea există acoperire. Dar povestea nu se opreşte 


aici, pentru că ar fi destul de simplă; între membrii acelei familii au existat 
certuri, pentru că de când s-a îmbolnăvit tânărul sau tânăra bolnavă, că nu 
înţelesese nici el prea bine dacă e băiat sau fată, a refuzat de la început orice 
tratament şi acum trei zile, certându-se cu familia, a fugit nu se ştie unde. 
Coincidenţa face ca în aceste zile să fi vorbit cu Narmer mai des şi el s-a 
gândit la mine, cum că aş fi una dintre puţinele persoane care s-ar încumeta 
să caute pe cineva în deşert. Mi-am zis în sinea mea: „Slavă Domnului, că 
nu trebuie să cotrobăim prin Sahara, căci, în comparaţie cu acela, deşertul 
de aici este de mărimea unui şerveţel”, mă rog, aşa e viaţa, surprinzătoare. 
Nu putea şti când va ajunge la Aqaba şi de aceea eu am preferat să vin aici, 
la voi, iar cu el am stabilit că atunci când va fi la o depărtare de două ore, să 
mă anunţe, astfel încât eu să plec înspre el şi să ne întâlnim în oraş, la locul 
stabilit; de acolo, vom pleca împreună cu o maşină de teren, în „căutarea 
beduinului pierdut”, îşi încheie Noach explicaţia. 


—Dacă nu ar fi fost vorba de un fugar, am fi putut să „măturăm” deşertul cu 
jeep-urile, dând semnale luminoase sau claxonând până când s-ar fi făcut 
simţit, încercă Amina să dea o soluţie. Doar că aşa, chiar dacă ne aude sau 
ne vede, nimeni nu va sări bucuros în faţa maşinii, multumind providenţei. 


—Nu avem ce face, trebuie să aşteptăm măcar până la ivirea zorilor, spuse 
Noach, şi îi invită din priviri să mănânce. Poftiti, sunteţi invitaţii mei, copii, 
poftă bună! 


Amina se gândea la vârsta pe care o putea avea persoana suferindă şi începu 
să sufere şi ea dintr-un soi de premoniţie solidară, închipuindu-şi că ar putea 
fi un adolescent sau un tânăr apropiat de vârsta ei. „Doar ei pot face nebunii 
ca asta, din prea mult orgoliu.” 


„—Amina, lasă glumele şi vino acasă!”, îşi aminti vocea autoritară şi 
nervoasă a tatălui ei la telefon, cu care avusese o discuţie în contradictoriu 
când le spusese că vrea să aleagă Jurnalismul şi nu Conservatorul. 


Iniţial, dialogul începuse sub forma unui exerciţiu de gândire pentru părinţii 
ei, de genul „Ce ar fi dacă aş opta pentru o altă facultate în locul 
Conservatorului?!”, spus de copilul de 17 ani, cu un aer cât se poate de 
inocent şi întâmplător, într-o liniştită şi patriarhală dimineaţă de duminică în 
familie. Bunica Ada era plecată la Herculane, la băi, aşa că erau doar ei 
acasă. Părinţii Aminei îi cerură să le argumenteze alegerea, în timp ce 
alegerea lor nu mai trebuia argumentată; Amina avea deja un loc de 
studentă la Conservator, pentru activitatea sa de pianistă în Orchestra 
Filarmonicii Române. „De unde toată această pasiune?”, o întrebaseră ei, 
oamenii a căror casă era tapetată cu kilometri întregi de cuvinte tipărite: 
opere integrale clasice, memorii, romane, atlase, albume, reviste, 
enciclopedii, manuscrise, manuale, dicţionare. Amina considera întrebarea 
retorică şi se simţi ofensată pentru faptul că ei nu ştiau până la vârsta asta că 
ea preferase întotdeauna cărţile unui pian pe care l-a tratat ca pe o plăcere 
nevinovată, dar nicidecum ca pe o pasiune de-o viaţă. Fugise în mansarda 
casei lui David, acolo unde se ascundea de mama ei ori de câte ori ardea de 
nerăbdare să afle sfârşitul unei cărţi, iar profesoara de pian ţinea morţiş să-şi 
termine solfegiile. Era micul lor secret, pe care niciunul dintre ei nu l-ar fi 
divulgat nici dacă ar fi trebuit „să înghită smoală”. Aşa îl pusese pe David 
să jure că va păstra secretul, după ce o descoperise acolo la vârsta de 8 ani. 
Făcuse şi o incantaţie, ca să îl pecetluiască cu ajutorul unei formule magice. 


— Vin acasă doar dacă mă lăsaţi să fac ce vreau, îi ameninţase la telefon cu 
voce tensionată. 


—Amina, nu cred că eşti în postura să pui condiţii, dar oricum ştim cu toţii 
că vei face ceea ce îţi va spune inima. Nouă ne pare rău doar pentru că 
suntem de părere că îţi iroseşti talentul, dar dacă tu eşti fericită aşa, probabil 
că vei reuşi să scrii la fel de bine cum cânţi la pian sau poate chiar mai bine, 
cine poate şti? se consolă tatăl singur. 


— Mulţumesc, dar tot sunt supărată pe voi, îi reproşă Amina cu voce de 
copil. Vin acum. 


— Vine? Ce ţi-a spus? îl întrebă mama frângându-şi mâinile, îngrijorată de 
copila lor impulsivă şi încăpăţânată. 


— Ajunge în 5 minute. Uită-te pe fereastra din spate, de la bucătărie, că 
trebuie să treacă prin golul acela din tufişurile vecinilor. 


—Dar tu de unde ştii? Unde era? îl iscodi mama la fel de tulburată. 


—Pfiu, parcă tu nu ştii că se ascunde de mică în mansardă, la David! se 
miră tatăl, convins că ştia şi ea la fel de bine ca el. Pun pariu că, atunci când 
a descoperit-o acolo, l-a pus să jure că nu spune nimic şi cred că i-a şi 
pecetluit promisiunea cu vre-o vrajă din basmele acelea arabe pe care le 
citea toată ziua, hahaha.” 


— Trebuie doar să sperăm că noaptea asta va fi un sfetnic bun, adăugă şi 
David, şi începură să mănânce în tăcere, reflectând cu toţii la povestea 
beduinilor şi căutând în minte soluţii viabile. 


După cină, urcă fiecare în camera lui, fără să mai discute prea mult pe tema 
asta. 


Noach nu avea somn deloc; se gândea cum ar putea să îi fie mai de ajutor 
prietenului lui şi să îşi uşureze căutarea. Îşi aprinse câteva lumânări 
parfumate, se aşeză pe podea într-un con de umbră în poziţia lotusului, 
închise ochii, făcu câteva cicluri respiratorii profunde şi începu să se roage. 
Ştia că rugăciunea îi va aduce starea de relaxare şi de concentrare în care 
poate avea viziuni din ceea ce se va întâmpla mâine sau măcar frânturi de 
imagini care să-i aducă informaţii în plus şi să le uşureze situaţia. 


Rămase nemişcat, ca o statuie de ceară, într-o aparentă stare cataleptică, de 
meditaţie profundă. Odată cu practica, căpătase abilitatea de a intra 
instantaneu în starea de meditaţie, în care mintea se linişteşte, tace, pentru a 


lăsa loc păcii şi iubirii. Părea că sufletul îi părăsise trupul imobil, încremenit 
în acea atitudine, asemenea mumiilor ţepene care rămân şi după 3000 de ani 
în poziţia iniţială de îmbălsămare. Se găsea în starea de trezire a conştiinţei 
concentrată în rugăciune, în care meditatorul reuşeşte să vadă dimensiunea 
spaţiului din interiorul său şi să înţeleagă ce este cu adevărat liniştea. 
Sufletul său eliberat de stres, angoase şi emoţii se desfăşură liniştit, purtat 
de fluxul cuvintelor sacre, spre căutarea răspunsurilor. Corzile profunde ale 
fiinţei lui vibrau în acord cu muzica universului şi se simţea dizolvat, 
dematerializat în toată acea energie înconjurătoare, numită dragoste sau 
numită Dumnezeu. Era centrat în sine şi se simţea plin de puritate şi de 
iubire, în timp ce cuvintele rugăciunii transhumau din creier în şuvoiul 
inimii, într-un mod fluid, plăcut, calm, dar focalizat, nelimitat în timp şi în 
spaţiu. Se simţea mult mai viu şi conectat cu el însuşi. Mintea i se deschise 
ca o floare şi începu să vadă imagini ca într-o proiecţie pe pânza unui ecran 
de cinema, mai întâi confuze, suprapuse, dar care în scurt timp căpătară 
singularitate, contur şi claritate. Le vedea cu ochii minţii cum se derulau 
cadru cu cadru ca într-un film tras pe o rolă veche. Asculta atent şi 
concentrat dialogurile oamenilor pe care îi vedea, pentru a lega fragmentele 
poveştii într-un întreg şi reţinu detaliile spaţiului, pentru a putea ajunge într- 
un timp cât mai scurt să recupereze fugarul. Obţinuse ceea ce voise. 
Dumnezeu îi ascultase rugăciunea inimii şi îi înlesnise misiunea. Se vede că 
trebuia să purceadă la drum. 


La sfârşitul a două ore, Noach se ridică de jos calm şi pe deplin reconfortat, 
de parcă abia se trezise dintr-un somn adânc, strânse resturile lumânărilor 
cu mişcări meticuloase pentru a nu împrăştia ceara lichidă şi ieşi din 
cameră, îndreptându-se spre camera lui David. 


Trebui să insiste destul de mult cu ciocănitul în uşă, pentru că se vede că 
tânărul chiar căzuse într-un somn profund. 


—Ce s-a întâmplat? Unde arde? îi deschise într-un târziu David, cu ochii 
mici de somn, confuz şi foarte deranjat de sunetul continuu al soneriei pe 
care Noach îşi sprijinise degetul minute bune. Ce bine dormeam! se plânse 
cu glas tare, gândindu-se că cine ştie când va mai recupera starea aceea 


extrem de plăcută, de odihnă călduţă, cocoloşit între cearşafurile albe, cu 
miros plăcut de şofran, trandafir şi vanilie. 


— Trebuie să plecăm, îi spuse Noach energic, cu două luminiţe ce-i 
scânteiau în ochi, şi cât mai repede. la-ţi ceva pe tine şi ceva haine în 
rucsac, bani, celular, paşaportul, câteva obiecte personale, iar eu mă duc să 
o trezesc pe Amina. 


—Dar chiar trebuie să o luăm şi pe ea, în puterea nopţii? Cred că doarme ca 
un prunc după ziua de azi, îi spuse David cu părere de rău, că îi strica acum 
şi fetei somnul. 


—Mai ales pe ea, îi aruncă Noach scurt, grav, peste umăr, în timp ce ieşea 
pe uşă, îndreptându-se spre camera fetei. 


Amina se trezi mai repede decât îşi imaginase însoţitorul său şi reuşi să fie 
mai cooperantă şi operativă, ieşind pe uşă cu rucsacul făcut, odată cu David. 


— Suntem nevoiţi să mergem cu două maşini, pentru că eu, după aceea, voi 
merge la Aqaba să mă întâlnesc cu Narmer pentru manuscris şi atunci v-aş 
încurca, le explică Noach. 


— Te acompaniem noi, îi spuse David, urcându-se în maşina lui. Nu este 
nicio problemă şi, crede-mă, câştigăm timp, dacă timpul este acum inamicul 
nostru, cum tind să cred. Eu conduc mult mai repede, bătrâne, îi făcu cu 
ochiul, în timp ce ambala motorul. 


—Din păcate, trebuie să îţi dau dreptate, îi răspunse Noach, mimând 
resemnarea şi urcându-se şi el în maşină, pe scaunul de lângă şofer. 


leşind de pe străzile orăşelului în şoseaua statală, David se gândi că ar putea 
să ceară lămuriri. 


—Ce noutăţi ai de a trebuit să ne mişcăm atât de repede? întrebă tânărul cu 
voce joasă, văzând că Amina stătea să adoarmă pe bancheta din spate. Şi de 
ce este nevoie atât de mult de ea? — evită să rostească numele Aminei, 
pentru ca fata să nu-şi dea seama că vorbeau de ea şi să o protejeze de un 
stres în plus. 


—Am reuşit să văd frânturi din poveste, iar acum am toate piesele lipsă ale 
puzzel-ului. Este vorba, într-adevăr, de această familie de beduini păstori 
care fac parte dintr-un trib şi a căror fată de 18 ani este destul de bolnavă, 
pentru că suferă de ceva vreme de pneumonie, pentru care a refuzat 
sistematic tratamentul; daaar, acum vine punctul culminant, este şi 
însărcinată pe deasupra, şi ceva îmi spune că va naşte în curând. Nimeni 
altcineva nu ştie că va veni pe lume acest bebeluş, pentru că timp de nouă 
luni tânăra a fost foarte atentă şi şi-a ascuns sarcina destul de bine, se vede, 
dacă până acum a reuşit să ţină secretul. Îţi dai seama că aş vrea să ajung 
acolo cu viteza luminii, dar dacă sunt doar eu, nu pot să fac nimic; este 
vorba de o fată musulmană însărcinată, care se pare că a conceput copilul 
cu un tânăr nemusulman, probabil un turist, şi îi este frică de două ori mai 
mult de furia tatălui. Ştii bine că neamul lor este intransigent şi aprig la 
mânie şi îmi e teamă că tatăl ei ar fi în stare să facă un lucru necugetat. 


—Bine, şi prietena noastră ce rol are în toată situaţia asta aşa de 
complicată? Cred că îţi aduci aminte că a absolvit Literele, nu Medicina. Nu 
are niciun fel de pregătire medicală, în afara câtorva cursuri de Cruce Roşie 
pe care le-a făcut în clasa a 8-a de generală, îl puse David la curent. 


—Din păcate, va fi nevoită să se descurce cu ce ştie şi să improvizeze mult. 
Dumnezeu o va ajuta şi o va inspira, spuse Noach încrezător. 


—Nu mi-ai spus unde anume mergem, dacă ştii, îl mai întrebă David, 
uitându-se la bornele kilometrice de pe şoseaua înghițită de botul bolidului 
lui ce părea un balaur negru, care scuipa fuioare de fum, muşcând sonor din 
asfaltul drumului. 


Acul indicatorului de viteză tremura de ceva vreme pe ultima porţiune a 
ecranului, aceea roşie, caroseria vibra, motorul îşi forja caii-putere ce 
trăgeau cu zgomot de cauciucurile groase, încinse, dând senzaţia că totul 
stătea să se destrame în bucăţi mici, odată cu pasagerii. 


—Sunt nişte şiruri de galerii şi grote la poalele muntelui Jabal Rum. Acolo 
este ascunsă Aisha, căci aşa se cheamă fata, îi spuse Noach, şi nu mai 
scoase niciun cuvânt. 


După aproximativ o oră de mers pe şosea, maşina părăsi asfaltul şi începură 
să meargă pe pământul nisipos al deşertului. Printr-un mare noroc, David 
reuşi să aibă semnal pe navigatorul maşinii, ceea ce îi era de un maxim 
ajutor, pentru că îi permitea să meargă cu o viteză destul de mare şi prin 
deşert, fără să fie nevoiţi să bâjbâie în întuneric. Rotile maşinii păreau că 
rulau invers pe nisipul care înghiţea zgomotele cauciucurilor. Nu mai era 
infernul de pe şosea, dar motorul trăgea la fel de tare. 


—Cum te-ai gândit să procedăm? îl întrebă David, neavând niciun plan. Ar 
trebui să caut în portbagajul maşinii, să văd dacă găsesc nişte haine mai 
mari. Bănuiesc că vom avea nevoie de ceva pânză moale pentru bebeluş. 


Era pentru prima dată în viaţa lui când se simţea dezorientat, nepregătit, 
confuz. David nu era niciodată aşa; el era întotdeauna stăpân pe situaţie, 
calm, rece, detaşat, calculat, imperturbabil, controlat, era cel care ştia toate 
mişcările pe care le are de făcut până la sfârşitul „jocului” şi această stare 
de calm eficient o transmitea tuturor celorlalţi, dând senzaţia că viaţa este o 
joacă amuzantă de copii. Acum era pentru prima dată când David nu mai 
era nimic din toate astea. Nu se mai regăsea; şi asta, din preocupare pentru 


Amina, căci în situaţia de faţă, nu el era vioara întâi, nu lui i se cerea să 
rezolve o situaţie de viaţă complicată, ca toate situaţiile reale, când viaţa 
bate filmul, ci ei, prietenei sale mai tinere şi neexperimentate, iubitei sale 
Amina, la fel de copil şi la fel de necoaptă ca şi cea pe care trebuia să o 
ajute în noaptea asta. Doi copii, faţă în faţă cu viaţa. 


—Nu te preocupa, m-am îngrijit eu de asta, auzi vocea calmă şi fermă a lui 
Noach lângă el şi i se păru un balsam pentru sufletul lui; parcă îi vorbise 
Dumnezeu, să îl liniştească şi să îl asigure că este acolo, acum, cu ei. Am 
luat de la hotel mai multe prosoape, iar Jordan a pus în spate un termos 
imens cu apă caldă şi două pături mari. Ar fi vrut să ne mai pună şi de 
mâncare, dar i-am spus că nu mai este timp. Vei mai găsi şi ceva 
dezinfectante, medicamente, o trusă de prim ajutor, chestii pe care le avea în 
hotel şi pe care el le-a considerat trebuincioase, îl linişti bătrânul. Cât 
despre căutarea propriu-zisă, mă gândeam să începem din partea sud- 
vestică a masivului muntos spre cea sud-estică, pentru că acele grote sunt 
toată ziua încălzite de soare şi noaptea nu sunt atât de friguroase precum 
celelalte dinspre nord. Nu ştiu, este un plan. Tu ce zici? — se uită Noach la 
David, parcă vrând să îi anticipeze gândurile. 


—Păi, deocamdată, cred că este un plan bun, pentru că nu am altul. Facem 
aşa şi dacă vedem că nu avem rezultate, ne despărţim: eu mă duc cu Amina 
dintr-o parte şi tu din cealaltă, în sensul acelor de ceas. Ai semnal pe 
telefon? 


—Am ceva şi mai bun. Mi-a dat Jordan staţiile lor de la hotel şi două 
busole, aşa că putem să ne auzim, dacă chiar vom fi lipsiţi de noroc şi va fi 
nevoie să urmăm planul tău. 


Rulau pe nisip cam de 30 de minute, când începu să se contureze în lumina 
lunii umbra masivă şi impunătoare a muntelui. În bătaia farurilor, părea mai 
mare şi mai înfricoşător decât era în realitate: o namilă neagră cu câteva 
piscuri ascuţite ce împungeau dureros cerul şi speria privitorii nocturni. 
Micşorară viteza destul de mult, ceea ce îl ajută pe David să îşi stabilească 


câteva repere astrale, pentru că se simţea dezorientat şi îi era teamă că 
navigatorul o să-l părăsească dintr-un moment în altul, dacă îi cădea 
reţeaua. 


— Uite, aici este punctul de unde plecăm, îi spuse Noach, şi îi arătă lui 
David un pisc ce avea în vârf o stâncă de formă rotundă, ca o imensă ţeastă, 
şi mergem spre sud-est. 


— Trebuie să o trezesc pe Amina şi să o pui şi pe ea la curent cu situaţia, îi 
spuse tânărul, în timp ce se dădea jos din maşină. 


În câteva minute, Noach îi explică fetei tot ceea ce îi spusese şi lui David. 
Amina nu se lăsă deloc impresionată, aşa cum se aşteptase prietenul ei, ba 
dimpotrivă, se gândea că era pentru prima dată în viaţa ei în care se simţea 
utilă şi importantă cu adevărat. Era chiar bucuroasă de statutul ei special de 
moment, de femeie fără de care nu se putea face nimic în situaţia dată. Se 
gândea că va ajuta o tânără cam de aceeaşi vârstă cu ea, aflată într-un 
moment foarte delicat şi dificil al vieţii ei, care în mod normal, în alt 
context sau în alte familii, ar fi un prilej de mare bucurie pentru venirea pe 
lume a acelui bebeluş. 


Se uită la nisip, la ploaia de licurici de pe cer, la profilurile ciudate ale 
munţilor, la formele mutilate ale stâncilor din faţa ei şi îşi spuse că probabil 
ajunseseră pe Marte, fără ca niciunul dintre ei să îşi fi dat seama. 


— Mergem? îi îndemnă Noach. Nu uitaţi că duşmanul cel mai mare al 
nostru este timpul. 


Deşi relieful era destul de mărinimos cu spaţiile, din pur instinct, se 
încolonară în şir indian: Noach, Amina şi, la sfârşit, David. Noach scoase 
din rucsacul lui trei lanterne imense şi le dădu şi însoţitorilor lui, 
binecuvântându-l în gând pe Jordan, pentru că se gândise la multe lucruri 
utile într-un timp atât de scurt. 


Mergeau rapid, aproape alergând, încercând să nu facă prea multe zgomote. 
Se ajutau de spoturile limitate ale lanternelor cu care erau nevoiţi să 
baleieze terenul din faţa lor, pentru a nu se împiedica sau aluneca pe 
cioturile stâncilor ascuţite peste care treceau. 


Ajunseră la prima grotă; în întuneric, gura neagră a cavernei se căsca 
imensă, adâncă şi înfricoşătoare, ca gura unui balaur înfometat. Aminei i se 
părea că, dacă păşeau înăuntru, vor fi înghiţiţi dintr-o suflare. Se ţinu cu 
firea şi se muştrului singură, spunându-şi că, dacă se sperie de nişte umbre, 
ce va face când va trebui să moşească o fată de vârsta ei? 


Noach intră primul, luminând în cercuri largi toată grota, apoi începu să 
caute în jurul fiecărui pilastru, pentru a nu fi păcălit de umbrele ce se 
formau în spatele coloanelor de piatră. Acelaşi lucru începu să facă şi 
David, pe cealaltă latură a peşterii, terminând repede, pentru că în direcţia 
lui, grota se înfunda abrupt. După câteva minute, şi Noach ajunse la 
sfârşitul căutării, pentru că în faţa lui se înălța descurajator, implacabil şi 
drept un perete de gresie roşie cu striaţii albe care îi marca finish-ul 
drumului. 


—Nu este aici, spuse Noach cu părere de rău într-un târziu, fiindu-i greu să 
accepte că prima lor încercare dăduse greş. Trebuie să ne mobilizăm pentru 
următoarea peşteră. 


leşiră în grabă şi urmară direcţia indicată de busolă, pentru a nu greşi şi a 
risca să meargă pe acelaşi drum, dar în sens invers. Începuseră să grăbească 
pasul involuntar, până ajunseră să alerge de-a binelea, ignorând riscul de a 
aluneca pe pietrele colţuroase ale muntelui şi a-şi face vreun rău. 


Alergară destul de mult, cu mici întreruperi ca să îşi tragă răsuflarea, şi, cam 
după o jumătate de oră, gâfâind din toţi plămânii, mulţumiră cerului că se 
întrezărea o altă „gură de balaur”. Noach se avântă în ea fără să stea pe 


gânduri, cu şi mai multă încredere. Urmau acelaşi stereotip: Noach 
acoperea aria de pe partea dreaptă a peşterii, iar David, pe cea de pe partea 
stângă. Se uitau cu atenţie în spatele pilaştrilor, pentru că se formau mari 
conuri de umbră şi nu voiau să le scape ceva. Cum peştera era ceva mai 
scurtă decât precedenta, ajunseră repede la capătul ei. David se întoarse în 
loc şi începu să meargă înapoi, spre Amina, dezamăgit de un alt eşec şi din 
ce în ce mai îngrijorat pentru că pierdeau minute preţioase. Noach era din 
ce în ce mai nervos şi mai agitat, simțindu-se ca şi David, presat de timp şi 
neputincios în întunericul de smoală. Era imposibil să se fi înşelat, ştia asta, 
dar de ce nu o găseşte? Din neatenţie, lanterna îi scăpă din mână şi se stinse, 
întâmplarea făcând să cadă chiar pe butonul de aprindere. Se aplecă să o 
ridice şi îşi văzu picioarele scăldate de o dâră firavă de lumină. Urmări cu 
privirea direcţia fasciculului strălucitor şi îşi dădu seama că se pierde în 
perete. Îşi aprinse lanterna şi o îndreptă cu spotul luminos spre cei doi. 


—Pssss, îi atenţionă pe tineri, făcându-le semne cu mâna să tacă şi să se 
apropie. Am găsit-o, este aici, le şopti cu bucurie şi uşurare, când ajunseră 
lângă el şi, stingând lanterna, le arătă ceea ce văzuse mai înainte. 


—Acum cum facem să nu o speriem? Şi cum intrăm? îi şopti David, 
căutând cu privirea pe peretele din faţa lor, vrând să înţeleagă cum vor trece 
spre partea luminată a peşterii. Am găsit, le şopti triumfător şi îşi strecură 
degetele pe după o placă de granit, pregătit să o îndepărteze de perete. 


—Stai, îl opri Amina cu disperare în glasul şoptit. Cred că ar trebui să îi 
vorbesc eu mai întâi şi apoi să încercaţi să mişcaţi placa. 


Fără să aştepte părerea celor doi, începu să vorbească prin placa de granit: 


—Aisha, suntem aici pentru tine, ca să te ajutăm. Te rog să nu te sperii de 
noi şi să ai încredere. Pe mine mă cheamă Amina şi suntem aproape de-o 
seamă; mă însoțesc doi prieteni, David şi Noach. Vrem să intrăm acolo să 


putem avea grijă de tine. Acum am să intru doar eu, ce zici? — vorbi rar, 
destul de tare, ca să fie sigură că este auzită. 


După o tăcere de câteva secunde care părură secole, se auzi un geamăt stins: 
—Da, da, vino... 
—Am să încerc, îi răspunse fata, şi făcu semn lui David să mute placa. 


David se propti cu forţă şi dintr-o smucitură o făcu să cadă cu zgomot într- 
un nor de praf alb, descoperind în perete o trecere cu profil aproape pătrat, 
cu latură de circa un metru. Amina se strecură abilă ca o felină, trecând de 
partea cealaltă şi luminând spaţiul din imediata apropiere. Era ca o 
minicavernă, un apendice al grotei mari, la care se ajungea prin acea 
spărtură din peretele peşterii. Era destul de cald înăuntru şi la lumina slabă a 
unei lanterne se vedea pavimentul tapetat de nisip, iar într-un colţ, pe un pat 
improvizat din paie, o văzu pe Aisha, mică şi slăbuţă, ghemuită ca un arici 
sub câteva haine colorate, culcată pe o latură cu genunchii la gură, 
ascunzându-şi sarcina. Avea părul cârlionţat, până la umeri, cu inele 
sârmoase şi dese ce îi încadrau faţa micuță, pe care avea conturaţi doi ochi 
imenşi, rotunzi şi negri, cu cearcăne mari ce trădau o adâncă suferinţă. 
Amina se gândi care dintre cele două suferinţe era mai mare: a cărnii sau a 
sufletului? 


Ingenunche lângă culcuşul din paie şi îi spuse uşor, cu grijă, să nu o sperie, 
uitându-se cu ochii larg deschişi în ochii imenşi ai fetei: 


—Dă-mi voie să te-ajut. Eu sunt Amina. Ce te doare? o întrebă în timp ce 
întinse mâna să o mângâie pe cap. 


—Am dureri de burtă de la contracţii şi mă doare capul... de la 
pneumonie..., am febră mare, îi şopti Aminei cu greu, străduindu-se să îşi 


înăbuşe un acces de tuse. 


—De când ai aceste dureri? Poţi să aproximezi la ce interval de timp apar? 
o întrebă Amina punându-i mâna pe fruntea îmbrobonată de sudoare, pentru 
a-i simţi temperatura. Deodată, o lumină violentă ca o flamă imensă umplu 
grota, orbindu-i vederea şi silind-o să îşi ferească ochii, acoperindu-i cu 
braţul. Se trase instinctiv înapoi, sărind în picioare, ascunzându-şi faţa în 
moliciunea şalului, în timp ce în urechi avea o hărmălaie de voci sonore şi 
țipete amestecate cu glasuri pestriţe de copii. Se gândi imediat, 
deznădăjduită, că făcuse din nou un salt în timpul biblic şi refuza să creadă 
că i se întâmplă asta tocmai acum, când îşi dorea cel mai puţin. Îşi cobori 
încet braţul de la ochi şi privi în jurul ei, resemnată. Se găsea în mijlocul 
unui târg aglomerat şi gălăgios, înţesat de negustori şi lume care o 
îmbrânceau de colo-colo, atenţi doar la mărfurile şi la preţurile de pe tarabe, 
cu copii desculți care dispăreau şi reapăreau în mulţime, iuți ca degetele 
unui magician, furând mărunţişuri sau jucându-se între ei, un iarmaroc cu 
miei, măgari, capre, care behăiau aşteptând să fie cumpăraţi, târgoveţi cu 
zarzavaturi şi mirodenii, ajunşi aici odată cu primele raze ale soarelui ca să 
ocupe un loc mai cu vad, un amalgam viu colorat de oameni de toate 
soiurile, rasele, neamurile şi vârstele. Era un tărăboi general, unde cea mai 
neînsemnată bucată de țesătură, cea mai grosolană şi pocită strachină de lut 
erau pretexte pentru negocieri interminabile. Stătea şi privea de jur- 
împrejurul ei la tot acest spectacol zgomotos şi colorat, când auzi un glas şi 
simţi o mână care trăgea de ea. 


—Miryam, vino repede, Abigail trage să moară şi vrea să te vadă. Are 
nevoie de tine, îi spuse o femeie frumoasă, între două vârste, îmbrăcată în 
straie romane. M-a rugat să te găsesc şi să te duc la ea; de azi-dimineaţă te 
caut. Mâine ar fi trebuit să împlinească 40 de ani, îi spuse femeia cu 
amărăciune în glas, dar nu cred că mai apucă să se bucure de răsăritul 
soarelui, mă auzi, Miryam!? Nu te mai holba aşa de tare la straiele astea; le- 
am împrumutat de la o vecină care lucrează pentru Ponţiu Pilat, în Cezarea. 
Mă ajută să trec mai uşor de gărzi. Ştii că acum sunt controale peste tot. 
Chiar dacă a trecut ceva timp de la crucificare, romanii ăştia au rămas la fel 
de turbaţi. Hai, vino! o smuci insistent de mână. 


— Vin, vin, nu mă mai trage aşa, că îmi destrami rochia, o temperă femeia şi 
începu să se strecoare cu agilitate printre oameni, iute ca o zvârlugă, 
urmându-şi îndeaproape companioana. Era îmbrăcată cu o rochie neagră, 
lungă până în pământ, şi îşi trecuse peste umeri un şal alb, fin, brodat cu fir 
auriu, de o rară frumuseţe, care dădea ţinutei o eleganţă aristocratică. Stai, 
unde trebuie să ajungem? întrebă, oprindu-se să îşi tragă sufletul. Eu mi-am 
lăsat asinul la Poarta de Aur. Ar trebui să merg să îl iau. 


— Tu du-te acolo şi aşteaptă-mă; vin şi eu cu un măgar, dacă am noroc să îl 
întâlnesc pe frate-meu şi să i-l iau. Aşa am ajunge mai repede, pentru că te 
aşteaptă într-o casă a guvernatorului, pe drumul spre Betania. 


Cele două tovarăşe se despărţiră, fiecare mergând pe drumul stabilit. 
Femeia îşi înfăşură şalul brodat mai strâns în jurul pieptului; se simţea 
înfrigurată şi cu sufletul greu şi îndurerat pentru suferinţa prietenei pe care 
o iubea mult. Se regăsea neputincioasă în faţa sorții şi era furioasă pe ea 
însăşi, pentru că nu reuşise să îi insufle prietenei ei curajul de a înfrunta 
moartea şi, acum, o găsea nepregătită. De aceea, Abigail o voia acolo, lângă 
ea, să o ţină de mână, să îi dea curaj, să fie împreună. Vorbise de multe, 
foarte multe ori cu Abigail despre condiţia omului; era una dintre puţinele 
prietene cu care putea vorbi aceste lucruri şi care înţelegea că omul este un 
suflet-sâmbure de energie, purtat într-un corp ca o haină de materie. 


Îşi amintea nopţile lungi petrecute cu Abigail în casa guvernatorului Iudeii, 
în care îi povestea despre Mântuitor şi despre noua lor credinţă. 


„— Sufletele coborâte în această lume sunt stropi de lumină desprinşi din 
Tatăl, scântei decăzute din focul divin, îi spunea femeii romane, străluciri 
învăluite în lanţurile cărnii şi ale uitării. Mântuitorul a coborât să elibereze 
aceste picături şi să ne arate calea luminii, de întoarcere la Tatăl. Din acest 
motiv, moartea este necesară după naştere. Dacă nu am mai muri, am 
rămâne prizonieri ai acestei lumi materiale, iar evoluţia noastră s-ar opri 
aici. 


—Draga mea dragă, o întrerupea frumoasa şi erudita ei prietenă, religia asta 
a ta este destul de pretențioasă; nu e pentru leneşi sau oamenii comozi, ca 
noi. Nu înţeleg de ce îmi spui că dimineaţa şi seara trebuie să rostesc acele 
două rugăciuni, dacă eu nu am niciun necaz sau suferinţă!? Şi dacă oricum 
sufletul meu va ajunge în Rai, pentru că mi-ai spus că ladul nu există, de ce 
eu, ca bun creştin, trebuie să mă străduiesc să îmi spun rugăciunile zilnic? 
De ce să cânt sau să ascult muzică religioasă? De ce să îmi iubesc aproapele 
ca pe mine însămi, să mă îngrijesc de el şi să îl ajut, dacă eu nu asta simt? 
De ce tu trebuie să alergi printre credincioşi, să îi înveţi rugăciuni, să 
vindeci, să dezlegi păcate, să îi botezi, să le asculţi necazurile, să 
propovăduieşti evanghelia ta? De ce toată munca asta? Eşti atât de frumoasă 
şi de inteligentă, încât ţi-ai găsi uşor un bărbat bogat, un titlu, o viaţă 
îmbelşugată şi, în loc să te rogi, ai plăti pentru ofrande sau jertfe pe care le- 
ar face alţii pentru tine şi zeii ar fi mulţumiţi. 


—Ştii bine că Magdala e a mea şi nu am nevoie de o căsătorie bună ca să 
trăiesc îndestulat. Nu asta caut. Caut o spiritualitate mai înaltă, o profundă 
transformare interioară şi asta, draga mea prietenă, nu se poate obţine decât 
prin studiu, muncă şi dedicație, nu-i pot plăti pe alţii ca să o facă în locul 
meu şi nici n-aş vrea, chiar dacă, prin absurd, s-ar putea. 


Omul are nevoie de rugăciuni pentru că ele sunt leacurile sufletului, oricum 
ar fi sufletul, fericit sau nu. «Tatăl Nostru» este rugăciunea prin care cerem 
ajutor celui care ne-a creat. Mantra Sufletului este rugăciunea care ne curăţă 
pe dinăuntru şi ne armonizează energiile. Amândouă ne ajută, ne face să ne 
simţim centraţi în inimă, ca şi cum am trăi doar acolo. Ascultând muzica 
religioasă, starea noastră de bine devine mai intensă, inima se deschide ca o 
floare, iar cupa ei se umple de iubire: iubirea de Dumnezeu, de familie, de 
tine, de prieteni, de slujitori, şi aşa ajungi să îţi iubeşti semenii. Inima plină 
de iubire este o inimă puternică, energică, vindecătoare, care ţine bolile şi 
necazurile departe, astfel tu ajungi să te vindeci singură şi să fii arhitectul 
propriei tale vieţi, fericite şi prospere. Eu mi-am ales drumul ăsta pentru că 
simt că este calea mea, împlinirea mea prin care voi vindeca şi voi mântui 
mulţi oameni. Eu sunt menită să aduc sănătate bolnavilor, înţelepciune 
ignoranţilor şi fericire celor în suferinţă, arătându-le drumul mântuirii, aşa 


cum m-a învăţat Maestrul meu, căci împărăţia lui Dumnezeu e a tuturor, iar 
milostenia Lui e pentru toţi. 


Dacă aş putea să te fac să simţi aceste lucruri în inimă, ţi-ai găsi calea, 
drumul tău spre iluminare. Pentru că ceea ce îi face pe oameni să meargă 
înainte, este energia simțită în inimă, şi nu cuvintele rostite doar din gură. 
Inima este cea care deţine esenţa lucrurilor, Abigail. Pentru că ea este 
sălaşul iubirii. 


—Am să reflectez la tot ce mi-ai spus în seara asta. Mâine îi voi cere 
părerea şi lui Apollonius, prietenul meu filosof, şcolit la pitagoreici, dar 
cred că el va avea câteva dubii, ca şi mine de altfel, îşi recunoscu femeia cu 
sinceritate îndoielile...” 


Acum, alerga grăbită, pe spinarea unui asin, să îşi ajute prietena în trecerea 
spre dincolo sau să o împiedice să plece, dacă Dumnezeu va fi cu ea. 


Avea sufletul fărâmiţat în bucăţi; nu mai suporta să o piardă şi pe ea. 
Abigail era sora ei în spiritualitate şi, chiar dacă se închina zeilor ei, 
legătura dintre ele era mult mai profundă decât convingerile lor religioase şi 
mai presus de originile şi educaţiile lor atât de diferite. 


Cele două călătoare pe patrupezii lor ajunseră la destinaţie; în timp ce una 
dintre ele rămase să priponească animalele în afara grădinii, cealaltă fugi pe 
alee şi intră grăbită în casa de piatră, imensă şi rece, care îşi întâmpina 
oaspeţii cu atriumul pătrat în mijlocul căruia trona o imensă fântână 
arteziană peste care, în zilele însorite, se răsfrângea lumina soarelui, trecând 
prin tavanul format din vitralii. De jur-împrejurul fântânii, în jgheaburi de 
piatră, creşteau crini albi şi irişi de culoarea safirului, florile preferate ale 
amfitrioanei casei. Trecând de atrium, casa se deschidea într-o sală centrală 
enormă, pe laturile căreia alternau coloane de marmură verde cu statui 
imense, impunătoare, albe şi reci, iar în fundal, pe peretele lung, se 
desfăşura o frescă animată, lucrată cu foiţă de aur şi încadrată de lauri 


poleiţi, în care Jupiter şi fiul său, Marte, ocroteau Roma de invazia unor 
hoarde barbare. Podeaua era din mozaic, cu desene arăbeşti alambicate şi 
multicolore, iar tocurile uşilor erau sculptate în fildeş împletit cu lemn de 
mahon. Pretutindeni se simţea o bunăstare luxoasă, pe alocuri opulentă, 
nobilă şi sigură de sine. În partea dreaptă a sălii se afla dormitorul mare în 
care, de cum intră, o văzu pe Abigail, întinsă pe patul cu baldachin, slăbită 
şi palidă, o fiinţă afundată într-o mare de perne. Era înconjurată de trei fete 
de casă, care la apariţia prietenei stăpânei se retraseră în tăcere. Îngenunche 
lângă ea, îi luă mâna moale, lipsită de vlagă, şi-o duse la gură, apoi şi-o 
apăsă pe piept, ca ea să îi poată simţi căldura şi bătăile inimii. În ciuda 
suferinţei, îşi păstrase trăsăturile frumoase, distinse şi nobile, ale unei femei 
aristocrate, iar lipsa sângelui în obraji îi exalta frumuseţea, apropiindu-i-o 
de desăvârşirea statuii de marmură, care le privea din colţul dormitorului, 
impersonal, nemuritor şi rece. 


—Draga mea dragă, îi şopti cu voce moale şi o mângâie pe păr cu o iubire 
infinită. Am venit să te însoțesc pe drumul înapoi spre viaţă, nu pe cel spre 
Câmpiile Elizee, pentru că sunt convinsă că nu ţi-ai încheiat încă rostul şi 
mai ai multe de rezolvat aici, pe pământ. Aminteşte-ţi că eşti mereu iubită şi 
niciodată singură, eşti o fiinţă alcătuită din lumină, iubire, adevăr, 
înţelepciune şi multă voinţă. Lasă-mă să te-ajut, Abigail! 


Ii luă capul cu delicateţe între mâinile ei mici, cu palmele lipite strâns pe 
tâmplele reci, suferinde, închise ochii şi începu să se roage în şoaptă. 


Avu-n d-b-ishmaâyya, 
Nét-qàddash shimmu-kh... 


In liniştea îngheţată a camerei, aramaica rugăciunii se auzea ca un cântec de 
leagăn. Era legătura ei tainică cu Dumnezeu, care îi dădea tărie şi echilibru. 


Se ruga fierbinte, din inimă, la Tatăl. Şi-o imagina pe Abigail sănătoasă, 
plină de viaţă, fericită, fredonând cântecul ei preferat şi culegând florile din 
grădina vilei din Cezarea. Aceasta era Abigail cea adevărată, pe care o ştia 
dintotdeauna: o aristocrată inteligentă şi instruită, elegantă în atitudine şi în 
veşminte, plină de culoare, muzică, bucurie şi plăcerea de a trăi, mereu 
optimistă, entuziastă şi efervescentă. Totul se anima şi se colora la apariţia 
ei zâmbitoare, senină, strălucitoare. Acum o-ncerca o mare suferinţă la 
vederea prietenei în care flacăra vieţii devenea tot mai palidă. Timpul se 
opri înţepenit în loc şi ruga ei se repetă la nesfârşit şi iar, şi iar, şi iar, şi... 
Simţea cum palmele-i fierbinţi, vibrând de energie, devin una cu tâmplele 
femeii şi îi transferă viaţă, cum sângele îi aleargă năvalnic prin vene 
antrenând cu el celălalt sânge obosit, lent şi resemnat, cum suflul respirației 
devine unul pentru amândouă şi le umflă pieptul cu forţă înnoită, cum inima 
ei plină de iubire profundă, hrănitoare, se revarsă într-o iubire nouă şi 
efervescentă, ca o lumină şi ca un foc, în inima bolnavă, şi amândouă încep 
să bată la unison, frenetic, cu putere egală, ca două surori unite în trăire. 
Simţea cum vrerea ei înfocată se concentrează în versurile rugăciunii, 
pentru a-şi vindeca prietena iubită. Şi o repetă iar şi iar, şi iar, într-un 
murmur nesfârşit, stăruitor, cu o răbdare pocăită şi cu dorinţă arzătoare să o 
întoarcă de pe drumul morţii. Greoi, încet, anevoios, respiraţia 
neputincioasă a femeii suferinde se porni să aibă ritm şi vigoare, iar Abigail 
începu să îşi recapete culoarea şi căldura pielii. Miryam continuă să se 
roage în gând, cu ochii închişi, concentrată, aşteptând în tăcere ca prietena 
ei suferindă să facă o mişcare, chiar şi cea mai mică, să-i dea un semn că o 
simte şi că s-a întors acolo cu ea. După ceva vreme, Abigail deschise ochii 
larg şi faţa i se lumină de un zâmbet istovit, dar plin de duioşie, şi îi şopti 
greoi: 


— Mulţumesc din inimă; acum simt puterea Dumnezeului tău. Am înţeles că 
mă cunoaşte în întregime şi mă iubeşte în întregime, aşa cum sunt, cu toate 
păcatele, greşelile şi regretele mele, se sforţă femeia să-i vorbească. 


—Dorinţa mea te-a vindecat, cu Dumnezeul meu în care cred şi căruia i-am 
cerut ajutorul. Urmează-mă şi crede din inimă toate câte ţi le spun de-acum 
încolo, pentru că doar adevăr grăiesc: iubirea este totul, iubirea este 


Dumnezeu. lar credinţa mea este iubire. Şi chiar şi cel din urmă păcătos 
poate deveni un Christ, dacă inima lui râvneşte cu ardoare asta. 


Abia termină de vorbit, că Abigail închise ochii şi căzu într-un somn adânc 
şi liniştit. Miryam se uita la ea, cum începea să respire profund şi regulat, 
iar pe măsură ce respiraţia se aşeza, obrajii îşi recăpătau culoarea 
trandafirilor, buzele îşi pierdeau paloarea vineţie, iar broboanele de pe 
frunte dispăreau. 


Fericită peste măsură, plutind printre nori, bucuroasă de reuşita ei, mulţumi 
Domnului că îi ascultase rugile fierbinţi şi-i făcuse posibilă vindecarea unui 
om drag. Iubirea ei profundă îi salvase prietena şi o adusese pe drumul ei 
christianic. Se gândi la Marele Maestru şi la tot ceea ce o învățase El şi Îi 
mulţumi din adâncul inimii, printre lacrimi de fericire amestecate cu lacrimi 
de iubire şi dor neostoit pentru bărbatul ei. 


Era târziu, iar noaptea, grea şi neagră. Se simţea epuizată şi fără vlagă, dar 
fericită. Se făcuse întuneric şi frig. Îşi acoperi faţa cu mâinile şi se frecă la 
ochi ca să-şi alunge oboseala şi gândurile grele, să-şi limpezească mintea. 
În timp ce stătea aşa, cu ochii strânşi şi faţa cufundată-n palme, auzi în faţa 
ei un icnet lung, înăbuşit; îndepărtându-şi mâinile, o văzu pe Aisha întinsă 
pe spate, arcuită de durere, cu braţele rigide, încordate, depărtate de trup, 
împingând în călcâie şi strângând în pumnii încleştaţi smocuri de paie. 


Dintr-un salt ajunse lângă pat, îşi şterse iute lacrimile, se aplecă spre ea 
numaidecât şi-o strânse toată-n braţe; îşi lipi mâinile de tâmplele ei asudate, 
apăsând cu putere, până când îi simţi tumultul sângelui zvâcnind sub palme. 
Închise ochii şi începu să se roage aprig, cu patos şi nădejde. În liniştea 
îngheţată a grotei, întreruptă din când în când de gemetele Aishei, 
murmurul rugăciunii se auzea ca un cântec de leagăn. Aisha începu să recite 
cu ea versurile în aramaică, tare şi tare, şi mai tare, să acopere şi să uite 
durerile facerii. Simţea cum şuvoiul de sânge pulsat din degetele Aminei îi 
calmează torentul bolnav din sângele ei şi energia binefăcătoare a fetei îi 
pătrundea în corp, vindecând-o şi revărsându-i în inimă elixirul vieţii 


veşnice — iubirea. Se simţea ca într-o sărbătoare bahică, unde totul în jurul 
ei se unduia îmbătător, pe ritmurile unei muzici doar de ea auzite, ce se 
pierdea cu ecou, scădea în intensitate, odată cu ritmul pulsului ei. După un 
timp, în strânsoarea braţelor Aminei, Aisha se linişti, se lăsă moale, 
relaxată, febra dispăru ca prin minune, frisoanele încetară şi fruntea i se 
liberă de sudoare. Era epuizată, într-o stare de semiagonie, datorată naşterii 
iminente. Părea un înger creol ce stătea să dea naştere altuia mai mic. 
Amina se gândi să încerce să ajungă la cel mai apropiat spital şi le strigă 
celor de afară: 


—Care este cel mai apropiat spital? 


—Cred că e o nebunie, dar, oricum, cel mai aproape este cam la 80 de 
kilometri de aici, spitalul militar din Aqaba, îi răspunse Noach imediat, fără 
să stea pe gânduri. 


—Ok, mergem în Aqaba, decise Amina hotărâtă. David va ajunge acolo în 
40 de minute, nu? — ceru confirmarea tânărului. 


—Dacă trebuie, da, ajungem acolo în 40 de minute. Oricum, am adus 
maşina deja aici, în faţa grotei. 


Nu apucară să termine de vorbit, că fata începu din nou să geamă, de data 
asta tare şi prelung, încordându-se puternic şi agăţându-se de Amina, 
strângând-o cu mâini tremurânde de durere şi ochi ieşiţi din orbite. 


Fruntea i se acoperi instantaneu de broboane mici de sudoare din cauza 
chinului contracţiilor ce îi sfâşiau trupul. 


—Cred că se va întâmpla mai repede decât mă aşteptam, urlă fata celor de 
afară. Aduceţi-mi repede prosoapele şi apa! 


O întinse uşor pe Aisha pe pat, îşi trase puloverul de pe ea şi îi acoperi 
pieptul şi burta. Prin spărtura pătrată a peretelui, David îi împinse grăbit 
păturile, termosul cu apa caldă şi un teanc de prosoape. Amina luă unul, îl 
desfăcu şi o acoperi pe Aisha, după care întinse cu repeziciune un altul 
peste paie, sub şezutul şi picioarele fetei. Părea că totul este pregătit; îşi 
făcu curaj şi, îngenunchind din nou lângă patul de paie, îi desfăcu 
picioarele, străduindu-se să vadă ceva, la lumina lanternei. Natura îşi urma 
cursul firesc, aşa cum face singură de mii de ani, fără să ţină cont de 
oameni, timpuri şi împrejurări şi, în deschizătura picioarelor, Amina văzu 
creştetul noului boţ de viaţă. Luată pe nepregătite, nu ştiu cum să 
reacționeze şi nici ce să aleagă să facă mai întâi; începu să se gândească cu 
repeziciune: să rămână în tăcere lângă ea, străduindu-se să nu intre-n 
panică, sau să îi ceară să împingă, să o ţină doar de mână şi să îi vorbească 
ca să îi dea curaj, sau, dimpotrivă, să tacă şi să o mângâie pe frunte, să o 
îmbrăţişeze ca să o simtă acolo şi să... Precipitarea nehotărâtă a scenariilor 
ce i se amestecau în cap cu o viteză ameţitoare fu curmată deodată de un 
urlet sfâşietor şi lung, asurzitor ca o rupere de nori, pornit din gâtul Aishei, 
şi o contracție puternică o zgudui asemenea unui cutremur devastator, 
ajutând-o să expulzeze cocoloşul acela de viaţă creolă, care începu 
instantaneu să zbiere ascuţit, între picioarele mămicii lui, pe paie. „A reuşit, 
răsuflă uşurat Noach, făcându-şi cruce şi împreunându-şi mâinile a 
mulţumire.” Amina, surprinsă, întinse braţele din instinct şi ridică bebeluşul 
la piept, luă un prosop şi îl înfăşură grijuliu, cât de bine putu, atentă să îşi 
facă simțită căldura şi protecţia, cu cât mai multă gingăşie, să nu îl 
deranjeze sau să îl sperie pe prunc. Se gândi să îi taie cordonul ombilical, 
dar înainte de asta aruncă o privire la Aisha. Fata se prăbuşise extenuată pe 
pat, cu trupul împrăştiat inert, decontractată, într-o baie de sudoare, cu ochii 
strânşi şi fruntea încruntată de durere, dar cu un zâmbet victorios şi 
mulţumit pe buze. Reuşise. O ajutaseră tinereţea trupului, curajul 
necunoaşterii şi providenţa. După un moment de respiro, îşi adună puterile 
şi se aşeză omeneşte pe pat, în capul oaselor, ordonându-şi puţin 
veşmintele. Cu toate că efortul fusese extrem, avusese norocul ca totul să se 
întâmple destul de rapid, iar tânăra mămică, deşi convalescenta unei 
pneumonii şi proaspătă lăuză, era pregătită acum să îşi primească pruncul la 
sân. Amina reuşi cu o singură mână să îi întindă o pătură Aishei, pentru a se 
acoperi aşa cum putea, după care se apropie de ieşire şi le strigă băieţilor: 


— Aveţi un briceag sau ceva de genul ăsta? 


—Este o trusă medicală sub teancul de prosoape, dar cred că îţi este greu să 
o iei, îi răspunse David. Pot să vin să te ajut? 


Amina se uită întrebător la Aisha, care încuviinţă din priviri. 


—Ok, poţi să intri, îi răspunse Amina. 


David intră şi se aplecă grăbit, cotrobăind pe sub şirul vertical de prosoape 
împăturite, de unde trase o trusă albă, medicală, din care scoase o foarfecă 
chirurgicală şi comprese îmbibate în dezinfectant. Dezveli burtica 
bebeluşului, dezinfectă cordonul ombilical, îl înnodă cât mai scurt, îl tăie şi 
apoi îi lipi deasupra un plasture moale, apăsând uşor cu palma. 


—Ce frumoasă este! exclamă înduioşat, privind-o cu drag cum se foia cu 
scâncete scurte ca orice pui nou-născut. 


—Ajută-mă, pentru că trebuie să o şterg la ochi şi pe restul corpului. Apoi i- 
o dăm mămicii să o pună la sân. 


Cu mişcări precise şi delicate, David luă copilul şi o ajută pe Amina să îl 
curețe. Apoi îl înfăşurară într-un alt prosop, după care fata i-l purtă Aishei. 


—Să ieşim puţin de aici, îl împinse Amina uşor pe David. Trebuie să 
vorbesc cu Noach. 


Trebuiau să decidă ceea ce aveau de făcut. Era de părere să o ducă la spital 
în Aqaba şi să îi cheme acolo pe Narmer împreună cu soţia lui, mătuşa 


Aishei. Lui Noach i se păru un plan bun şi se organizară să transporte mama 
împreună cu bebeluşul. 


— Aşteptaţi puţin, că trebuie să o ajut să se curețe şi ea şi să se pună în 
ordine, îi înfrână Amina din avântul bărbătesc, dispărând prin spărtură şi 
reapărând imediat cu bebele în braţe. I-l dădu lui Noach, spunându-i: 


—Ţine-o tu până ne organizăm noi. Eu o ajut pe Aisha, iar David se duce să 
încălzească maşina şi să întindă pe bancheta din spate cealaltă pătură şi 
prosoapele rămase. Nu vreau să fie frig, pentru că mama e slăbită şi 
bebeluşul are acum nevoie de căldură. 


Respectând indicaţiile Aminei, după aproximativ o oră rulau deja pe 
şoseaua spre Aqaba. 


Incepuseră să se vadă primele raze de soare şi Amina se minună şi mai tare 
de peisajul roşu, ireal, văzut acum, la lumina zilei. 


—Ai avut dreptate, David, este un deşert spectaculos, îi spuse, privind 
splendoarea de afară. 


Deşertul se desfăşura sub ochii ei ca un spectacol în nuanţe de roşu şi roz, 
cu care strălucirea soarelui se juca şi pe care le intensifica într-un dans viu, 
fascinant, nebun. Nisipul fin spulberat de vânt contura fantasme graţioase 
ce străluceau în soare câteva momente, apoi piereau subit, parcă aspirate de 
o altă dimensiune. Pe alocuri, din cauza curenților de pe crestele dunelor 
rozacee, se ridicau fuioare contorsionate de pulbere trandafirie delicată, 
înfăşurate vertical, care dansau, se îmbrăţişau, se contopeau şi apoi se 
desfăşurau într-o perdea diafană, cu străluciri de diamant, ce se înălța spre 
nori, topindu-se în zare. Cerul se transforma odată cu înălţarea Zeului Soare 
şi din galben devenea portocaliu intens, apoi roşu arzător, ca să se dizolve la 
sfârşit într-un roz pal amestecat cu azurul celest şi norii albi ai zilelor 
senine. Munţii rămaşi în depărtare păreau giganţi de aur, înfocaţi. Natura se 


juca de una singură, urmând acelaşi curs de la facerea lumilor, punând în 
scenă un minunat şi original spectacol de improvizație şi culori. 


Amina urmărea, cu plăcerea unui copil dus la teatru, toată această 
desfăşurare a naturii în solitudine, cu frumuseţea ei nudă, adevărată, 
feciorelnică..... şi sufletul îi zâmbea. Era fericită pentru că reuşise să ajute 
un om într-o situaţie dificilă de viaţă şi asta îi dădea curaj şi încredere în 
sine. Era fericită pentru că începuse să se regăsească, să-şi descopere 
capacităţi pe care nici nu le bănuia, să creadă în ea mai mult decât în 
ceilalţi. Era fericită de clipa pe care-o trăia, conştientă de momentul 
„Acum”. 


Ajunseră în Aqaba fără ca vreunul să mai scoată un cuvânt. Cu toţii erau 
epuizați fizic şi emoţional. Fetiţa adormise fercită, cuibărită la pieptul 
mamei, simţindu-i căldura şi mirosul, scâncind uşor din când în când şi 
mimând suptul, ca toţi nou-născuţii care nu fac altceva în somn decât să 
viseze punctul de sprijin al lumii lor — sânul matern. Era un copil cu ochii 
mari, rotunzi, piele creolă, nas cârn şi gura ca un boboc de roză neprihănit; 
câteva firişoare de păr negru se iţeau din albul prosopului în care o învelise 
David grijuliu. Era frumoasă, ca orice suflet nou şi pur lăsat de Dumnezeu. 


Din colţul banchetei ei, Amina privea cu iubire cocoloşul ăsta de viaţă, a 
cărui venire pe lume o acompaniase. 


—O cheamă Abigail, dacă te întrebi, îi spuse fata încet, aplecându-se uşor 
spre ea. 


—Să crească liberă şi fericită şi, sper, cerul să-i fi destinat o viaţă frumoasă! 
îi ură Amina, surprinsă de alegerea numelui. 


— Îţi mulţumesc pentru tot ceea ce ai făcut pentru noi, îi spuse, strângându- 
şi fetiţa în braţe. Pe mine m-ai însănătoşit, iar pe Abigail ai adus-o pe lume. 


Ai fost un înger trecător în viaţa mea, dar te vom purta amândouă în suflet 
pentru totdeauna. 


—Nu eu am adus-o pe lume pe ea, îi spuse Amina mângâindu-i copilul. Tu 
ai făcut asta; voi, amândouă, v-aţi dat putere una alteia şi curaj mie. Eu 
trebuie să vă mulţumesc pentru că de-acum îmi ştiu drumul. Mi-am aflat 
calea, cu ajutorul a doi îngeri creoli, îi spuse sărutând mânuţa copilei, apoi 
fruntea Aishei. Drum bun, Aisha şi Dumnezeu să fie cu voi! — îşi luă Amina 
la revedere. 


Deşi şi-ar fi dorit din tot sufletul, Aisha nu mai reuşi să spună vreun cuvânt; 
lacrimi mari şi rotunde i se rostogoleau pe obraji, alergând grăbite una după 
alta. Îi zâmbi printre lacrimi, mulţumindu-i din priviri şi plecă, sărutându-şi 
insistent fetiţa. 


Noach o acompanie la recepţia spitalului, unde îi aştepta îngrijoraţi 
prietenul lui şi soţia acestuia, mătuşa Aishei. 


David şi Amina plecară în oraş, în căutarea unui local unde să mănânce şi 
unde urma să vină şi Noach, după ce aranja treburile la spital, dar şi 
chestiunea legată de manuscrisul de la Marea Moartă. 


—De abia aştept să ne întoarcem la hotel, îi spuse fata, sunt la capătul 
puterilor. 


—Şi eu la fel, recunoscu David. Sunt atât de obosit, încât mi-a pierit şi 
pofta de mâncare. Felicitări, te-ai descurcat grozav! aprecie tânărul. 


—Cred că facem o echipă bună, nu? îl întrebă Amina şi îl sărută fugar pe 
obraz, satisfăcută. Mulţumesc, la fel. Ştii pentru ce mi-a fost dat să trăiesc 
experienţa asta cu Aisha? îl întrebă fără să îi dea răgaz să-i răspundă la 
prima întrebare. 


—Pentru a învăţa să te descurci în situaţii-limită? presupuse tânărul. 


—Nu, mi-am descoperit un dar mult mai important, pe care nu ştiam că îl 
am sau, mai bine zis, nu voiam să cred; buna Ada îmi spunea mereu că de 
mică, dacă o durea capul, doar eu reuşeam să fac să îi treacă durerea, căci 
am harul vindecării. Şi acum, odată cu toată povestea asta cu Aisha şi 
Abigail şi vacanţa noastră pe „pământurile sfinte”, încep să îmi amintesc 
multe lucruri importante pe care le-am ştiut cândva......., dar poate vorbim 
altă dată despre asta, când vom fi mai odihniţi, adăugă repede, încurcată ca 
întotdeauna, temându-se ca David să nu o creadă o îngâmfată. Hai să 
comandăm un aperitiv şi o cafea până soseşte Noach şi să povestim 
întâmplări nostime, propuse entuziast, ca să treacă repede peste moment. 
Vrei? Altfel eu adorm cu capul pe masă, îl ameninţă, căutând cu privirea un 
chelner. 


David zâmbi în sinea lui, gândind că se comporta aşa de mică, ca un iepuraş 
timid, căci nu avea niciodată curajul să vorbească despre harurile ei, din 
teama de a nu fi judecată de ceilalţi. Deşi o înţelegea, de multe ori îl durea 
atitudinea fetei, pentru că el nu era „ceilalţi”, el era David... un rege 
înţelept. 


Capitolul IX 
Iluminare 


Maşina rula docilă, în limita legală, pe şoseaua de întoarcere la Petra, iar cei 
trei prieteni priveau peisajul, fiecare gândindu-se la peripeţiile ultimei nopţi, 
petrecute împreună. 


Ajunşi spre seară la hotel, mâncară ceva frugal şi se aruncară sfârşiţi, 
fiecare în patul lui moale şi încăpător, având satisfacția unei misiuni dusă la 
bun sfârşit. 


A doua zi, Noach se trezi dis-de-dimineaţă, grăbit să plece spre Ierusalim. 
Avea o întâlnire importantă cu un patriarh şi un arhitect, cu care trebuia să 
vorbească despre o renovare în Biserica Sfântului Mormânt. În ciuda 
evenimentelor din ziua precedentă, se simţea odihnit şi dinamic, chiar dacă 
zorii de abia mijeau. La 6 dimineaţa, îşi încărcase deja bagajul în maşină şi 
îşi luase la revedere de la Jordan. Pe Amina şi David îi anunţase de cu seară 
că plecarea lui va fi matinală şi urmau să se întâlnească în Ierusalim, peste 
câteva zile, la întoarcerea tinerilor din excursie. 


Se urcă bucuros în maşină, gândindu-se că îşi împărţise bine programul 
zilei şi avea timp să facă totul cu calm, în ritmul lui. Învârti cheia în contact 
şi o luă din loc; merse câţiva metri, după care motorul începu să scoată nişte 
sunete infernale, ca de cratiţe aruncate, şi după câteva minute de stupoare 
ale lui Noach, în care maşina mergea în virtutea inerţiei, motorul „tuşi” de 
câteva ori tuberculos şi se opri... definitiv. Degeaba încercă el să îl 
resusciteze în fel şi chip, nu era nimic de făcut. Trebuia să lase maşina acolo 
şi să apeleze din nou la bunul lui prieten David, ca să îl ducă la Ierusalim. 
Zis şi făcut. După 40 de minute, cei trei prieteni se găseau din nou în 
maşina lui David, de data asta rulând pe şoseaua spre Ierusalim. Nu fusese 
chip să scape de Amina şi să o lase la hotel; copila se ţinuse scai de ei, aşa 


că o luaseră şi pe ea. De cum se urcă în maşină, adormi buştean şi se trezi 
după aproximativ cinci ore, aproape de oraşul de destinaţie. 


—Bună dimineaţa, o tachină David, văzând că se trezeşte şi îşi întinde 
oasele. Aproape am ajuns. Ai fost foarte vorbăreaţă pe drum. 


—Da? Am vorbit în somn? îl luă Amina în serios. 


—Nu, tocmai asta spuneam, că nu ai scos niciun cuvânt şi ai dormit tot 
timpul, îi explică gluma ca unui copil, oftând şi dând ochii peste cap. Of, 
cine m-o fi pus să fac glume cu tine? se plânse tânărul teatral. 


—Aş vrea să ştiu despre ce aţi vorbit voi doi atâtea ore. Cred că v-aţi 
plictisit de moarte, nu? glumi Amina surâzând. 


—Nu chiar, Noach mi-a povestit ce a făcut în ultimii cinci ani de când nu 
ne-am văzut. 


—Noach, sunt curioasă dacă ai încercat vreodată să convingi un ateu că 
Dumnezeu există sau dacă ţi-a cerut cineva să îi dai motive să creadă. Eu 
cunosc mulţi tineri atei, iar unii dintre ei încă mai caută, pentru că nu sunt 
împăcaţi nici cu absenţa divinului, aşa cum nu sunt împăcaţi nici cu 
prezenţa lui şi de aceea caută motive care să îi convingă că există ceva 
dincolo de lumea noastră materială. 


—Bineînţeles că am întâlnit mulţi oameni de acest fel, oameni care 
pendulează între a crede şi a nu crede, din diferite raţiuni. În general, ceea 
ce ei contestă divinității este lipsa unei comunicări directe sau a unor 
evidențe palpabile, pentru că ateii sunt un fel de Toma Necredinciosul. Ei 
vor să atingă ceva concret. Vor întâi să simtă şi apoi să creadă, niciodată 
invers. De obicei, nu încerc să îi conving nici dacă îmi cer ei asta. Îi invit să 
petreacă cu mine o perioadă, niciodată mai puţin de o lună, şi după aceea 


tragem concluziile. S-a întâmplat să întâlnesc oameni care mi-au spus că 
vor să stea doar o săptămână, pentru că oricum este o pierdere de timp, şi au 
rămas pentru aproape un an. De fapt, buna mea copilă, îţi spun şi ţie aşa 
cum le spun şi lor: „Nu este totul să crezi într-o forţă supremă exterioară ţie. 
Dar este foarte important să simţi că în interiorul tău, în inimă, sălăşluieşte 
o prezenţă divină, care se răsfrânge în tine şi în afara ta, în toţi şi în toate, 
interconectându-te cu Universul şi răspândind iubire şi fericire. Dacă ajungi 
să simţi asta, L-ai cunoscut pe Dumnezeu”. Din păcate, ca să faci aceste 
exerciţii de voinţă şi să ai sufletul liniştit şi mintea limpede, oamenii trebuie 
să se desprindă de ritmul vieţii lor trepidante şi să găsească puterea de a se 
concentra şi a privi în interiorul lor; trebuie să plece departe pentru un timp, 
într-un loc unde să îşi permită răgazul de a se reculege în pace. Altfel, aşa 
ceva nu este posibil. 


—Am să le spun acest lucru prietenilor mei. Au într-adevăr o viaţă 
aglomerată, frenetică şi nu au timp niciodată pentru ei. Doi dintre ei îmi 
sunt chiar rude. Când voi ajunge acasă, am să îi caut, să le vorbesc. 
Mulţumesc pentru sfat. Măcar aşa vor şti cu ce să înceapă, dacă vor vrea 
vreodată să facă asta. 


—Dacă ei nu simt asta, e inutil să faci eforturi, Amina. Nu vei avea 
niciodată rezultatul scontat. 'Trebuie să îi laşi să vină spre tine sau să cauţi 
să fii extrem de diplomată, dacă tu vrei să le schimbi convingerile cu orice 
preţ. Oameni ca ei sunt refractari şi suspicioşi, iar dacă nu îţi cer ajutorul, 
mai bine stai în banca ta, pentru că, din bune intenţii, poţi pricinui mai mult 
rău decât bine. 


David, cred că ar fi mai bine să parcăm maşina la mine acasă şi să mă duc 
doar eu, îi sugeră Noach tânărului, cerându-i părerea din priviri. 


—Nu, nu, vreau să merg şi eu la Sfântul Mormânt. Ar fi pentru prima dată 
în viaţa mea, se grăbi Amina entuziastă. Te rooog... 


— Vă iau pe amândoi, dar vă voi cere ceva în schimb; acum nu ştiu ce, dar o 
să mă gândesc, le spuse bătrânul călugăr zâmbind. Astăzi au închis biserica 
pentru două ore şi aveţi nevoie de un permis special ca să intraţi la ora asta. 


Lăsară maşina în curtea catedralei şi merseră pe jos toţi trei, până la 
Biserica Sfântului Mormânt. Parcurseră aproximativ acelaşi drum pe care îl 
străbătuseră Amina şi David la venire, pe aceleaşi pietre cubice şi 
colţuroase care îi înţepau în talpă, străpungându-le încălţările, pe lângă 
acelaşi zid înalt şi solitar care veghea de milenii la viaţa oraşului vechi, 
apărându-i integritatea şi unicitatea. Ajunşi în faţa Bisericii, pentru că 
trebuia să se despartă acolo de ei, Noach le aruncă în grabă, precipitat: 


— Vă las aici, ca să vizitaţi totul de la început. Eu trebuie să mă grăbesc la 
întâlnire. 


—De ce spui de la început? Este o ordine? Nu putem să mergem şi noi cu 
tine? întrebă Amina nelămurită. 


—Ba da, puteţi, faceţi cum credeţi voi că este mai bine, le spuse bătrânul şi 
se depărtă de ei cu pas iute, lăsându-i în faţa uşii impunătoare de la intrare. 


—Ştii de ce vreau să mergem prima dată acolo şi nu în altă parte? încercă 
Amina să se justifice, în timp ce îl urma pe David, care intrase în biserica 
mare şi se îndrepta spre locul pe care dorea mai tânăra lui prietenă să îl 
viziteze întâi. Am avut la şcoala generală, în clasa a doua, un curs de religie 
predat de un preot bătrân, bătrân, atât de bătrân, încât copiii răutăcioşi 
spuneau că se născuse odată cu lisus. Avea atâta har omul ăla, că noi 
stăteam mereu cu gurile căscate ascultându-l cum ne spunea poveşti despre 
copilăria lui lisus şi pildele lui. O făcea cu iubire şi cu dăruire şi avea pentru 
fiecare dintre noi o povaţă şi o îndrumare, mai ales pentru cei pe care îi 
vedea mai timizi sau mai plăpânzi din fire. El ne-a povestit că, în primele 
12 zile ale fiecărui început de an, cine se roagă la Mormântul Sfânt îşi poate 
vedea îngeraşul păzitor, tot pe undeva pe aici, prin biserică; el ţi se va arăta 


şi tu vei simţi că este el, aşa, pur şi simplu, fără să dai greş. Îţi dai seama cât 
de entuziasmați am fost noi, copiii, când am auzit asta? Toți voiam să 
ajungem acolo. Şi... voilă, iată-mă aici. Am reuşit! 


—Hahaha, după 14 ani, o necăji David. 


—De ce trebuie să pui tu mereu punctul pe I? Eu sunt bucuroasă şi aşa, se 
răţoi Amina la el, împreunându-şi mâinile a mulţumire spre cer, privind în 
sus. 


—Am glumit, iartă-mă, am vrut doar să fiu răutăcios. Uite, aici este locul, 
am ajuns, spuse David, oprindu-se în faţa unei biserici mult mai mică decât 
se aştepta tânăra, înnegrită de fum. 


Amina se uită mirată la biserica mică din faţa ei, care de la televizor i se 
păruse întotdeauna că avea oarece dimensiuni. 


—De ce oamenii simt nevoia să îmbrace în aur şi să decoreze totul atât de 
opulent, dacă lisus a propovăduit mereu smerenia şi simplitatea, bunătatea 
şi compasiunea, şi iubirea de oameni? Ei cred că, aducând aceste daruri, 
sunt mai aproape de sufletul Lui, nu? Nu fac decât să creadă în jertfe, jertfe 
oferite pentru iertarea păcatelor. lisus ne-a spus să Îl urmăm, nu purtând 
daruri în locurile pe unde el a trecut; nu asta ne schimbă şi ne face mai buni 
şi mai pioşi. El ne-a spus să îi urmăm exemplul şi să ne jertfim pe noi, 
străduindu-ne să fim mai buni, nu să construim biserici pline de icoane la 
care să plângem, pupându-le şi rugându-ne. Nu crezi? îi ceru părerea lui 
David, intrigată de sumedenia de candele de aur care atâmau deasupra 
intrării în bisericuţă. 


—Pentru că aşa suntem noi făcuţi, din carne... şi carnea este sortită 
păcatului... şi, credem că, cu cât mai multe ofrande închinăm Divinităţii, cu 
atât mai aproape suntem de Ea. Sau, pur şi simplu, au făcut-o din dorinţa de 


a cinsti acest lăcaş sfânt şi de a lăsa un semn de recunoştinţă, un omagiu 
pentru sacrificiul Lui întru mântuirea oamenilor. 


Tânărul se aşezase pe o băncuţă din faţa intrării în Mormântul Sfânt, unde 
stătea o femeie micuță, gheboşată, cu capul aplecat în piept, plângând în 
mâini, domol şi fără zgomot. Era îmbrăcată cu straie cemite şi purta o 
broboadă cenuşie pe cap. Avea o vârstă incertă şi trăsături comune, de om 
muncit, ca mai toate femeile de la ţară. 


—Vă este rău? S-a întâmplat ceva? o întrebă încet, ca să nu o sperie, 
aplecându-se spre ea. 


Femeia părea că nu-l aude şi continua să plângă în tăcere. 


— Putem să vă ajutăm cu ceva? o întrebă şi Amina, în speranţa că ei îi va 
răspunde. 


—Nu pot să intru. Sunt aici de azi-dimineaţă şi de câte ori încerc să intru, 
mă simt rău, mă ia cu leşin şi trebuie să mă aşez pe băncuţa asta, se tângui 
femeia, ştergându-şi lacrimile de pe faţă. Am încercat de multe ori şi nu e 
chip să intru. 


Amina simţi în suflet o milă imensă pentru femeia aceasta necunoscută, în 
glasul căreia se ghicea o infinită şi dureroasă părere de rău pentru ceea ce 
nu putea să înfăptuiască. Venise până aici de nu se ştie unde, probabil de 
departe, cu această dorinţă, şi ceva o împiedica acum să şi-o realizeze. Se 
gândi că, dacă îşi va alege bine cuvintele, ar putea-o ajuta, aşa că începu să 
îi vorbească: 


— Femeie, nu mai plânge şi alungă-ţi tristeţea din suflet. Dacă lucrul ăsta nu 
îţi este îngăduit, înseamnă că trebuie să îţi cureţi inima şi să îţi linişteşti 


mintea înainte de a intra în acest loc sfânt, îi vorbi Amina, apropiindu-se de 
ea. 


— [Ími e teamă că acum sunt pedepsită pentru toate păcatele mele şi nu îmi e 
permis să mă rog la lespedea Invierii, se plânse femeia. 


—Cum te cheamă? întrebă Amina, aşezându-se lângă ea şi punându-i o 
mână pe umăr. 


— Mara, şopti femeia. 


—lubită Mara, uită-te în ochii mei şi ia aminte bine la ce-ţi spun, îi ceru 
Amina, îndreptând-o de umeri cu o mişcare viguroasă şi întorcând-o la ea. 
Dacă inima îţi este închisă şi tristă, nu-l poţi iubi pe Dumnezeu, ci doar pe 
tine însuţi sau nici măcar atât. Osândeşte şi alungă răul cuibărit în inima ta, 
dar nu şi pe inimă, căci ea nu poartă nicio vină, şi ţine minte ca, de-acum 
încolo, să judeci răul, nu şi pe păcătos. Goleşte-te de dorinţele egoiste, de 
duşmănii, de gelozii, de furie, de lăcomie şi de răzbunare. lartă-te şi nu te 
mai învinui. Acceptă-te, iubeşte-te şi nu te judeca. Iertarea şi iubirea sunt 
singurele care îţi vor ajuta sufletul pe drumul spre mântuire; iar iubirea este 
cheia, este marele secret. Curăţă-ţi inima de simţămintele negre şi gândeşte- 
te la cineva iubit şi foarte drag ţie. La persoana fără de care nu poţi trăi şi 
fără de care viaţa ta nu ar mai avea niciun rost. Şi revarsă asupra sa toată 
dragostea ta, deschide-ţi inima şi lasă să ţâşnească din ea toată iubirea pe 
care o poţi simţi, spre vindecare....... , pentru că iubirea este unica, singura 
şi cea mai sigură cale. Iubirea care înseamnă totul, iubirea care tămăduieşte, 
iubirea care suferă mult, iubirea binevoitoare care le crede, le nădăjduieşte 
şi le rabdă pe toate, care nu dezonorează, care este bună, iubitoare, care nu 
invidiază, care nu este mândră. Iubirea care dă viaţă, care face să crească şi 
să înflorească totul, iubirea care arde cu patimă, care dă fără să ceară. 
Iubirea care le înţelege şi le acceptă pe toate. Iubirea care nu se caută pe 
sine şi nu se poartă cu necuviinţă, care e virtuoasă, care niciodată nu se 
bucură de rău, nu se laudă şi nu pizmuieşte, nu se aprinde de mânie şi nu 
gândeşte răul, iubirea care iartă totul şi întotdeauna, iubirea care dă 


încredere, speranţă, care nu cade niciodată, iubirea care se bucură în adevăr, 
iubirea care purifică, care ne înalţă şi ne mântuieşte. Când vei simţi toată 
această iubire în inimă, sub orice formă ar fi ea, să ştii că acela este 
Dumnezeu. 


Nimic nu e întâmplător. Dacă vrei să te schimbi în inimă, trebuie să devii o 
alta; să înveţi cum să vorbeşti, cum să te rogi, cum să trăieşti, cum să iubeşti 
tot ceea ce este în tine şi în afara ta, cum să îţi asculţi inima şi să-i faci voia. 
Şi astăzi, m-ai întâlnit pe mine ca să îţi spun toate astea. 


Nu fugi de slăbiciunile şi de păcatele tale, şi nu le ascunde. Domnul le vede 
şi le transformă în putere şi îţi spune: „Mergi fără teamă, pentru că 
dragostea mea e cu tine!”. Şi chiar dacă nu Îl auzi aşa cum mă auzi pe mine 
acum, vorbele Lui le vei simţi în inimă. 


Femeia asculta vorbele Aminei cu ochii larg deschişi, pironiţi în ai ei, şi 
dădea uşor din cap, în semn de aprobare. Apoi rămase îndelung nemişcată, 
cu o mână apăsată pe piept şi capul uşor plecat pe-o parte, reflectând cu 
privirea în gol. Într-un sfârşit, se ridică în picioare şi, uitându-se la Amina, 
îi mulţumi din priviri, printre lacrimile ce-i curgeau în broboane imense, 
rotunde, pe obraji. Avea faţa senină şi liniştită şi părea că pacea aceea de pe 
chip i se rostogolise şi în suflet. Începu să meargă neîncrezătoare, cu paşi 
mărunți şi ezitanţi, spre Mormântul Sfânt. Când ajunse sub arcul intrării, se 
opri, aşteptând câteva clipe, ridică ochii spre cer a mulţumire, se închină de 
trei ori, se aplecă şi atinse podeaua cu o mână pe care şi-o duse apoi la 
buze, şi intră. 


Amina se întoarse spre David cu un zâmbet de imensă fericire; chipul îi 
strălucea angelic şi părea toată învăluită într-o aureolă de lumină. Parcă era 
un înger fericit, părtaş la frumuseţea lui Dumnezeu. 


—Ai văzut? i-am spus că încep să îmi amintesc învăţămintele Maestrului 
meu. Trebuie doar să îmi doresc mai mult şi să cred mai mult în mine. 


Restul vine de la sine. 


David se apropie de ea, privind-o adânc în ochi: 


— Ţi-ai găsit îngeraşul? 


—Nici nu am avut timp să îl caut. Dar tu l-ai găsit pe al tău? îl întrebă 
şoptindu-i la ureche. 


—Da, demult, îi spuse, luându-i mâinile într-ale lui şi ducându-şi-le spre 
buze. Fiecare celulă a ta, înger-femeie, poartă încifrată în ea poveştile 
tuturor trecuturilor tale, de la crearea Universului şi până Acum. Dacă ţi-ai 
amintit ceva din toate astea, înseamnă că Dumnezeu a picurat asupra ta un 
strop din Graţia Divină şi ţi-a permis accesul la nemărginire, la însăşi esenţa 
ta. 


—Atunci, totul este împlinit, zâmbi Amina triumfător, bucurându-se că 
învățase să îşi asculte, în sfârşit, inima şi începuse să simtă ceea ce demult o 
învățase Maestrul ei: „Iubirea nu este niciodată a noastră, ci noi suntem cei 
care aparţinem ei. Ne trăim vieţile în acest ocean de Iubire şi suntem 
binecuvântaţi de ea. Oamenii vin şi pleacă, dar ea, Iubirea, nu se termină şi 
nu dispare niciodată. Ea există pur şi simplu. E cea mai puternică şi cea mai 
statornică forţă din Univers. Este punctul nostru de sprijin. Bucură-ţi inima 
în Iubire şi iubeşte fără teamă, căci doar aşa vei ajunge să cunoşti cu 
adevărat fericirea”. 


„Lubiţi-vă în voia lui Dumnezeu 


Pentru că Tatăl vostru ceresc este iubire, 


Pentru că mama voastră pământească este dragoste, 


Pentru că fiul omului este dragoste, 


Pentru că, în definitiv, 


Totul este Iubire.” 


Celor doi atei pe care îi cunosc, Romi şi Robert 

